Ronī(vecākais) Žans

Alu Lauva

Alu lauva  Ž .Ronī vecākais

Alu lauva  Ž .Ronī vecākais

Šī grāmata — ar pilnīgi patstāvīgu sižetu — risina tālāk tā paša autora pazīstamo stāstu «Cīņa par uguni» (iznācis latviešu valodā 1965. gadā) un tēlo divu akmens laikmeta aizvēsturisko cilvēku — Una un Zura piedzīvojumus. Abi jaunekļi devušies tālā ceļojumā meklēt savai ciltij jaunus medību apgabalus. Ceļā viņi uzsāk cīņu ar zobenzobu tīģeri mahairodu un milzu žņaudzējčūsku, sadraudzējas ar meža ļaudīm un paglābj viņus no kareivīgās asinskārās uguns ļaužu cilts, pieradina milzīgo alu lauvu, kas savukārt ne vienu reizi vien nāk palīgā jaunekļiem.

Izdevniecība «Liesma»

Tulkojusi A. Zviedre L. Duraspva zīmējumi Mākslinieces M. Muižules vāks, tituls un priekšlapas

Pirmā daļa

1. nodaļa UNS UN ZURS

Pirmā daļa

1. nodaļa UNS UN ZURS

Uns, Vērša dēls, bieži klaiņāja pa apakšzemes alām un zvejoja pazemes ūdeņos aklās zivis un bālganos vēžus kopā ar Zuru, Zemes dēlu, pēdējo no vahu cilts, no cilvēkiem bez pleciem, kurš bija palicis dzīvs pēc tam, kad rūsganie punduri līdz pēdējam apkāva viņa cilts ļaudis.

Uns un Zurs augām dienām klejoja gar pazemē plūstošo upi, kuras krastu bieži vien veidoja tikai šaura akmens dzega. Dažu labu reizi viņiem vajadzēja līst rāpus pa šauru porfīra, gneisa un bazalta labirintu. Zurs aizdedzināja sveķainu terpentīna koka zaru lāpu, un asinssarkanās liesmas atspulgojās mirdzošajās kvarca velvēs un strauji plūstošajos apakšzemes upes ūdeņos. Noliekušies pār melno dzelmi, viņi vēroja bālganos, bezkrāsainos ūdens dzīvniekus un tad gāja tālāk, līdz ceļu aizsprostoja granīta siena bez jebkādām plaisām, tikai no klints apakšas krākdama lauzās ārā pazemes upe. Uns un Zurs ilgi stāvēja pie melnās sienas. Kaut varētu tikt garām šim noslēpumainajam šķērslim, kas pirms sešiem gadiem bija nostājies ceļā ulamru ciltij tās lielajā ceļojumā no ziemeļiem uz dienvidiem!

Uns, Vērša dēls, pēc cilts paražas piederēja mātesbrālim, tomēr vairāk par visiem cienīja savu tēvu Nao, Leoparda dēlu, no kura bija mantojis vareno stāvu, neparasto izturību un ārkārtīgi asos jutekļus. Una cietie, biezie mati klājās pāri pleciem kā meža zirga krēpes un acis bija pelēkā zemes krāsā. Milzīgais fiziskais spēks padarīja viņu par bīstamu pretinieku. Un tomēr Uns bija vēl augstsirdīgāks nekā Nao, ja uzvarētais ienaidnieks gulēja viņa priekšā notriekts pie zemes. Tāpēc ulamri, cienīdami Una spēku un vīrišķību, klusībā viņu nicināja.

Jauneklis aizvien gāja medībās viens pats vai arī kopā ar Zuru, ko ulamri nievāja kā vārgu un nespēcīgu, kaut gan neviens neprata tik veikli atrast akmeņus uguns uzšķilšanai un sagatavot posu no mīkstas koka serdes.

Zurs bija tievs un lunkans kā ķirzaka, bet viņa pleci tik slīpi, ka rokas šķita izaugušas tieši no ķermeņa. Tādi kopš neatminamiem laikiem bija izskatījušies visi vahu cilts locekļi — cilvēki bez pleciem. Zurs visu apsvēra lēnām, gausi, bet viņa prāts bija smalkāks un asāks nekā ulamru cilts ļaudīm.

Zuram apakšzemes alās patika vēl labāk nekā Unam, jo vahu cilts senči aizvien bija mituši novados, kur plūda bezgala daudz strautu un upju, kas reizēm pazuda zem pauguriem vai arī paslēpās apakš zemes kalnu masīvos.

Kādu rītu abi draugi klaiņoja pa upes krastiem. Viņi noraudzījās, kā pāri apvārsnim paceļas ugunīgi sārtā saules lode un zeltainas gaismas straumes līst pār zemi. Zuram patika vērot strauji plūstošos viļņus, bet Uns priecājās par šo baudījumu, pats to neapzinādamies. Viņi devās uz apakšzemes galerijām/Tieši priekšā pacēlās kalni — augsti un nepieejami. Stāvo, smailo kalnu virsotņu bezgalīgā siena stiepās no ziemeļiem uz dienvidiem, un starp virsotnēm nekur nemanīja nevienas pārejas. Uns un Zurs, tāpat kā visa ulamru cilts, alkatīgi vēlējās tikt pāri šim nepārvaramajam šķērslim.

Ulamri, pametuši dzimtos apgabalus, vairāk nekā piecpadsmit gadu bija klejojuši no ziemeļrietumiem uz dienvidaustrumiem. Virzīdamies tālāk uz dienvidiem, viņi drīz ievēroja, ka zeme kļūst aizvien dāsnāka un medījumu skaits vairojas. Pamazām cilts pierada pie šī bezgalīgā ceļojuma.

Bet tad ulamru ceļā nostājās milzīgā kalnu grēda un cilts vairs nevarēja tikt tālāk uz dienvidiem. Ulamri veltīgi meklēja ceļu pāri nepieejamām klinšu smailēm.

Uns un Zurs apsēdās meldros zem melnajām papelēm, lai mazliet atvilktu elpu. Trīs milzīgi, majestātiski mamuti gausi, nesteigdamies aizsoļoja pa upes pretējo krastu. Tālumā skrēja antilopes, un pie klinšu raga klajumā iznāca degunradzis. Nao dēlu sagrāba nemiers. Kā viņam gribējās tikt tuvāk medījumam! Nopūties viņš piecēlās un Zura pavadībā sāka soļot uz augšu gar upi. Drīz viņi abi nonāca pie tumša dobuma klintī, no kurienes krākdama dienas gaismā izlauzās upe. Cilvēku izbiedētie sikspārņi sāka šaudīties alas mijkrēslī.

Uns, pēkšņas domas satraukts, teica Zuram:

—    Aiz kalniem ir citas zemes!

Zurs atbildēja:

—    Upe nāk no saulainām zemēm.

Vahu cilts jau sen zināja, ka visām upēm un strautiem kaut kur ir sākums un beigas.

Alas zilgano mijkrēsli nomainīja apakšzemes labirinta aklā tumsa. Zurs aizdedza vienu no līdzi paņemtajiem sveķainajiem zariem. Tomēr draugi varētu iztikt arī bez gaismas — tik labi viņi zināja katru pazemes ceļa līkumu.

Uns un Zurs augu dienu gāja pa drūmajiem labirintiem gar pazemes straumi, lēkādami pāri iedobēm un plaisām, bet vakarā, ieturējuši azaidu — pelnos ceptus vēžus, aizmiga ciešā miegā turpat upes krastā.

Naktī viņus uzmodināja pēkšņs grūdiens, kas, šķiet, nāca no kalnu dzīlēm. Dārdēdami lejup gāzās akmeņi, un krakšķēja plīstošās klintis. Pēc tam no jauna iestājās klusums. Pa miegam neapjautuši, kas noticis, draugi atkal aizmiga, bet otrā rītā, dodamies tālāk, visur uzdūrās nogruvušiem klinšu bluķiem, kuru agrāk šeit nebija.

Zuram atausa neskaidras atmiņas.

—    Zeme ir trīcējusi, — viņš teica.

Uns nesaprata Zura vārdus un nemaz arī necentās izprast to jēgu. Viņa domas ašais lidojums tālu nesniedzās. Uns spēja domāt tikai par tiem šķēršļiem, kuri radās tieši viņa ceļā, vai par medījumu, ko vajāja. Jaunā ulamra nepacietība augtin auga, un viņš soļoja aizvien ātrāk, tā ka Zurs tik tikko spēja tikt līdzi draugam. Vēl ilgi pirms otrās dienas vakara jaunekļi nonāca līdz tai vietai, kur ciešā akmens siena parasti aizsprostoja viņiem ceļu.

Zurs aizdedzināja jaunu sveķainu lāpu. Spožā liesma apgaismoja augsto sienu, atspulgodamās neskaitāmajos kvarca iežu lūzumos.

Izbrīna sauciens izlauzās pār abu jauniešu lūpām: akmens sienā rēgojās plata plaisa!

— Tas ir tāpēc, ka zeme trīcējusi, — Zurs sacīja.

Vienā lēcienā Uns jau bija pie plaisas. Pietiekami platajā ejā varēja iespraukties cilvēks. Uns zināja, kādus nodevīgus slazdus slēpj klintis, kas tikko pāršķēlušās. Tomēr, degdams nepacietībā, viņš bez vilcināšanās iespraucās melnajā akmens plaisā — tik šaurā, ka tikt uz priekšu varēja tikai ar lielām pūlēm. Zurs sekoja Vērša dēlam. Mīlestība pret draugu spieda viņu aizmirst ierasto piesardzību.

Drīz vien eja kļuva tik šaura un zema, ka viņi saliekusies tik tikko spēja rāpus izspraukties starp akmeņiem. Karstajā, sasmakušajā gaisā trūka elpas . . . Pēkšņi ceļu aizsprostoja ass klints izcilnis.

Niknās dusmās Uns izrāva aiz jostas aizsprausto akmens cirvi un trieca pa klinti ar tādu spēku, it kā tas būtu ienaidnieks. Klints bluķis salīgojās, un jaunekļi saprata, ka to var izkustināt.

Zurs, iespraudis lāpu kādā plaisā, metās Unam palīgā. Klints sašūpojās vēl spēcīgāk. Viņi grūda to ar visu spēku. Atskanēja brīkšķis. Rībēdami gruva akmeņi. . . Klints sasvērās sānis, un viņi izdzirda, ka smagais bluķis, dobji dārdēdams, nogāžas tumsā. Ceļš bija brīvs.

Mazliet atvilkuši elpu, draugi taustījās tālāk. Plaisa pamazām kļuva platāka. Drīz vien Uns un Zurs varēja izslieties visā augumā un elpot ar pilnu krūti. Beidzot viņi iznāca plašā alā. Uns, ko kājas nes, steidzās uz priekšu, bet drīz tumsa piespieda viņu apstāties: Zurs ar lāpu nespēja tikt līdzi žiglajam draugam. Tomēr aizkavēšanās nebija ilga. Vērša dēla nepacietība pārņēma arī cilvēku bez pleciem, un viņi abi lieliem soļiem gandrīz skriešus steidzās tālāk.

Drīz priekšā iespulgojās vāja gaisma, ar katru soli kļūdama aizvien spēcīgāka. Pēkšņi Uns un Zurs bija sasnieguši alas izeju. Viņu priekšā aizstiepās šaurs gaitenis starp divām stāvām granīta sienām. Augstu augstu virs galvas staroja žilbinoši zila debess strēle.

— Uns un Zurs ir izgājuši cauri kalnam! — līksmi izsaucās Vērša dēls.

Viņš izslējās visā savā varenajā augumā, un lepnā apziņa par veikto varoņdarbu strāvoja viņa ķermenī. Arī atturīgo un savaldīgo Zuru pārņēma satraukums.

Šaurā aiza, tālu aizvīdamās kalnu masīvā, neko daudz neatšķīrās no apakšzemes labirinta, kuru viņi tikko bija atstājuši. Uns, degdams nepacietībā, alka drīzāk ieraudzīt plašus klajumus. Mazliet atpūtušies, draugi no jauna soļoja tālāk.

Aiza likās bezgala gara, un, kad jaunekļi beidzot bija tikuši no tās ārā, saule jau slīga uz rieta pusi.

Tālu tālu pletās plaša kalnu pļava, kuras mala, šķiet, aizsniedzās līdz spoži zilajam debess jumam. Pa labi un pa kreisi slējās bargi kalni — drūma, skarba akmens

pasaule, sastingusi, mēma, nesatricināma kā pati mūžība . . .

Saule rietēja aiz akmens torņiem, robotajām smailēm un apaļajiem jumoliem. Tālumā pie bezdibeņa malas reižu reizēm parādījās un atkal pazuda mufloni. Vecs lācis, pieplacis pie gneisa klints, vakara klusumā uzglūnēja laupījumam. Milzīga maitu lija augstu augstu zem rieta saules apmirdzētajiem mākoņiem gausi meta lielus lokus.

Uns un Zurs dzirdēja savas satrauktās sirds pukstus. Viņi bija atklājuši nezināmu zemi. Ar neatturamu spēku tā vilināja enerģisko, piedzīvojumus alkstošo ulamru un domīgo, trauksmainos sapņos nogrimušo Zuru, vahu cilts pēdējo locekli.

2.nodaļa Mahairods

2.nodaļa Mahairods

Jau četrpadsmit dienu Uns un Zurs soļoja pa nepazīstamo zemi. Viņi nolēma, ka neatgriezīsies pie savas cilts tikām, kamēr nebūs izlūkojuši stepes un mežus, kur ulamri varētu atrast bagātu medījumu un ēdamus augus.

Cilvēks nevar visu gadu mitināties kalnos. Uznākot ziemai, kalni viņu padzen; pavasarī zeme tur atdzīvojas daudz gausāk nekā lejāk — līdzenumos, kas krietni agrāk ietērpjas krāšņā ziedu un zāļu segā.

Pirmajās dienās Unam un Zuram dažu labu reizi līdz pat vakaram neizdevās nekā nomedīt, ne arī atrast ēdamus augus. Tomēr viņi joprojām neatlaidīgi soļoja uz priekšu — lejup pa kalnu nogāzēm. Devītajā dienā egļu mežus nomainīja dižskābaržu birzis, pēc tam aizvien lielākā skaitā parādījās ozoli un kastaņas. Uns un Zurs noprata, ka tuvojas līdzenumam. Zvēri pagadījās aizvien biežāk; katru vakaru ugunskura liesmas cepās svaiga gaļa un ēdamas saknes, un spulgā zvaigžņu gaisma ceļiniekiem vairs nelikās tik salta kā augstu kalnos.

Četrpadsmitajā dienā viņi sasniedza kalnu grēdas pakāji. Jaunekļu priekšā pletās bezgalīgs līdzenums, pa kuru savus ūdeņus vēla milzīga upe. Stāvēdami klinšainas grēdas nogāzē, ceļinieki alkatīgām acīm raudzījās uz šo jauno, svešo zemi, ko nekad nebija redzējusi ulamru un vahu cilts.

Lejā auga nepazīstami koki: milzīgi banjani, kuru zari izveidoja veselas birzis, slaidas palmas ar platiem lapu vēdekļiem, zaļi ozoli, pakāpusies pakalnu nogāzēs, neredzēti garai zālei līdzīgi bambusu biezokņi. Augstajā zālē un biezajos krūmos izkaisītie ziedi ielīksmoja acis ar savām spožajām krāsām.

Tomēr Unu un Zuru vairāk interesēja dzīvnieki. Tie lāgu lāgiem parādījās un pazuda garajā zālē un biezajos krūmos, kokveida paparžu un garo bambusu biezokņos.

Nē, šajos apgabalos ulamriem nekad netrūks svaigas gaļas vakara mielastam pie ugunskura!

Uns un Zurs sāka kāpt lejup pa klinšainajām nogāzēm. Gaiss kļuva aizvien siltāks. Drīz vien karstums pieņēmās vēl vairāk un sakarsušie akmeņi dedzināja baso kāju pēdas.

Ceļinieki domāja, ka viņus no līdzenuma šķir tikai īss pārgājiens. Tomēr viņi pievīlās. Abi jaunekļi pēkšņi nonāca pie stāvas kraujas.

Ulamrs nepacietībā iekliedzās, bet cilvēks bez pleciem teica:

-— Nezināmā zeme droši vien ir briesmu pilna. Mums ir maz sviežamo iesmu. Šeit, klints virsotnē, neviens zvērs, kas var saplosīt cilvēkus, mums nevar tikt klāt.

It kā apstiprinādams Zura vārdus, lejā, klinšu spraugā, pazibēja dzeltens lauvas siluets. Uns atbildēja:

—    Zurs pateica to, ko vajadzēja teikt. Iekams mēs nokāpjam lejā līdzenumā, mums jāizgatavo sviežamie iesmi, rungas un šķēpi, lai varētu iet medībās un nogalināt plēsoņas.

No klintīm pāri zemei klājās garas ēnas; saules gaisma kļuva dzeltena kā medus. Uns un Zurs aizgāja pie jauna ozola un sāka cirst tā stipros zarus, lai izgatavotu vajadzīgos ieročus. Viņi prata darināt šķēpus un rungas, apstrādāt dzīvnieku ragus un kaulus, apskaldīt asus krama gabalus un apdedzināt uz uguns iesmus, līdz tie kļuva cieti kā akmens. Bet bija jau pagājis ilgs laiks pēc gājiena pa apakšzemes labirintu. Viņu cirvji bija kļuvuši truli un ieroču krājums izsīcis.

Uns un Zurs cirta zarus tikām, kamēr saule nodzisa pie apvāršņa kā asinssarkans milzu ugunskurs. Tad viņi salasīja dzīvnieku ragus un kaulus un salūkoja krama gabalus, ko bija atnesuši sev līdzi no kalniem.

—    Drīz uznāks nakts, — Uns teica. — Kad saule atgriezīsies, mēs no jauna ķersimies pie darba.

Salasījuši žagarus, viņi sakrāva tos kaudzē. Zurs jau grasījās aizkurt ugunskuru, bet viņa ceļabiedrs uzsprauda asā zarā meža kazas cisku.

Pēkšņi viņi pietrūkās kājās, izdzirduši šausmīgu rēcienu. Tas līdzinājās lauvas draudīgajam rūcienam un hiēnas nejaukajiem smiekliem. Piegājuši pie kraujas, viņi ieraudzīja lejā, klinšaina paugura pakājē, piecsimt soļu attālumā nepazīstamu zvēru leoparda augumā, sarkanīgu spalvu, ar apaļiem, melniem plankumiem uz muguras un sāniem. Milzīgās acis zvēroja spožāk nekā tīģerim. Četri ļoti gari un ļoti asi ilkņi kā zobeni rēgojās atņirgtajā purnā. Viss zvēra izskats liecināja par spēku un straujumu.

Uns un Zurs saprata, ka šis zvērs pieder pie gaļēdājiem, bet nelīdzinās nevienam no tiem plēsoņiem, ko ulamri bija sastapuši viņpus kalnu grēdas. Tomēr zvēra izskats neiedvesa jaunekļiem lielas bažas. Ar šķēpu, rungu un sviežamajiem iesmiem Uns aizvien bija pie- veicis tādus pašus lielus zvērus. Viņš bija tikpat stiprs un straujš cīņā kā Nao, spalvaino brāļu, pelēkā lāča un tīģerienes uzvarētājs.

Jaunais ulamrs iekliedzās:

—    Uns nebaidās sarkanā zvēra!

Vēl īsāks un griezīgāks rēciens pārsteidza jaunos karavīrus.

—    Zvēra balss ir stiprāka par viņu pašu! — ierunājās Zurs. — Bet zobi asāki un lielāki nekā visiem citiem plēsīgajiem zvēriem.

—    Uns viņu nositīs ar vienu rungas vēzienu!

Pēkšņi zvērs slaidā lēcienā aizlidoja divdesmit soļu

tālu. Noliecies pāri kraujas malai, Uns ieraudzīja citu milzīgu zvēru sīkā riksī slājam gar klints pakāji. Šim zvēram bija gluda, pelēka, kaila āda bez spalvām, resnas kājas kā jaunas papeles stumbrs un milzīgs, strups purns. Tas bija hipopotamu tēviņš, kas lūkoja pēc iespējas ātrāk nokļūt pie upes, bet mahairods — zobenzobu tīģeris, mezdams līkumus, lāgu lāgiem aizšķērsoja viņam ceļu. Hipopotams tad apstājās un, pavēris savu plato rīkli, draudoši urkšķēja.

—    Sarkanais zvērs ir pārāk mazs, lai saplosītu hipopotamu, — Uns teica. — Hipopotams nebaidās pat no lauvas.

Zurs, nebilzdams ne vārda, ziņkārīgi vēroja, kas notiks.

Pēkšņi mahairods uzvijās gaisā milzīgā lēcienā. Lunkanais, sarkanīgais zvērs uzlēca hipopotamam uz muguras, un garie nagi iecirtās spēcīgajā skaustā. Biezāflai- nais milzenis, skaļi rēkdams aiz sāpēm, joņoja uz upes pusi. Asie, zobeniem līdzīgie tīģera ilkņi jau plosīja hipopotama cieto ādu un iecirtās miesā. Brūce milzīgajā kaklā pletās aizvien platāka.

Sākumā hipopotams lūkoja skriet ātrāk un vairs nerēca; sasprindzinājis visus spēkus, viņš tiecās uz vienu vienīgu mērķi — pēc iespējas drīzāk tikt līdz upei. Tur viņš ienirs dziļajos ūdeņos, tur sadziedēs brūces un izglābs savu dzīvību. Smagajam ķermenim zvārojoties, hipopotams, ar masīvajām kājām samīdams zāli, joņoja uz priekšu tikpat strauji kā meža kuilis . . .

Upe jau bija tuvu. Tās valgie garaiņi, šķiet, deva jaunu spēku biezādainajam milzenim. Tomēr nežēlīgie ilkņi aizvien dziļāk iecirtās viņa kaklā, no platās brūces šļāca asiņu strūklas. . . Hipopotams sagrīļojās, viņa īsās, resnās kājas sāka trīcēt. Pirmsnāves gārdznies izlauzās no baismīgās rīkles . ..

Hipopotams jau bija sasniedzis piekrastes niedrāju, kad pēkšņi reibonis piespieda viņu apstāties. Lēnām, pavisam lēnām milzīgais ķermenis sāka griezties apkārt. Pēc tam pieveiktais dzīvnieks, dobji ierūcies, sabruka pie zemes. Tad mahairods, izslējies uz savām vingrajām ķetnām, izgrūda triumfējošu, uzvaras līksmes pilnu rēcienu, izbiedēdams bifeļu baru tāluma, un ņēmās plosīt asiņaino laupījumu.

Uns un Zurs, redzētā nomākti, klusēja. Viņi zināja, ka naktī visapkārt ložņās plēsoņi, un neskaidri noģida, ka šī zeme, uz kuru viņi atnākuši, ir senāka nekā tā, kur līdz šim klejoja ulamru cilts. Sajā zemē vēl mita dzīvnieki, kas bija dzīvojuši tais tālajos laikos, kad uz Zemes parādījās pirmie cilvēki.

Šķita, ka pagājības drūmās ēnas tuvojas jaunekļiem līdz ar pēdējiem dziestošās vakarblāzmas atspulgiem, bet senatnīgā upe vēla savus asinssarkanos ūdeņus pa neaptverami plašo līdzenumu.

3. nodaļa UGUNS NAKTI

3. nodaļa UGUNS NAKTI

Uns un Zurs, papildinādami ieroču krājumus, strādāja astoņas dienas. Iesmu uzgaļus viņi darināja no krama šķēpelēm ūn asiem zvēru zobiem. Katrs iztaisīja sev šķēpu ar asu ragu galā un ieroču metēju, ar ko varēja tālu aizsviest iesmus un šķēpus. Beidzot viņi no jauna ozola stumbra izgatavoja divas resnas rungas. Una ierocis bija tik smags, ka spēja viņu pasargāt no vislielākajiem plēsīgajiem zvēriem.

Beiguši darbu, Uns un Zurs pa klinšu krauju nokāpa lejā līdzenumā. Nonākuši savannā, viņi jutās pavisam šķirti no savas cilts, kas bija palikusi kaut kur tālu tālu viņpus kalniem.

Te bija daudz medījuma. Nemaz nevajadzēja ilgi slēpties biezajā zālē, lai uzglūnētu meža kazai, aksisam [4] vai saigai. Tomēr Uns nekad nenogalināja zālēdājus bez vajadzības. Dzīvnieki aug lēnām, bet cilvēkam jāēd katru dienu.

Kad ciltij bija daudz barības, Nao, ulamru vadonis, aizliedza vīriem iet medībās.

Uns un Zurs uz katra soļa sastapa tik daudz jauna, ka nepārstāja brīnīties. Viņi ziņkārē aplūkoja milzīgo gavialu[5] ar neparasti garo, izstiepto purnu un noskatījās, kā viņš nekustēdamies šūpojas uz ūdens vai uzglūn laupījumam kaut kur uz mazas saliņas vai krasta meldros.

Driopiteki3 ar melnajām rokām un cilvēka ķermeņiem kāpelēja biezajos koku zaros. Šūpodami masīvos ragus, kas spēja pārplēst krūtis tīģerim un pienaglot pie zemes lauvu, baros klejoja meža vērši gauri — spēcīgi, bizoņiem līdzīgi dzīvnieki. Melnie gajali4 gozēja saulē savus spēcīgos ķermeņus ar izliekto skaustu. Ge-pardi pa laikam izskrēja no biezajiem brikšņiem meža malā un tūliņ pazuda biezoknī. Niknu vilku bars, vajādams nilgau5 antilopi, ātri aizskrēja tālu tālu. Meža suņi — dhoļi, nodūruši galvas pie zemes, dzina pēdas medījumam vai arī izsl;eju;ši gaisā smailos purnus reizēm īsi iegaudojās

1 A k s i s s — skaists briedis ar baltiem plankumiem un gariem trijžuburu ragiem. So briežu bari mīt Indijas un Indoķīnas mežos ūdens baseinu tuvumā.

2 G a v i a 1 s — krokodils ar tievu, Joti garu purnu. Purna galā ir paresninājums. Mūsu dienās Indijā lielajās upēs sastopams sešus metrus garais Gangas gavials. Bez tam Indijā mīt arī īstie krokodili.

3 Driopiteki — izmiruši cilvēkveidīgie pērtiķi, kas mituši Eiropā, Dienvidāzijā un Ziemeļāfrikā.

4 G a j a 1 s — spēcīgs meža vērsis ar masīviem ragiem. Mūsu dienās mīt Indijas kalnainajos apgabalos.

5 Nilgau -— viena no antilopu sugām. Dzīvo nelielos baros ne visai biezos mežos un džungļos Indijā.

Uns un Zurs, izpletuši nāsis, sasprindzinājuši redzi un dzirdi, piesardzīgi virzījās uz priekšu, lai neuzmītu kobrām, kas slēpās biezajā zālē, un neuzmodinātu lielos plēsīgos zvērus, kuri gulēja savos midzeņos vai bambusu biezokņos. Tomēr apkārt viss bija klusu; tikai ap pusdienu klints iedobumā parādījās leopards. Viņa zaļās acis uzmanīgi vēroja cilvēkus, kas nāca aizvien tuvāk.

Uns, izslējies visā savā milzīgajā augumā, pacēla smago rungu. Tomēr Zurs, atcerējies mahairodu, satvēra draugu aiz rokas:

—- Vērša dēlam vēl nevajag uzsākt kauju!

Uns saprata Zura domu. Ja jau mahairods ir bīstamāks par lauvu, tad leopards šajā svešajā zemē varbūt ir spēcīgāks par tīģeri. Nao, Faums un vecais Gūns — pats vecākais no ulamriem — aizvien mācīja jaunos medniekus, ka piesardzība karavīram ir tikpat nepieciešama kā drosme. Ienaidnieks vispirms jāiepazīst. Tomēr Vērša dēls tikai vilcinādamies nolaida pacelto rungu. Viņš uzkliedza:

— Uns nebaidās leoparda!

Taču plēsonis stāvēja nepakustēdamies, un cilvēki netraucēti turpināja ceļu.

Viņi meklēja piemērotu vietu naktsguļai. Šajā karstajā zemē, kur naktīs droši vien čumēja un ņudzēja plēsīgi zvēri, pat ugunskurs nespētu pasargāt ceļiniekus no draudošajām briesmām. Ulamri labi zināja, cik svarīgs ir ērts un drošs miteklis. Viņi prata sakraut pie ieejas alā akmens bluķu, koku stumbru un zaru aizsprostus, mācēja patverties no zvēriem klajā laukā vai zem klintīm.

Pa visu dienu Unam un Zuram neizdevās sameklēt upes krastā naktsguļai piemērotu vietu, un pret vakaru viņi aizgāja tālāk no upes. Jau iespulgojās pirmās zvaigznes, kad ceļinieki beidzot nolēma apmesties stāva, retiem krūmiem un panīkušu zāli apauguša paugura pakājē. Izraudzījušies krauju slānekļa plākšņu nogāzi, Uns un Zurs apmetās pie tās un aizdedza puslokā ugunskuru. Viņiem pēc kārtas vajadzēja palikt nomodā. Uns, kuram dzirde bija asāka un oža smalkāka, nolēma stāties sardzē pirmais, jo vakara pusē nakts aizvien slēpj vislielākās briesmas.

Gausas vēja pūsmas atnesa zvēru sīvo smaku un augu maigo aromātu. Visi jaunekļa saspringušie jutekļi bez mitas uztvēra naksnīgos trokšņus, kustības un smaržas.

Zagdamies tuvāk nedrošiem soļiem, pirmie parādījās šakāļi. Viņu lunkano ķermeņu kustības bija ļoti vijīgas. Ugunskurs vilināja un arī biedēja zvērus. Viņi sastinga uz vietas, bet tad, viegli skrāpēdami zemi ar asajiem nagiem, tuvojās neredzētajam brīnumam. Aiz viņiem stiepās garas ēnas, spožajās acīs atspoguļojās asins- sarkanās liesmas, un smailās ausis modri ieklausījās naksnīgajās skaņās. Tikko Uns kaut mazliet pakustējās, šakāļi, klusītiņām iesmilkstēdamies, steigšus atkāpās tumsā.

Uns nebaidījās no šakāļiem, tomēr viņu asā smaka neļāva saost plēsīgos zvērus.

Lai netērētu veltīgi iesmus, Uns salasīja pilnu sauju akmeņu un sāka sviest tos pāri ugunskuram. Jau pirmais akmens izklīdināja šakāļu baru.

Pēc tam parādījās dhoļi. Izsalkums iedvesa viņiem drosmi un padarīja šos nelielos zvērus par bīstamiem plēsoņiem. Viņi klaiņoja nelielos baros, dažreiz pēkšņi apstājās vai arī metās sānis, cits pēc cita dobji ieņurdēdamies, un likās, it kā zvēri sarunājas. Ugunskura liesmas viņus apstādināja. Dhoļi, tāpat kā šakāļi, ziņkārē alkatīgi ošņāja ceptās gaļas un cilvēka ķermeņu smaržu.

Kad Uns svieda akmeņus, dhoļu priekšējās rindas atvilkās atpakaļ un zvēri sadrūzmējās ciešā barā. Tumsā atskanēja draudoša gaudošana. Stūrgalvīgie zvēri negribēja aiziet bez laupījuma: atkāpušies tiktāl, ka akmeņi vairs nespēja tos aizsniegt, viņi sūtīja uz priekšu izlūkus, kas spītīgi pūlējās pielavīties tuvāk laupījumam. Starp ugunskura loka galu un slānekļa sienu palikusī sprauga bija pārāk šaura. Tomēr dhoļi visu laiku atgriezās pie tās ar pacietību, kas spēja iedzīt izmisumā. Dažreiz viņi izlikās, ka metas uzbrukumā, bet tai pašā laikā citi zvēri, aizlavījušies paugura otrā pusē, draudoši kauca aiz cilvēku muguras, cerēdami tos iebiedēt.

Pamazām atgriezās arī piesardzīgākie šakāļi, turēdamies no dhoļiem pieklājīgā attālumā. Tomēr kā vieni, tā arī otri atkāpās, ieraudzījuši divpadsmit vilkus tuvojamies no austrumiem, un pēc tam izklīda, griežot ceļu hiēnām. Hiēnas slāja gausā riksī, un viņu slīpās muguras krampjaini raustījās. Paretam atskanēja riebīgi kaucieni, līdzīgi griezīgiem veceņu smiekliem.

Divi sīki sikspārņi nedzirdami riņķoja virs Una galvas. Milzīgs rokspārnis, platiem spārniem kā ērglim, laidelējās zvaigžņu gaismā. Neskaitāmi naktstauriņi, ugunskura liesmu vilināti, metās tieši ugunī; nakts kukaiņi trīsuļojošiem spārniem bariem šaudījās asins- sarkanajos dūmos un apsviluši kā krusa bira uz kvēlojošajām oglēm. No biezajiem banjana zariem izspraucās divas bārdainu pērtiķu galvas. Uz otra paugura vaidēja purva pūce. Degunradža putns izbāza savu milzīgo knābi no palmas plūksnaino lapu cekula.

Vērša dēlam uzmācās bažas. Visur viņš redzēja atplestas rīkles, atņirgtus ilkņus un zvērojošas plēsoņu acis .

Nāve draudēja jaunajiem karavīriem no visām pusēm. Šeit bija sapulcējies tik daudz plēsoņu, ka tie varēja saplosīt vismaz piecdesmit cilvēku. Dhoļiem spēku piešķīra viņu lielais skaits, hiēnām bija tikpat briesmīgi žokļi kā tīģerim, vilkiem — stipras ķepas un muskuļaini skausti. Pat šakāļi ar saviem smailajiem suņu purniem varētu saplosīt Unu un Zuru tai īsajā mirklī, kamēr ugunskurā sadeg smalks zariņš. Tomēr bailes no uguns atturēja izbadojušos zvērus. Viņi pacietīgi gaidīja kādu izdevīgu gadījumu. Laiku pa laikam starp plēsoņiem iekvēlojās naids. Tikko vilki sāka rūkt, šakāļi tūliņ paslēpās tumsā, turpretim dhoļi palika uz vietas un tikai draudoši atņirdza savas sarkanās rīkles. Bet visi viņi grieza ceļu hiēnām.

Hiēnas parasti neuzbruka cilvēkiem, viņas izvairījās no riska un apmierinājās ar kritušiem dzīvniekiem vai novārdzinātu laupījumu. Un tomēr hiēnas negāja tālu projām no ugunskura, — neparasti daudzie plēsoņi un dīvainā, noslēpumainā gaisma, kas šķita nākam tieši no zemes, saistīja viņu uzmanību.

Beidzot zvēriem piebiedrojās leopards, un tad Uns pamodināja Zuru. Plēsonis pietupās uz pakaļkājām dhoļu priekšā. Viņa dzeltenās acis uzmanīgi vēroja liesmu mēles un aiz tām — garos, taisnos cilvēku stāvus.

Sašutis par zvēra nekaunību, Uns iekliedzās:

— Vērša dēls ir nositis trīs leopardus!

Plēsonis izstiepa uz priekšu ķetnas ar asajiem nagiem, pastaipījās, izliekdams lokā lunkano ķermeni, un draudoši ierūcās. Viņš bija liela auguma, daudz prāvāks par tiem plankumainajiem leopardiem, kurus jaunais ulamrs bija sastapis viņpus kalniem. Zem biezās, zīdmīkstās spalvas varēja nojaust spēcīgus muskuļus. Zvērs bez pūlēm varētu pārlēkt pāri ugunskuram un nokļūt pie slānekļu sienas līdzās cilvēkiem. Satraukts un izbrīnījies viņš pūlējās izprast, kādi dīvaini divkājaini radījumi paslēpušies uguns aizsardzībā. Šo radījumu izskats un smaka atgādināja gibonu, bet gibons ir mazāks un stāv pavisam citādi. Liesmu sarkanajā atblāzmā svešie radījumi likās vēl augstāki par meža vērsi gauru. Viņu kustības, neparastais izskats un dīvainie priekšmeti, kas neizprotamā veidā padarīja garākas viņu priekšējās ķetnas, — tas viss lika leopardam saglabāt piesardzību. Turklāt zvērs bija viens, bet viņam pretim stājās divi.

Uns iekliedzās vēl skaļāk, un viņa balss ieskanējās kā varens kaujas sauciens . .. Leopards aizlīda sānis, neziņā apstājās pie šaurās spraugas starp ugunskuru un klinšu sienu un pēc tam ar. līkumu apgāja apkārt pauguram. Una mestais akmens trāpīja zvēram pa galvu. Nikni ieņaudējies, leopards pieplaka pie zemes, it kā gatavodamies lēcienam, drudžaini iecirta zemē nagus un pagriezās uz upes pusi. Daļa šakāļu sekoja viņam pa pēdām.

Pa to laiku tiklab vilki, kā arī dhoļi jau likās paguruši. Hiēnas, sirodamas aizvien plašākā lokā, tikai retumis parādījās drebošajos liesmu atspīdumos . . .

Piepeši visi plēsoņi kļuva uzmanīgi. Viņu nāsis steigšus ievilka gaisu, purni pagriezās uz rietumiem, smailās ausis saslējās stāvus. īss rēciens pāršķēla nakts klusumu un lika nodrebēt cilvēkiem viņu nedrošajā patvērumā. Kāds lunkans ķermenis izlidoja no tumsas un pieplaka pie zemes netālu no ugunskura. Dhoļi izbijušies pakāpās atpakaļ, un vilki sastinga, satraukumā saspringuši.

Hiēnas steigšus atgriezās pie ugunskura; divi cibetkaķi1

' Cibetkaķi — vidēja lieluma plēsīgi zvēriņi, lielāko tiesu nakts dzīvnieki.

žēli ņaudēja tumsā.

Uns un Zurs pazina zvēra sarkanīgo spalvu un viņa briesmīgos garos, līkos ilkņus …

Plēsonis notupās pie uguns. Augumā viņš tikai mazliet pārspēja leopardu un likās pat zemāks par lielajām hiēnām. Tomēr visās viņa kustībās varēja nojaust kaut kādu noslēpumainu spēku, ko bez kurnēšanas atzina visi citi zvēri.. .

Uns un Zurs turēja ieročus gatavībā. Vērša dēls satvēra labajā rokā šķēpu, un runga gulēja pie viņa kājām. Mazāk spēcīgais Zurs deva priekšroku sviežamajam iesmam. Abi jaunekļi skaidri saprata, ka mahairods ir daudz spēcīgāks par tīģeri un varbūt tikpat bīstams kā milzu lauva, no kura kādreiz tik tikko bija izglābies Nao, Nams un Gavs savos klaiņojumos pa cilvēkēdāju zemi. Viņi zināja, ka mahairods vienā lēcienā var pārvarēt tos divdesmit soļus, kas zvēru pašreiz šķīra no cilvēku patvēruma. Tomēr uguns biedēja plēsoni. Lunkanā aste kulstīja zemi, un niknuma pilns rēciens satricināja gaisu . . . Abu jaunekļu muskuļi saspringa un kļuva cieti kā granīts …

Uns savicināja šķēpu un nomērķēja . . . Mahairods atsprāga sānis, un šķēps palika Una rokās. Zurs nomurmināja:

— Ja šķēps trāpīs zvēram, tas aizmirsīs uguni un metīsies mums virsū!

Uns bija tikpat veikls un spēcīgs kā Nao, bet arī viņš nevarētu ar šķēpu no divdesmit soļu attāluma nāvīgi ievainot tik lielu plēsoni. Uns paklausīja Zuru un sāka gaidīt.

Mahairods no jauna tuvojās kvēlojošajam ugunskuram. Viņš pienāca tik tuvu, ka no cilvēkiem zvēru šķīra ne vairāk par piecpadsmit soļiem. Tagad Uns un Zurs varēja labi apskatīt plēsoni. Spalva viņam uz krūtīm bija gaišāka nekā uz muguras vai sāniem, briesmīgie ilkņi spīdēja kā kaili zobenu asmeņi, acis gailēja fosforiskā mirdzumā.

Divas asas klinšu šķautnes neļāva mahairodam mesties virsū cilvēkiem. Tomēr arī cilvēki klinšu izciļņu dēļ nevarēja sviest šķēpu vai iesmu ar drošu roku.

Pirms lēciena mahairodam vajadzēja tuvoties ugunskuram vēl vismaz trīs soļus. Viņš panāca uz priekšu, pēdējo reizi uzmanīgi aplūkojot nepazīstamos pretiniekus. Zvēra krūtis cilājās aizvien augošā niknumā; viņš it kā nojauta šo dīvaino divkājaino radījumu sīkstumu un vīrišķību.

Piepeši dhoļu barā sākās sajukums. Vilki metās kur kurais, hiēnas atkāpās banjana biezoknī. Blāvajā zvaigžņu gaismā starp kokiem varēja samanīt milzīga dzīvnieka siluetu, kas, neveikli zvalstīdamies, nāca aizvien tuvāk. Drīz sarkanīgajā ugunskura gaismā parādījās plats, strups purns, kura galā rēgojās rags, vēl garāks un stiprāks nekā bifelim. Zvēra āda atgādināja veca ozola mizu; resnas, baļķim līdzīgas kājas balstīja smago ķermeni. Tuvredzīgais, uzpūtīgais un savā aklajā niknumā neapdomīgais dzīvnieks tuvojās gausā riksī. Visa dzīvā radība grieza viņam ceļu. Vilks, panikā paklupis zem degunradža kājām, tika samīts kā kukainis. Uns zināja, ka tāds pats liktenis piemeklētu alu lāci un lauvu, ja tie gadītos nezvēra ceļā. Šķita, pat uguns nespēs aizšķērsot ceļu šim briesmonim. Un tomēr tā apturēja milzeni. Varenais ķermenis sašūpojās pie kvēlojošajām pagalēm, mazās ačeles izpletās, briesmīgais rags paslējās uz priekšu.

Degunradža ceļā pagadījās mahairods.

Izstiepies kā milzu rāpulis, ar krūtīm pieplacis pie zemes, plēsonis izgrūda garu, draudošu rēcienu. Briesmu nojausmu, kas neskaidri ieplaiksnījās degunradža smadzenēs, ātri izkliedēja akla niknuma uzbangojums. Neviens dzīvs radījums ne stepē, ne džungļos, ne arī smilšainajos līdzenumos neuzdrošinājās aizšķērsot viņam ceļu. Tas, kurš nepaspēja paglābties bēgot, bija lemts bojā ejai.

Briesmīgais rags noliecās pret sarkano zvēru. Baismās kājas no jauna sāka zibēt. Tas bija viesulis, kas noslauka visu savā ceļā . . . Tikai granīta klints vai mamuta milzu spēks spētu to apturēt. Vēl pāris soļu — un degunradzis samīdītu mahairodu. Tomēr plēsonis zibeņātri atlēca

sānis, un degunradzis aizdrāzās viņam garām. Tai pašā mirklī mahairods uzklupa degunradzim mugurā. Gārdzoši rēkdams, sarkanais zvērs iecirtās ar visām četrām ķetnām cietajā ādā un sāka savu šausmīgo darbu . . .

Jau pirms daudziem tūkstošiem gadu mahairoda tālie senči labi zināja, kur degunradzim atrodas artērija, kas jāpārplēš. Tā bija šeit, zem raupjās ādas, kas bija daudz biezāka par vecu ciedru mizu, cietāka par bruņurupuča bruņām, kurām nekā nevarēja padarīt tīģera un visspēcīgākā tā laika plēsoņa — alu lauvas zobi. Tikai šie garie, asie, zobenam līdzīgie ilkņi spēja saplosīt briesmoņa ādu, iecirsties dziļi viņa miesās . . .

Asins strūkla uzšļācās veselu olekti augstu.

Milzīgais dzīvnieks veltīgi pūlējās nosviest skaustā ieķērušos plēsīgo zvēru. Nesasniedzis gribēto, degunradzis pēkšņi nozvēlās uz sāniem un sāka vāļāties pa zemi.

Tomēr mahairodu šī negaidītā kustība nepārsteidza, Nikni ierēcies, tīģeris atlēca sānis, it kā izaicinādams šo milzeni, kas bija divdesmit reižu spēcīgāks. Plēsonis nemaldīgi nojauta, ka degunradža dzīvība aizplūst kopā ar karsto asiņu straumi, kas strūklām šāvās ārā no saplosītā kakla . . . Vajadzēja tikai nogaidīt.

Degunradzis ar pūlēm piecēlās kājās un sagrīļojās. Un tad dhoļi, hiēnas,'šakāļi, vilki un cibetkaķi, alkatīgi rūkdami, sāka drūzmēties ap kaujas lauku.

Visi šie sīkie plēsoņi jau uzskatīja pieveikto milzeni par milzīgu svaigas gaļas kalnu, kur ikviens varēs krietni saēsties. Mahairodu, tāpat kā visus citus lielos gaļēdājus dzīvniekus, vienmēr pavadīja sīko plēsīgo zvēru ordas, pārtikdamas no viņa laupījuma paliekām.

Vēl pēdējā piepūle . . . Šausmīgais rags pagriežas pretim ienaidniekam. Atskan gārdzošs rēciens. Milzīgais ķermenis dreb pirmsnāves agonijā. Tad pienāk gals: asins straume apsīkst un izbeidzas pavisam. Dzīvība atstāj milzīgo ķermeni, un degunradzis nogāžas pie zemes kā akmens bluķis.

Mahairods, nagiem plosīdams nogalināto dzīvnieku, rij silto gaļu. Šakāļi kāri laiza zemē izšļākušās asinis, bet dhoļi, hiēnas, vilki un cibetkaķi pazemīgi gaida, kamēr sarkanais zvērs būs remdējis savu izsalkumu.

4. nodaļa

CILVĒKI UN SARKANAIS ZVĒRS

4. nodaļa

CILVĒKI UN SARKANAIS ZVĒRS

Pēc degunradža bojā ejas Uns un Zurs piesvieda ugunskuram sausus zarus, tad Uns nolikās gulēt, atstādams sardzē savu draugu. Nāve viņiem vairs nedraudēja; briesmīgais atņirgto purnu un aso ilkņu loks tagad bija sakļāvies apkārt pieveiktajam milzenim. Zurs ievēroja, ka zvaigznes, kas nakts sākumā mirdzēja virs eben- koku galotnēm, tagad noslīgušas līdz upei. Zemes dēls, nebūdams tik drosmīgs kā Uns, juta, ka šajā svešajā, senatnīgajā zemē, kur plēsīgs zvērs leoparda lielumā spēj saplosīt tādu briesmoni kā degunradzi, no visām pusēm viņiem uzglūn briesmas . ..

Uzvarētāja mielasts vilkās ilgi. Dilstošs mēness savā pēdējā ceturksnī jau pacēlās pāri pretējam upes krastam, kad mahairods beidzot aizgāja projām no saplosītā degunradža. Tajā pašā mirklī ilgajās gaidās satracinātie vilki, hiēnas, šakāļi un dhoļi, mežonīgi kaukdami un cits citu grūzdami nost no ceļa, metās pie atstātā laupījuma. Šķita, ka zvēri klups cits citam pie rīkles. Pēc tam iestājās klusums; plēsoņi likās noslēguši pamieru.

Uz mirkli mahairods pagrieza galvu un uzlūkoja viņus ar pievērtajām, miegainajām acīm — noguris un pieri- jies, smagnējiem žokļiem. Pēkšņi plēsonis it kā atžirga, pagājās uz uguns pusi, tuvāk šiem dīvainajiem radījumiem, kuri nezin kāpēc viņu satrauca un uzbudināja; bet pēc tam zvērs pārdomāja un, pārliecināts par savu neuzvaramo spēku, izstiepās tieši klajuma vidū un iesnaudās.

Zurs neuzticīgi vēroja snaudošo plēsoni. Viņš prātoja pie sevis, vai viņiem ar Unu nevajadzētu bēgt pa to laiku, kamēr zvērs guļ. Tomēr padomājis Zurs nosprieda, ka mahairods droši vien gulēs ilgi, un tā arī nepamodināja Unu.

Pamazām kļūdams mazāks, mēness cēlās aizvien augstāk debess jumā, un tā mirdzumā nobāla spožās zvaigznes.

No degunradža vairs nekas liels nebija palicis pāri, tomēr plēsoņu zobi vēl joprojām strādāja tikpat cītīgi. Uz rīta pusi cilvēks bez pleciem pieskārās ulamra krūtīm.

— Mums vairs nav malkas, — viņš teica. — Uguns dziest, bet sarkanais zvērs guļ. Unam un Zuram jādodas projām.

Milzīgais ulamrs piecēlās kājās un palūkojās apkārt. Viņš ieraudzīja mahairodu nekustīgi guļam divsimt soļu attālumā no abu draugu patvēruma, un ulamra krūtīs sāka mutuļot niknums. Viņš atcerējās, kā rēca plēsonis, pietupies netālu no kvēlojošā ugunskura, kā viņa briesmīgie zobi iecirtās biezādainā milzeņa kaklā.

—    Vai Unam nevajadzētu nogalināt zvēru, kamēr viņš guļ? — pusbalsī ievaicājās ulamrs.

—    Viņš pamodīsies agrāk, Uns nepagūs to izdarīt, — Zurs atbildēja. — Labāk būs, ja aiziesim aiz paugura un dosimies projām.

Uns vilcinājās. Bēgšana viņam šķita pazemojoša. Ne Faums, ne Nao nebūtu pieļāvis, ka tāds pēc izskata neliels plēsonis visu nakti uzglūn viņiem kā laupījumam.

—    Nao nogalināja pelēko lāci un pieveica tīģerieni, — viņš drūmi noteica.

—    Gan tīģeriene, gan pelēkais lācis grieztu ceļu degunradzim.

Zura atbilde atvēsināja jaunā ulamra cīņas kaismi. Viņš paņēma šķēpu, ieroču metēju un iesmus, kā arī masīvo rungu. Vēlreiz uzmetuši skatienu aizmigušajam plēsonim, jaunie karavīri uzrāpās paugura virsotnē un pa nogāzi nokāpa lejā. Viņi gāja drūmi un neizgulēju- šies, neteikdami ne vārda un ar ilgām atcerēdamies cilts nometni kaut kur tālu viņpus kalniem.

Atausa rīts. Debesis austrumu pusē sāka bālēt., plēsīgo zvēru balsis upes krastā apklusa, zāle un krūmi likās pavisam sastinguši…

Pēkšņi rīta klusumu iztraucēja rēkšana. Uns un Zurs atskatījās un ieraudzīja mahairodu. Kaut kas — varbūt cilvēku aiziešana — bija uzmodinājis zvēru, un viņš bija sācis dzīties pakaļ dīvainajiem radījumiem.

—    Unam vajadzēja nogalināt sarkano zvēru, kamēr viņš gulēja, — īgni noteica ulamrs, noņemdams no pleca šķēpu.

Zurs nodūra galvu un neteica ne vārda, apzinādamies, ka šoreiz viņa piesardzība bijusi kļūmīga. Viņš lūdzoši paskatījās Unā. Tomēr jaunais ulamrs ilgi neturēja ļaunu prātu. Viņa platās krūtis jau izriezās satraukumā, tikko viņš iedomājās gaidāmo cīņu. Zurs taču bija it kā daļa no viņa paša. Viņi abi stāvēja plecu pie pleca, un tad Uns izkliedza savu kaujas saucienu:

—    Vērša dēls un Zemes dēls nodurs sarkano zvēru ar šķēpu un sadragās viņam kaulus!

Mahairods nesteidzās ar uzbrukumu. Ievērojis, ka divkājainie radījumi apstājušies, arī viņš sastinga uz vietas. Plēsonis redzēja, ka cilvēki noņem no pleca ieroču

metējus un iesmus, pamanīja, ka viņu rokas nezin kādā veidā kļuvušas garākas.

Tāpat kā pagājušajā naktī, šo radījumu valoda mulsināja plēsoni. Viņš sāka mest līkumu apkārt pretiniekiem un nenāca tiem tuvāk.

— Sarkanais zvērs baidās no cilvēkiem! — Uns iekliedzās uzvaras priekā, vicinādams šķēpu un rungu.

Par atbildi atskanēja nikna rēkšana. Mahairods divas reizes uzvijās gaisā milzīgā lēcienā. Pirms plēsoņa trešā lēciena Uns un Zurs svieda iesmus. Viens iesms iecirtās zvēram sānos, otrs — skaustā. Sāpju satracinātais mahairods metās virsū cilvēkiem. Uns svieda šķēpu; tas ieurbās zvēram starp ribām. Zura mestais šķēps tikai

ieskrambāja cieto, kramam līdzīgo galvaskausu. Plēsonis uzklupa cilvēkiem.

Ar vienu varenās ķetnas sitienu viņš notrieca pie zemes Zuru un iecirta viņam krūtīs savus briesmīgos ilkņus. Uns zvēla zvēram ar smago rungu, bet trāpīja tikai tukšu gaisu: mahairods paguva atsprāgt sānis. Plēsonis uzbruka vēlreiz; Uns pasitās uz kreiso pusi un no jauna savēcināja savu ieroci, tomēr smagā ozola runga pārslīdēja pāri zvēra plecam. Mahairods uzklupa Unam, nogāza viņu augšpēdu un, nespēdams noturēties kājās, aizkūleņoja kopā ar ulamru pa zemi. Bet, iekāms plēsonis no jauna metā?; Unam virsū, jaunais karavīrs paguva piecelties uz viena ceļa. Zurs ar vārgu, nedrošu roku svieda zvēram ar cirvi, un tajā mirklī Uns, abām rokām satvēris rungu, ar briesmīgu spēku iezvēla ma- hairodam pa galvu . . . Atskanēja dobjš brīkšķis; plēsonis kā apstulbis sāka griezties riņķī. Otrs sitiens sadragāja viņam kakla skriemeļus. Tad Uns bez mitas zvēla ar rungu zvēram gan pa ribām, gan pa milzīgajām ķetnām, gan pa briesmīgajiem žokļiem …

Ulamrs nolaida rungu tikai tad, kad nedzīvais ķermenis beidza raustīties …

Vājā, gārdzošā balsī Zurs nošļupstēja:

—    Uns nogalināja sarkano zvēru… Uns ir stiprāks par Faumu . . . Uns ir tikpat spēcīgs kā Nao, kas atņēma uguni cilvēkēdāju ciltij!

Drauga vārdi apskurbināja Unu. Jaunā ulamra nāsis drebēja lepnumā. ,

—    Vērša dēls būs liels savas cilts vadonis, — Zurs nočukstēja drebošā balsī.

Žēlabains vaids izlauzās pār viņa lūpām, seja kļuva pelēka kā zeme, un cilvēks bez pleciem saļima bez samaņas. Redzēdams, ka no ievainotā drauga krūtīm straumēm plūst asinis, Uns uztraucās tā, it kā tās būtu viņa paša asinis. Atmiņā vēja ātrumā iznira neskaidras pagātnes ainas, ar Zuru kopā aizvadītie ilgie gadi. Viņš no jauna redzēja mežus, smilšainus līdzenumus, necaurejamus biezokņus, purvus un upes tais apgabalos, kur viņi abi bija klaiņojuši un glābuši viens otru no visvisādām briesmām . . .

Saplūcis svaigu zāli un sulīgas lapas, Uns saberzēja tās uz akmens un pielika pie drauga brūcēm. Zura plaksti nodrebēja un pavērās. Viņš atģidās, ka guļ uz zemes, un sāka lūkoties apkārt, cerēdams ieraudzīt tuvumā ugunskura liesmas. Tad, atcerējies visu notikušo, atkārtoja vārdus, ko bija teicis pirms samaņas zaudēšanas:

—    Uns būs liels savas cilts vadonis!

Pēc tam, juzdams vārgumu un sāpes, žēlā balsī piebilda:

—    Sarkanais zvērs saplosījis Zuram krūtis .. .

Uns joprojām pūlējās pārsiet sava biedra brūces. Milzīgais saules disks pacēlās pāri Lielajai upei. Nakts plēsoņi bija pazuduši. Pērtiķi rosījās biezajos zaros, kraukļi riņķoja pāri degunradža skeletam, divas maitu lijas lidinājās augstu padebešos. Zālēdāji pamodās no miega. Briesmu pilnā nakts bija beigusies: bīstamie plēsoņas, visu dzīvo radību iznīcinātāji, gulēja ciešā miegā savos midzeņos.

Tomēr dienas stundas cilvēkam bija tāpat bīstamas: saule spīdēja neciešami spoži, un versmīga svelme svilināja zemi. Zuru vajadzēja aiznest drošā vietā un noguldīt ēnā.

Uns, tāpat kā visi ulamri, uzskatīja alu par visdrošāko patvērumu. Viņš uzmanīgi vēroja tālu pārredzamo apkārtni, cerēdams saskatīt kaut kur paugurus vai klintis. Tomēr visapkārt, cik tālu vien sniedza skatiens, aizstiepās līdzena stepe, kas tikai retumis mijās ar krūmu biezokņiem, nelielām palmu birzīm, banjanu puduriem un ebenkoku vai bambusu saliņām.

Tad, savilcis ciešāk ap Zura krūtīm no lapām un zālēm darināto pārsēju, Uns uzvēla draugu sev uz muguras un devās ceļā. Iet bija grūti: vajadzēja nest ne vien ievainoto, bet arī visus ieročus. Tomēr Uns bija mantojis Fauma un Nao milzu spēku.

Viņš soļoja ilgi, stūrgalvīgi cīnīdamies ar nogurumu.

Laiku pa laikam jaunais ulamrs apstājās, nolaida Zuru zemē koka paēnā un, aizvien paturēdams viņu acīs, uzkāpa tuvākajā pakalniņā vai pakāpās uz lieliem akmeņiem, lai apskatītu apkārtni.

Karstums kļuva neciešams, bet joprojām ne klintis, ne augstienes nekur nebija saskatāmas.

—          Zuram slāpst, — klusītiņām čukstēja cilvēks bez pleciem, drebēdams drudzī.

Uns devās uz upi. Šajā svelmainajā stundā tā šķita gluži bez dzīvības. Tikai šur tur manīja kāda gaviala garo, zvīņaino ķermeni izstiepušos smilšainā saliņā vai hipopotamu uz mirkļi iznirstam duļķainajos, dzeltenīgajos viļņos.

Varenā upe nesa bezgalīgajās tālēs savus dāsnos ūdeņus, kas sniedza veldzi tūkstošgadīgajiem kokiem, kuplajām zālēm un neskaitāmajiem dzīvajiem radījumiem. Mūžīga kā pati dzīvība — upe nerimtīgi vēla savus nevaldāmos viļņus pāri krācēm un ūdenskritumiem.

Uns pasmēla ūdeni plaukstās un padzirdināja ievainoto. Pēc tam bažīgi apvaicājās:

—    Vai Zuram stipri sāp?

—    Zurs ir pavisam vārgs. Zurs gribētu aizmigt…

Una muskuļotā roka viegli pieskārās drauga karstajai pierei.

—    Uns ierīkos paslēptuvi.

Klejodami mežos, ulamri naktīs parasti patvērās cieši' savītos koku zaros, Uns sāka meklēt stipras liānas un nocirta tās ar asu akmens cirvi. Pēc tam viņš izraudzīja trīs palmas, kas auga cita citai līdzās uz pakalna, ar cirvi ierobīja gludo mizu un cieši aizpina stumbru atstarpes ar lokanajām liānām. Izveidojās kaut kas līdzīgs trijstūrainai teltij ar elastīgām, izturīgām sienām.

Uns strādāja drudžainā steigā visu pēcpusdienu. Kad viņš beidzot uz īsu brīdi atvilka elpu, pāri upei jau klājās garas vakara ēnas. Bet viņam vēl vajadzēja apvīt paslēptuvi ar resnām, stiprām liānām, kas varētu izturēt liela plēsoņa smagumu to īso brīdi, kas nepieciešams medniekam, lai ar cirvi pāršķeltu zvēra vēderu vai ietriektu šķēpa smaili viņam tieši sirdī.

Zurs joprojām svaidījās karsonī. Laiku pa laikam viņš krita nesamaņā un murmināja aprautus, nesakarīgus vārdus. Atguvis samaņu, Zemes dēls uzmanīgi vēroja Una darbu un deva draugam padomus, jo vahu cilts — cilvēki bez pleciem — prata celt būdas daudz labāk nekā ulamri.

Mazliet atpūties, Uns ieturēja maltīti, uzkozdams vakar ceptu aukstu gaļu, un tad no jauna ķērās pie darba. Viņš pāri paslēptuvei no liānām savija ciešu jumtu un, nocirtis divus resnus zarus, iztaisīja kaut ko līdzīgu durvīm, ar ko varēja aizsprostot spraugu, pa kuru ielīst būdā. ' i

Saule jau pieskārās lielo ebenkoku galotnēm, kad cilvēki beidzot patvērās savā zaļajā slēptuvē. Cauri savītajām liānām varēja labi saskatīt Lielo upi, kas tecēja trīssimt soļu attālumā no būdas.

Sajā vēsajā vakara stundā upe mutuļoja dzīvības palos. Baismīgie hipopotami iznira no savām zemūdens ganībām un izkāpa uz sauszemes.

Liels gauru bars dzesēja slāpes otrā upes krastā. Mutuļojošos ūdeņos draiskojās delfīni ar garu, smailu, knābim līdzīgu purnu. Krokodils pēkšņi izlīda no biezā niedrāja un sagrāba dzērvi ar dzelteno galvu. Makaki — rezus pērtiķi lēkāja pa zariem kā nelabā apsēsti. Raibie fazāni mirdzošām zelta, smaragda un safīra spalvām nolaidās zālē netālu no biezajiem niedrājiem. Baltie gārni lidoja pāri ziedošajām saliņām kā sniega pārslas.

Dažreiz tālumā panikā aizjoņoja nilgau antilopu vai briežu aksisu bars, gepardu pāra vai dhoļu vajāts.

Bet tad duršanas vietā parādījās meža zirgi ar mūžīgās bailēs ieplestām acīm. Šo dzīvnieku mūžs bija nemiera un briesmu pilns, un viņu muskuļi aizvien sa- springuši. Zirgi joņoja straujos auļos, satraukumā sa- smailējuši ausis, un ikviens troksnis lika viņiem nodrebēt. Daži gajali gausi soļoja gar bambusu birzīti.

Pēkšņi izbailes sagrāba visus dzīvniekus: nodrebējuši viņi milzīgiem lēcieniem metās projām. Dzeršanas vietai tuvojās piecas lauvas.

Pilnīgā vientulībā plēsoņi iznāca upes krastā. Tikai viens pats krokodils, plosīdams savu laupījumu, nelikās par lauvām ne zinis. Šķita, ka viņš nemaz nemana to tuvošanos. Viņa milzīgais, raupjām zvīņām klātais ķermenis, ciets kā platānas stumbrs, ar strupu purnu un nekustīgām, stiklainām acīm vairāk atgādināja klinšu bluķi nekā dzīvu radījumu. Tomēr neskaidra briesmu nojauta spieda arī viņū pagriezt galvu uz negaidīto atnācēju pusi. Kādu mirkli krokodils vilcinājās, tad, sagrābis laupījumu, ienira ar to ūdenī.

Diviem lauvām kaklu greznoja kuplas krēpes. Tie bija tēviņi — plecīgi, drukni, gluži kā akmenī izcirstām galvām. Lauvu mātes bija zemākas, ar lunkaniem, slaidiem ķermeņiem. Zvēru platās, dzeltenās acis spēja raudzīties uz priekšu vienā punktā tāpat kā cilvēku acis.

Plēsoņi noskatījās, kā tālumā aizbēg nobarojušos zāl- ēdāju bari. Lauvās apstājās pakalnā un aizsmakušām rīklēm stiepti ierēcās.

Tēviņu skaļie rēcieni aizvēlās pāri plašajam Lielās upes spogulim, likdami nodrebēt visiem tās iemītniekiem. Paniskas bailes sagrāba visas dzīvās būtnes ban- janu un palmu birzīs, niedrājos, Lielās upes dziļajos līčos un smilšu sēkļos. Pērtiķi mežonīgi brēca biezajos zaros.

Izgāzuši savas dusmas un piktumu, plēsoņi turpināja ceļu. Tēviņi izplestām nāsīm tvēra vājās vēja pūsmas, lauvu mātes, būdamas nepacietīgākas, ošņāja zemi. Pēkšņi viena no viņām saoda cilvēku smaku un, pieplakusi pie zemes, sāka vilkties tuvāk paslēptuvei, ko pa

pusei aizsedza garā zāle. Abas pārējās lauvenes sekoja viņai, turpretim tēviņi bija palikuši iepakaļ.

Uns raudzījās uz plēsoņiem, kas nāca aizvien tuvāk. Ikviens no viņiem bija vismaz piecas reizes spēcīgāks par cilvēku, viņa nagi — asāki par iesmiem ar kaula smaili, bet ilkņi — briesmīgāki par akmens cirvjiem un koka šķēpiem. Uz mirkli Unu sagrāba bailes, apzinoties, ka viņš ir viens pats.

Zurs pacēla galvu. Šausmas, ko iedvesa plēsoņi, jaunekļa dvēselē sajaucās ar rūgtu domu, ka viņš ne ar ko nevar palīdzēt Unam gaidāmajā kaujā.

Pirmā lauvu māte jau bija pavisam tuvu. Nesaprazdama, kādi dīvaini radījumi patvērušies aiz cieši savītajām liānām, viņa sāka ložņāt apkārt paslēptuvei. Tagad, kad lauvu māte bija pavisam tuvu, Uns vairs nebaidījās.

Simtiem paaudzēs karavīri un mednieki bija miruši plēsoņu ķetnās, cīnīdamies līdz pēdējam elpas vilcienam. Tādas pašas asinis mutuļoja arī jaunā ulamra dzīslās, un viņa acis spulgoja tikpat spoži kā lauvenei. Cirvi vicinādams, viņš izaicināja niknos plēsoņus:

—    Uns pāršķels lauvām vēderu!

Zurs ierunājās:

—   Lai Vērša dēls ir piesardzīgs! Ievainots lauva nebaidās nāves. Vajag iegrūst zvēram ar šķēpu taisni nāsīs, kad viņš būs pienācis pavisam tuvu!

Uns noģida drauga vārdos visas vahu cilts gudrību un nolaida pacelto cirvi. Viltīgs smīns pārslīdēja pār viņa seju.

Sastingusi uz vietas, lauvene pūlējās saskatīt nepazīstamo radījumu, kam bija tik spēcīga balss. Viens no tēviņiem ierēcās, pēc tam otrs. Uns atbildēja ar gari stieptu kaujas saucienu. Tagad visi plēsoņi stāvēja pie cilvēku paslēptuves. Zvēri labi apzinājās savu muskuļu spēku un kopējo medību priekšrocības. Un tomēr viņi nesteidzās ar uzbrukumu.

Radījumi, kas viņus bija tik nekaunīgi izaicinājuši, joprojām palika neredzami, un tas mulsināja plēsoņus.

Beidzot viena no lauvenēm, pati jaunākā, nolēma pāriet uzbrukumā. Viņa pienāca tuvāk, apošņāja paslēptuvi un iezvēla ar ķetnu pa savītajām liānām. Zaļā siena ieliecās, tomēr izturēja triecienu. Tai pašā mirkli asā šķēpa smaile ar spēku ietriecās plēsonim nāsīs. Lauvene atsprāga atpakaļ, ņaudēdama aiz niknuma un sāpēm; pārējie zvēri skatījās uz viņu ar satraukumu un izbrīnu. Kādu mirkli lauvas stāvēja nekustēdamies, viņi, šķiet, bija aizmirsuši cilvēkus. Pēc tam viens no tēviņiem ierēcies milzīgā lēcienā uzlidoja uz paslēptuves jumta, kas ielīka zem viņa smaguma.

Uns pieliecās. Viņš gaidīja. Kad briesmīgais purns bija izstieptas rokas attālumā, Vērša dēls trīs reizes trieca šķēpa smaili plēsonim purnā. Zaudējis prātu aiz sāpēm, asiņu aizlijušām acīm lauva novēlās no jumta un sāka valstīties pa zemi. Nokūleņojis lejā no pakalna, zvērs aizlīda projām un pazuda biezajā zālē.

— Ja lauva uzdrošināsies lēkt vēlreiz, Uns izdurs viņam acis! — draudoši kliedza ulamrs.

Plēsoņi stāvēja vilcinādamies. Starp liānām paslēpušies radījumi tiem likās vēl noslēpumaināki un bīstamāki. Viņu cīņās paņēmieni un balsis nelīdzinājās nevienai no tām dzīvajām būtnēm, kurām lauvas uzglūnēja biezokņos vai nogalināja dzeršanas vietās. Šo dīvaino radījumu triecieni bija neizturami sāpīgi.

Baidīdamies tuvoties paslēptuvei, lauvas palika uz vietas. Paslēpušies garajā zālē vai zem milzīgajiem ban- janu zariem, plēsoņi gaidīja —- briesmīgi savā vienaldzīgajā pacietībā. Laiku pa laikam lauvas pa vienam aizgāja pie upes padzerties.

No jauna sāka parādīties zālēdāji, tiesa, prāvā attālumā. Lielās upes krastos mudžēja putnu bari. Sniegbaltie ibisi ar melnajām galvām bija labi saredzami upes līčū tumšajā fonā. Garkājainie marabu dīvainiem lēcieniem dejoja zaļajās saliņās. Kormorāni strauji metās ūdenī un ienira dzelmē. Biezajos meldros nirējpīles slēpa savus mazuļus. Dzērves, skaļi sakliegdamās, traucās pāri kraukļu baram. Palmu lapās paslēpušies papagaiļi griezīgi brēca . . .

Bet tad no rietumiem atskanēja dobja dunoņa, pamazām augdama augumā. Viens no lauvu tēviņiem pagrieza galvu uz to pusi un sāka ausīties. Lauvene nodrebēja un pietrūkās kājās. Visi plēsoņi dobji rūca.

Uns savukārt sasprindzināja dzirdi. Viņam šķita, ka dzird liela dzīvnieku bara smagos soļus. Tomēr ulamra uzmanību joprojām saistīja plēsoņi, kas bija ielenkuši paslēptuvi. Zvēru satraukums pieauga. Viņi no jauna tuvojās cilvēku patvērumam un metās tam virsū visi reizē. Una balss viņus apstādināja.

No jauna kļuva dzirdama dobja dunoņa, kas likās nākam no pašām zemes dzīlēm.

Jaunais ulamrs saprata, ka dzeršanas vietai tuvojas kāds milzīgs dzīvnieku bars. Viņš iedomājās par bizo- ņiem, kas mita plašajos līdzenumos viņā pusē kalniem, pēc tam par mamutiem, ar kuriem bija sadraudzējies Nao savos klejojumos pa cilvēkēdāju zemi.. .

Iztālēm atskanēja taurēšana.

—    Tie ir mamuti! —Uns sacīja bez kādas šaubīšanās.

Drebēdams drudzī, arī Zurs ieklausījās tālajā dunoņā.

—    Jā, tie ir mamuti! — viņš atkārtoja, bet ne tik pārliecinoši.

Lauvas pielēca kājās. Dažus mirkļus viņu galvas palika pagrieztas uz rietumiem; pēc tam zvēri gausā solī aizslāja gar upi uz lejteces pusi. Drīz viņu dzeltenie ķermeņi pazuda biezajos krūmos.

Uns nebaidījās no mamutiem. Viņš zināja, ka tie nenogalina ne cilvēkus, ne zālēdājus dzīvniekus, neaiztiek pat vilkus un leopardus. Cilvēkam, sastopoties ar mamutiem, jāpaliek nekustīgam un jāklusē. Bet varbūt liānu būda, kurā slēpjas ļaudis, sakaitinās milzeņus? Ikviens mamuts taču var izpostīt cilvēku patvērumu ar vienu triecienu, vienā mirklī iznīcināt Unu un Zuru.

—    Vai Unam un Zuram vajadzētu iziet laukā no slēptuves? — ulamrs vaicāja.

—    Jā, — atbildēja cilvēks bez pleciem.

Uns atraisīja liānas, kas aizsprostoja ieeju paslēptuvē, izlīda ārā un palīdzēja izrāpties laukā arī Zuram. Brīkšķēja lūstošie koki. Tālumā neskaidri iezīmējās masīvi, pelēcīgi silueti. Drīz jau varēja atšķirt milzīgos snuķus un galvas. Bars bija sadalījies trīs grupās, ko vadīja seši milzīgi tēviņi. Viņi sabradāja zāli un krūmus, izgāza kokus un lauzās cauri necaurejamiem banjana zaru biezokņiem. Viņu āda līdzinājās vecu ciedru mizai, kājas bija resnākas par Unu un ķermenis tikpat liels kā desmit bizoņi.

—    Viņiem nav krēpju, — pusbalsī ierunājās Uns,

—    un ilkņi ir gandrīz pavisam taisni. Viņi ir lielāki par pašiem lielākajiem mamutiem!

—    Tie nav mamuti, — cilvēks bez pleciem atbildēja,

—    tie ir ziloņi.

Uns, skumju mākts, raudzījās uz milzeņiem, kas nāca aizvien tuvāk. Viņš jutās pavisam bezpalīdzīgs, parastā pašpaļāvība bija izgaisusi bez vēsts; Nekustīgs un kluss, noliecies pār savu ievainoto draugu, jaunais ulamrs gaidīja…

Seši barveži jau tuvojās paslēptuvei. Milzeņu tumšas acis nenovērsdamās raudzījās uz cilvēkiem, bet viņu skatienā nebija neuzticības. Varbūt viņi jau bija sastapušies ar divkājainiem radījumiem? …

Dzīvība vai nāve? Tā tuvojās nepielūdzama. Ja barveži nepagriezīsies sānis, pēc desmit soļiem tie samīdīs cilvēkus un sagraus viņu patvērumu.

Uns cieši vērās acīs visspēcīgākajam barvedim. Tas bija vislielākais, tā milzīgais snuķis varēja nožņaugt bifeli tikpat viegli, kā žņaudzējčūska nogalina briedi. . . Milzenis apstājās tieši pie cilvēkiem. Arī pārējie bar-

veži, it kā paklausīdami viņam, tāpat sastinga uz vietas. Pēc tam visa kolona, lēnām soļodama, izveidoja ap cilvēkiem platu, viļņojošu pusloku. Nolaidis rungu pie kājām, zemu noliecis galvu, Uns gaidīja, kāds būs viņu liktenis…

Barvedis smagi nošņācās un pagriezās pa labi, mezdams līkumu apkārt liānu teltij. Milzīgie dzīvnieki paklausīgi sekoja viņam. Ikviens zilonis savukārt apgāja apkārt šim šķērslim. Neviens dzīvnieks, pat mazie zilo- nēni neaiztika ne cilvēkus, ne viņu patvērumu.

Vēl ilgi drebēja zeme milzeņu smagajos soļos. Sulīgā, biezā zāle sajaucās ar zemi, krūmi un koki blīkšķēdami lūza zem gigantisko dzīvnieku kājām. Hipopotami šausmās bēga. Milzīgs gavials tika pasviests sānis gluži kā varde.

Tālumā uz paugura varēja samanīt piecu lauvu siluetus. Zvēri bija pacēluši pret asinssarkano vakara sauli savus strupos purnus un nikni rūca.

Drīz viss ziloņu bars iebrida vēsajā upes straumē. Viļņi pasitās atpakaļ, šļācoties krastā; milzīgie snuķi šņākdami ievilka ūdeni un aplaistīja platās muguras …

Pēc tam milzeņi ienira viļņos. Virs ūdens rēgojās tikai baisās galvas un varenās muguras — kā granīta bluķi, ko atnesuši no kalniem šļūdoņi, mutuļojošas straumes un nogruvumi.

— Nao sadraudzējās ar mamutiem, — Uns domīgi ierunājās. — Kāpēc Vērša dēls lai nesadraudzējas ar ziloņiem?

Diena pamazām izdzisa. Lauvas no pakalniņa bija pazudušas. Neveiklie vērši gauri un žiglie brieži aksisi steidzās paslēpties, lai nakti pārlaistu drošā patvērumā. Saule pieskārās tālo pauguru virsotnēm. Savos midzeņos pamodās plēsoņi.

Uns atgriezās paslēptuvē, nesdams cilvēku bez pleciem.

5. nodaļa MILZU ŽŅAUDZĒJČŪSKA

5. nodaļa MILZU ŽŅAUDZĒJČŪSKA

Pagāja trīs dienas. Lauvas vairs nerādījās. Ziloņi aizgāja tālāk gar Lielo upi uz lejteces pusi. Milzeņu sabradātā zāle un krūmi ātri atzēla karstajos dāsnās saules staros. Medījumi visapkārt ņudzēt ņudzēja, un Unam vajadzēja tikai vienu reizi mest iesmu vai šķēpu, lai sagādātu barību sev un Zuram visai dienai.

Pirmajās dienās slimā drauga drudzis un murgi apbēdināja un nomāca Unu. Tomēr Zura brūces drīz vien apdzija un drebuļi vairs nemocīja viņu. Ceturtajā dienā Zemes dēlam kļuva labāk un abi draugi jutās laimīgi. Biezā liānu un palmu zaru ēna deva patīkamu vēsumu. Sēžot pie telts ieejas, ulamrs un cilvēks bez pleciem baudīja mieru, kas valdīja visapkārt, un domāja, ka ulamru cilts nekad nepazīs bada postu šajā auglīgajā, brīnišķīgajā zemē. Purpursārtie gārņi meklēja upes līčos ūdensriekstus; divi melnie stārķi pacēlās spārnos upes pretējā krastā. Garām aizlidoja bars dzērvju dzeltenām galvām, un sārti ibisi bradāja starp lotosiem.

Iznirusi no līča ūdeņiem, milzīga žņaudzējčūska lēnām izrāpās krastā, izstiepusi savu garo, gludo ķermeni cilvēka resnumā. Uns un Zurs ar riebumu raudzījās uz šausmīgo rāpuli, ko ulamri līdz šim nepazina. Zņaudzēj- čūska līda gausi, acīm redzot, bez noteikta mērķa, un šķita, ka tā vēl nav pilnīgi atmodusies pēc garas snaudas. Uns un Zurs nemaz nenojauta, ka šis smagnējais rāpulis spēj joņot tikpat ātri kā meža kuilis …

Un tomēr aiz piesardzības draugi paslēpās zaļajā teltī un no turienes vēroja, ko darīs žņaudzējčūska. Atmiņa viņiem nekā nevarēja palīdzēt — viņi nezināja, cik stiprs ir šis milzīgais rāpulis, nezināja, vai tas ir indīgs kā tās čūskas, ko viņi bija redzējuši viņpus kalniem rietumu zemēs. Šajā svešajā apgabalā žņaudzējčūska varēja būt spēcīgāka par tīģeri un indīgāka par odzi.

Rāpulis tuvojās cilvēku paslēptuvei. Uns satvēra rungu un iesmu, bet nezin kāpēc neiedomājās pat izkliegt kaujas saucienu. Lielajos plēsoņos viņš sajuta dzīvību, līdzīgu savējai, bet šis garais, glumais ķermenis bez kājām, ar mazo galviņu un auksto acu stingo skatienu izraisīja viņā neizprotamas šausmas un riebumu.

Pielīduši tuvāk paslēptuvei, žņaudzējčūska pacēla galvu un atpleta milzīgu rīkli ar plakaniem žokļiem.

—    Vai nu nav īstais brīdis? — Vērša dēls jautāja Zuram.

Zurs vilcinājās ar atbildi. Viņa dzimtenē vahu cilts ļaudis nosita čūskas, sadragājot tām galvu ar rungu; bet kas gan bija to zemju čūskas salīdzinājumā ar šo briesmoni?

—    Zurs nezina, — cilvēks bez pleciem beidzot atbildēja. — Viņš domā, ka nevajag aiztikt čūsku, kamēr tā neuzbrūk.

Platā, plakanā galva pievirzījās cieši klāt zaļajam vijumam un pūlējās izspraukties starp liānām. Uns atvēza iesmu un ietrieca tā aso smaili tieši atplestajā rīklē.

Draudoši iešņākdamās, žņaudzējčūska atsprāga sānis, trakā niknumā locīdamās ar visu savu šausmīgo ķermeni, un metās atpakaļ uz upi. . .

Jauna antilope saiga iznāca no krūmiem un devās pāri pļaviņai. Žņaudzējčūska, to ieraudzījusi, sastinga uz vietas. Antilope pacēla galvu ar pakumpo degunu un ievilka nāsīs gaisu. Cilvēku smaka biedēja tramīgo dzīvnieku; saiga pagriezās atpakaļ, grasīdamās bēgt, un tikai tad pamanīja žņaudzējčūsku. Drebošā antilope uz mirkli pamira it kā paralizēta, nespēdama atraut skatienu no nekustīgajām, aukstajām acīm, pēc tam atguvusies metās sānis. Tomēr lokanais, glumais ķermenis pēkšņi šāvās viņai pakaļ tikpat žigli kā leopards. Saiga paklupa pret akmeni un sagrīļojās .. . Šausmīgs sitiens notrieca viņu no kājām . . . Tomēr dzīvnieks pietrūkās kājās, iekāms nāvi nesošie gredzeni paguva apvīties tam apkārt, un nāves bailēs auļoja projām, nemaz nevērodams ceļu.. . Nokļuvusi upes kraujas malā, saiga atskatījās un ieraudzīja, ka žņaudzējčūska nogriezusi tai atkāpšanās ceļu.

Šausmās drebēdama, saiga uzmeta skumju skatienu plašajam, zaļajam līdzenumam. Tikai divi lēcieni — un viņa būs glābta! Saiga sāka skraidelēt, neveiksmīgi mēģinādama gar pašu kraujas malu pašauties garām žņaudzējčūskai, un pēkšņi, zaudējusi cerības, milzīgā lēcienā pārlidoja pāri šķērslim . . .

Varenās astes sitiens sasniedza viņu gaisā, notrieca pie zemes, un aukstais, glumais ķermenis zibenīgi apvijās ap trīcošo, slāpstošo dzīvnieku.

Pēc brīža viss bija galā.

Aklas, nesaprotamas dusmas sagrāba Unu, kas klusu- ciezdams bija vērojis šo šausmīgo ainu. Ja saigu būtu nogalinājis vilks, leopards vai pat mahairods, jaunā ulamra sirds nebūtu nodrebējusi. Turpretim šā aukstā, glumā mūdža uzvara satrauca viņu līdz sirds dziļumiem. Uns divas reizes pieliecās, lai izlīstu no paslēptuves, un ik reizi Zurs satvēra draugu aiz rokas.

—    Vērša dēlam un Zemes dēlam ir daudz barības. Kas notiks ar mums, ja Uns tiks ievainots tāpat kā Zurs?

Uns piekāpās nelabprāt. Jaunais karavīrs arī pats nesaprata, kāpēc viņam uznākušas tik nevaldāmas dusmas. Tās līdzinājās sāpēm, ko rada asiņojoša brūce. Tomēr ulamram nebija nekāda priekšstata par milzīgā rāpuļa spēku. Ar vienu astes sitienu žņaudzējčūska bija notriekusi pie zemes antilopi; vai tas pats nenotiks ar cilvēku, kas iedrošināsies uzsākt cīņu ar šo briesmoni?

Jauno karavīru māca drūmas domas.

—    Uns un Zurs vairs nevar palikt šeit! — viņš teica, kad žņaudzējčūska ar savu laupījumu bija paslēpusies biezajās niedrēs. — Mums jāatrod ala .. .

—    Zurs drīz kļūs vesels!

Otra daļa

1. nodaļa

ALU LAUVA

Otra daļa

1. nodaļa

ALU LAUVA

Pagāja divas dienas. Zurs vēl joprojām bija vārgs, tomēr jau spēja turēties kājās. Tagad Uns varēja uz ilgāku laiku atstāt paslēptuvi un izlūkot apvidu gar Lielo upi uz lejteces pusi.

Viņš nogāja pa upes krastu vairāk nekā piecpadsmit- tūkstoš soļu un tomēr nekur neatrada drošu patvērumu. Tiesa, šur tur pie ūdens pacēlās vientuļas klintis, tomēr plaisas un iedobumi šajās klintīs bija pārāk šauri un mazi, lai tur varētu patverties cilvēks. Zurs jau prātoja, vai nevajadzēs izrakt bedri zemē. Tomēr rakšana vilktos pārāk ilgi un būtu grūti paveicama, turklāt ulamri aizvien juta riebumu pret tādām mītnēm. Tāpēc draugi apmierinājās ar to, ka pēc iespējas nostiprināja liānu telti, padarot to nepieejamu pat lielajiem plēsīgajiem zvēriem. Un tomēr zilonis, degunradzis, hipopotams, kā arī gauru vai bifeļu bars viegli varēja izpostīt šo patvērumu. Plēsoņi, sirodami piekrastes biezokņos, aizvien uzdūrās šim cilvēku miteklim.

Pavasaris tuvojās beigām. Saule lēja nežēlīgu svelmi pār Lielās upes ūdeņiem; naktīs no upes pret zvaigžņotajām debesīm pacēlās neveselīgi izgarojumi, un necaurredzami miglas auti tina visu ieleju vēl ilgi pēc tam, kad austrumos iedegās rīta blāzma.

Kādā karstā rītā Zurs juta, ka viņa spēki ir atgriezušies. Piegājis pie Una, kas skumji raudzījās tālē cauri zaļajam biezoknim ap paslēptuvi, cilvēks bez pleciem teica:

— Zemes dēls var soļot līdzi Unam!

Jaunais ulamrs, priecīgi iekliegdamies, pietrūkās kājās un sāka savākt izsvaidītos ieročus.

… Bieza migla vēl gūlās pāri platajam upes spogulim. Jaunie hipopotami, omulīgi ņurdēdami, rotaļājās upes līčos.

Putnu bari straujā gaitā aiztraucās tālē. Uns un Zurs pameta savu patvērumu un sāka soļot uz leju gar Lielo upi.

Ap dienas vidu jaunekļi apmetās atpūsties koku ēnā. Viņiem bija līdzi kaltēta gaļa, ēdamas saknes un sēnes, ko viņi uzcepa uz maza sausu zaru ugunskura. Uns aprija barību priecīgā steigā kā jauns vilks, bet Zurs ēda lēnām, baudīdams ēdiena smaržu un garšu.

Visapkārt valdīja dienvidus klusums. Svelme šķita sastindzinājusi visus dzīvos radījumus. Šņāca vienīgi nerimstošā upes straume, un šausi sisināja cikādes.

Zurs vēl nebija gluži atžirdzis pēc ievainojuma un drīz iesnaudās, bet Vērša dēls palika nomodā un sargāja drauga miegu.

Kad koku ēnas līdzenumā bija pastiepušās garākas, Uns un Zurs no jauna devās ceļā un gāja tikmēr, kamēr pār zemi nolaidās zilgans mijkrēslis. Otrā rītā un nākamajās dienās viņi neatlaidīgi soļoja uz leju gar upi, spraukdamies cauri džungļiem, mezdami līkumus apkārt purviem, brizdami un peldēdami pāri strautiem un upītēm, kas ietecēja Lielajā upē, un lauzdami sev ceļu biezajos krūmājos.

Devītās dienas rītā ceļinieki ieraudzīja tālumā klinšainu kalnu grēdu, kas aizstiepās vairāk nekā tūkstoš soļu garumā pašā upes krastā. Smailās virsotnes slējās augstu debesīs. Grēdas otrā pusē klinšaini pauguri aizsniedzās līdz bieza meža malai. Divas dziļas aizas pāršķēla milzīgos kalnus. Klinšu plaisās ligzdoja vanagi un ērgļi.

Uns aiz prieka skaļi iekliedzas. Jau viņa senči aizvien labprāt bija mitinājušies akmens mājokļos tekošu ūdeņu tuvumā. Zurs, būdams nosvērtāks, uzmanīgi vēroja apkārtni. Viņi pamanīja vairākas pāri ūdenim pārkārušās klintis, kas bija līdzīgas tām klintīm, zem kurām meklēja patvērumu ulamru cilts, ja negadījās sameklēt piemērotu alu. Tomēr diviem cilvēkiem tāds mājoklis nebija pietiekami drošs.

Uns un Zurs soļoja gar klinšaino grēdu, rūpīgi aplūkodami katru dobumu un plaisu bazalta klintīs. Viņi zināja, ka dažkārt neliela sprauga ved dziļā un plašā alā.

Una vērīgais skatiens drīz vien pamanīja kraujā klints sienā plaisu, kas aizstiepās diezgan lielā augstumā. Apakšā plaisa bija šaura, bet tālāk uz augšu pamazām kļuva platāka. Lai tiktu pie tās, vispirms vajadzēja uzkāpt uz horizontāla klints izciļņa, bet pēc tam pa akmens sienu uzrāpties līdz mazam laukumiņam, kur bija vieta trim cilvēkiem.

Jaunie karavīri bez pūlēm nokļuva uz horizontālā izciļņa, bet, lai sasniegtu laukumiņu, Unam nācās pakāpties uz Zura pleciem. Uzrāpies augšā, jaunais ulamrs raudzīja iespraukties plaisā. Kādu brīdi Uns virzījās sāniski, bet pēc tam eja kļuva platāka un viņš nonāca zemā, plašā alā. Uns uzmanīgi apstaigāja alu un pēkšņi apstājās pie iedobuma klinšu sienā: šaurs pazemes gaitenis veda stāvus lejup tumsā.

Uns vispirms nolēma uzvilkt augšā uz laukumiņa Zuru un tikai tad sīkāk apskatīt alu. Viņš izlīda ārā un teica:

-— Ala ir liela, bet tai laikam ir divas izejas. Uns vēl nav apskatījis, cik tālu aiziet eja . . .

Noliecies viņš pastiepa Zuram šķēpu. Satvēris tā galu, cilvēks bez pleciem rāpās augšā pa stāvo akmens sienu, tverdamies ar kājām aiz akmens izciļņiem. Uns pa to laiku pamazām izslējās taisni un kāpās atpakaļ uz alas pusi.

Kad Zurs beidzot bija augšā uz laukumiņa, ulamrs viņu aizveda alas dziļumā pie pazemes gaiteņa. Tumsa neļāva viņiem strauji virzīties uz priekšu, bet viegli samanāma plēsīga zvēra smaka viesa sirdī nemieru. Viņi jau grasījās griezties atpakaļ, kad pēkšņi ieraudzīja lejā, ejas galā, nespodru gaismu.

— Alai ir otra izeja, — Zurs čukstēja.

Uns sarūgtināts pamāja ar galvu, joprojām uzmanīgi taustīdamies uz priekšu. Eja kļuva nolaidenāka, un vājā gaisma iespulgojās stiprāk. Tā plūda pa garu, līkumotu klints spraugu, pārāk šauru, lai pa to varētu izspraukties cilvēks. Daži sikspārņi, jauno karavīru izbiedēti, laidelējās pāri viņu galvām un griezīgi pīkstēja.

— Uns un Zurs ir alas saimnieki! — skaļi iesaucās Vērša dēls.

Zurs ielūkojās spraugā, pūlēdamies saskatīt, kas atrodas aiz tās. Negaidot nikna rūkšana piespieda viņu atlēkt atpakaļ: jauneklis plašā alā ieraudzīja milzīgu

zvēru, kas atgādināja gan tīģeri, gan lauvu. Zvēram bija biezas, melnas krēpes, varenas krūtis, vēl platākas nekā gauram, un garš, lunkans ķermenis. Plēsonis bija lielāka auguma un masīvākiem muskuļiem nekā visi citi plēsoņi, ko pazina ulamri. Milzīgajās acīs alas mijkrēslī gailēja gan dzeltenas, gan zaļas uguntiņas.

—    Alu lauva! — šausmās čukstēja Zurs.

Zvērs stāvēja pie spraugas un nikni plītēja ar garo asti sev pa sāniem.

Uns savukārt palūkojās uz plēsoņi un teica:

—    Tas ir milzu lauva!

Viņš paķēra no pleca šķēpu un grasījās sviest zvēram, bet Zurs satvēra viņa roku:

—     Uns nevarēs pa spraugu triekt šķēpu tik stipri, lai nogalinātu alu lauvu. Viņam būs grūti pat trāpīt zvēram.

Zemes dēls norādīja uz bazalta izciļņiem, kas varēja kavēt šķēpa lidojumu. Arī Uns pats saprata, cik bīstami būtu bez kādas jēgas aizkaitināt plēsīgo zvēru. Satracinātais plēsonis pamestu midzeni un sirotu apkārt, meklēdams miera traucētājus.

Zvērs pa to laiku sāka nomierināties. Viņš, acīm redzot, bija paēdis un šo nakti netaisījās uz medībām; pie apgrauztu kaulu kaudzes netālu no alas ieejas gulēja mielasta paliekas — puse onagra.

—    Varbūt Uns un Zurs varēs izlikt zvēram kādus slazdus? — cilvēks bez pleciem nomurmināja.

Vēl dažus mirkļus viņi dzirdēja plēsoņa skaļo, sēcošo elpu. Tad lauva aizgāja projām no sienas un laiski atlaidās uz alas klona starp izsvaidītajiem kauliem. Viņa dusmas ātri aprima; ne reizi savā mūžā varenais plēsonis nebija izjutis bailes no citiem dzīviem radījumiem. Neviens zvērs neuzdrošinājās stāties pretim viņa drausmīgajam spēkam, varbūt vienīgi savā aklajā niknumā neprātīgais degunradzis. Tiesa, milzīgie ziloņi nebaidījās no alu lauvas, tomēr aizvien izvairījās no sadursmes ar to. Gauru, gajalu un bifeļu barveži, kas bezbailīgi aizsargāja baru no tīģeriem un leopardiem, sastapušies ar alu lauvu, šausmās sāka drebēt. Alu lauva bija spēcīgāks par visiem citiem plēsoņiem.

Aiz bazalta sienas paslēpušos radījumu smaka atgādināja gibonus vai rezus pērtiķus — vājus un neaizsargātus dzīvniekus, ko alu lauva varēja nogalināt ar vienu varenās ķetnas sitienu.

Uns un Zurs atgriezās augšējā alā. Plēsoņa tuvums viesa viņu sirdīs mokpilnu nemieru. Tiesa, alu lauva mitinājās otrpus klinšu grēdas un droši vien nekad negāja medībās dienā, tomēr nejauša sastapšanās ar viņu aizvien bija iespējama. Un šis patvērums — tik ērts un drošs, pieejams tikai cilvēkiem, sikspārņiem un putniem — tagad šķita šaubīgs un nedrošs.

Tomēr jaunie karavīri nolēma palikt alā līdz tam laikam, kamēr atradīs citu — vairāk piemērotu patvērumu.

Vērša dēls teica:

—   Uns un Zurs izies no paslēptuves tikai tad, kad redzēs alu lauvu snaužam savā midzenī.

—    Alu lauva pārāk smags, lai rāptos kokos, — Zurs piebilda. — Te visapkārt ir mežs, un mēs aizvien varēsim patverties koku zaros.

Dažas dienas jaunie karavīri nodzīvoja mierīgi. Zurs salūkoja ēdamas saknes un augļus, bet Uns sagādāja svaigu gaļu un atnesa malku ugunskuram. Vakaros viņi sakūra uguni laukumiņā pie alas ieejas. Spožie liesmu atspulgi aizdzina projām līdzenumā sirojošos plēsoņus, aizbiedēja sikspārņus, ērgļus un pūces, kas mitinājās klinšu plaisās.

Vairākas reizes dienā Zurs nokāpa lejā pa apakšzemes gaiteni un vēroja alu lauvas midzeni. Milzīgais zvērs, ieraugot cilvēku, nekļuva nikns un nepacietīgs. Lauva pierada pie jaunā karavīra smakas, un tā viņu vairs nesatrauca pat miegā. Dažreiz zvērs pienāca pie spraugas un centās saskatīt ar savām kvēlojošām acīm neskaidros cilvēka stāva un sejas apveidus.

Kādu vakaru Zemes dēls teica viņam:

—    Uns un Zurs nav alu lauvas ienaidnieki!

Cilvēka balss skaņu uzbudināts, plēsonis ieņurdējās

un sāka skrāpēt ar nagiem bazalta sienu.

—    Alu lauva ir stiprāks par Zuru, — cilvēks bez pleciem turpināja. — Bet Zurs ir viltīgs … Ja alu lauva, Zemes dēls un Vērša dēls kļūs draugi, viņiem neizbēgs neviens medījums.

Viņš runāja, nelolodams nekādu sevišķu cerību uz panākumiem. Neskaidras atmiņas atausa jaunekļa smadzenēs. Kopš bērnības viņš bija dzirdējis stāstus par to, ka senos laikos vahu cilts ļaudis bieži vien dzīvojuši kaimiņos plēsīgiem zvēriem un reizēm pat rīkojuši kopējas medības. Visa ulamru cilts zināja, ka Nao, Leoparda dēls, kādreiz noslēdzis draudzību ar mamutiem. Zurs varēja stundām ilgi prātot par to, sevišķi dienās, kad nedraudēja nekādas briesmas. Viņš bieži sapņoja, ka iedraudzēsies ar kādu spēcīgu plēsoņi, tāpat kā to savulaik darījuši viņa senči vai Nao. Tomēr arī pats Nao vairs nebija mēģinājis draudzēties ar mamutiem. Kļuvis par ulamru vadoni, viņš savu ceļojumu kopā ar Namu un Gavu drīz piemirsa un domāja tikai par to, kā atrast ciltij auglīgas, medījumiem bagātas zemes, kur cilvēki varētu dzīvot bez rūpēm un pārticībā. Cilts locekļu skaits aizvien palielinājās, un medības vairs nebija tik veiksmīgas. Dzīvnieki kļuva tramīgi un turējās pārāk lielā attālumā no medniekiem. Kaut ko nomedīt varēja tikai ar viltību: bija jāliek cilpas, jātaisa slazdi, jārok bedres.

Šeit, šajā alā, Zurs bez jebkāda riska varēja pieskarties paša alu lauvas purnam. Viņam vajadzēja tikai pieiet cieši klāt pie spraugas klints sienā un pastiept roku. Alu lauvas milzīgais augums, viņa varenās krūtis, majestātiskā, it kā bazaltā cirstā galva un redzokļu zaļganās uguntiņas vairs nebiedēja Zuru. Viņš juta, ka arī pats kļuvis plēsonim pazīstams. Taisnību sakot, Zemes dēls labprāt būtu noslēdzis savienību ar kādu citu vājāku plēsoņi, bet viņam nebija nekādas izvēles …

Tuvojās vasara. Nežēlīgs karstums svelmēja zemi, izkaltēja sausās stepes un lika strauji sakuplot biezajiem mežiem, džungļiem un mitrajām savannām. Lielās upes krastos sazēla necaurejami brikšņi. Zaļajos biezokņos strauji savairojās visvisādi dzīvnieki. Reptiļi, moluski un abinieki tūkstošiem ņudzēja piekrastes līču siltajās dūņās. Neskaitāmi zālēdāju bari no sausajām stepēm steidzās uz leknajām ganībām upes krastos. Lauvas, tīģeri un citi plēsoņi, nepievērsdami uzmanību alu lauvam, medīja klinšainās grēdas tuvumā.

Uns un Zurs atstāja alu tikai rītos, kad plēsoņi jau bija devušies pie miera, un atgriezās atpakaļ ilgi pirms tumsas iectāšanās. Viņi uzzināja, ka tālajā mežā mīt melnais lauva ar divām lauvu mātēm, bet tur, kur Lielajā upē ietek pieteka, — tīģeris un tīģeriene. Dažreiz vasaras nakts tumsā varēja dzirdēt lauvas rūkšanu vai tīģera griezīgo rēcienu; alu lauva atbildēja tiem ar savu pērkondimdošo balsi.

Šajās nakts stundās Uns un Zurs no jauna sāka prātot, ka viņiem, cik iespējams, ātri jāatrod cits — drošāks patvērums. Bet, tikko iekvēlojās rīta blāzma, viņi aizmirsa šausmīgās nakts balsis. Medības kļuva aizvien veiksmīgākas, un bīstamie plēsoņi devās uz saviem midzeņiem ilgi pirms rītausmas.

Zurs teica:

— Citā vietā būs citi lauvas, citi tīģeri vai mahairodi… Bet vai Vērša dēls un Zemes dēls atradīs tādu pašu ērtu alu?

Uns nekā neatbildēja. Viņš sapņoja par jauniem ceļojumiem un vēlējās izlūkot jaunas zemes. Dažreiz no rītiem medīdams viņš devās lejup gar straumi — uz turieni, kur Lielā upe saplūda ar savu pieteku. Jauneklis iztālēm raudzījās uz klintīm, kur atradās lauvu midzenis, un pēkšņi viņu sagrāba kaislīga vēlēšanās doties cīņā ar plēsoņiem. Vairākas reizes jaunais ulamrs pagājās uz augšu gar pieteku, attālinādamies divus trīs tūkstošus soļu no lauvu mitekļa. Reizēm viņš pārpeldēja pāri šai upei vai arī pārgāja uz otru krastu, lēkādams no akmens uz akmens. Viņam visādā ziņā gribējās uzzināt, kādas stepes un meži slēpjas miglainajās tālēs, kādi zvēri tur mitinās, un papētīt, vai tur daudz medījuma. Jauneklis ar ilgošanos vēroja zilgano mežu svītru pie apvāršņa un, atgriezies alā, ilgi nekur nevarēja atrast mieru.

Viņa prombūtnes laikā Zurs kaltēja saulē šaurās sloksnēs sagrieztu gaļu un vāca ēdamus augus. Vairākas reizes dienā viņš pa apakšzemes gaiteni nokāpa lejā, piegāja pie spraugas un, atradis alu lauvu nomodā, runājās ar viņu, pieradinādams plēsoņi pie cilvēka balss skaņām.

Kādā karstā dienā pēc pusdienas Zurs sāka brīnīties, kāpēc Uns tik ilgi neatgriežas no medībām. Garlaicības

mākts, Zurs atstāja alu un nokāpa lejā līdzenumā, turēdamies pie garām ādas sloksnēm. Zemes dēls vispirms devās uz abu upju sateku, bet viņam ceļu aizsprostoja milzīgs bifeļu bars. Zurs labi zināja, ka šie dzīvnieki kļūst bīstami, tikko nojauš kādas briesmas. Viņš apmeta līkumu apkārt bifeļu baram un taisījās doties tālāk uz dienvidiem, kad pēkšņi no garās zāles viņam pretim iznāca degunradzis. Zurs steigšus paslēpās zem milzīga banjana koka, bet smagnējais dzīvnieks sekoja viņam pa pēdām. Tad Zurs uzkāpa paugurā, apgāja apkārt lielam purvam, spraucās cauri bieziem krūmiem un negaidot attapās klinšainās grēdas otrā pusē, netālu no alu lauvas midzeņa.

Degunradzis bija. palicis tālu iepakaļ. Zurs ziņkārē vēroja apvidu, uz kurieni viņi abi ar Unu vēl nekad nebija uzdrošinājušies aizklaiņot. Klinšainā grēda no šās puses izskatījās vēl mežonīgāka. Visur bija daudz aizu un krauju. Divi vanagi riņķoja virs klintīm un, gandrīz nemaz nevēzēdami spārnus, palaikam uzšāvās augstu augstu gaisā līdz kuplam, baltam mākonim. Rietošās saules slīpie stari lēja asinssarkanu gaismu pār fantastiskām sadēdējušām bazalta kraujām un kupliem kokiem to pakājē. Gulēdams uz zemes koka ēnā, Zurs skatījās uz klintīm un centās uzminēt, kur varētu būt ieeja alu lauvas midzenī. Pa kreisi no Zura pletās biezām niedrēm aizaudzis purvs, pa labi aizstiepās krokām izvagots un nelieliem pauguriem nosēts apvidus. No klinšainās grēdas dažādos virzienos aizsniedzās smailu bazalta virsotņu virknes, līdzīgas pussagruvušām akmens sienām ar asiem robiem pašā augšā… Alu lauva droši vien snauda savā midzenī, gaidīdams stundu, kad pāri zemei, kas vēl dvašoja dienas svelmi, ieskanēsies atmodušos plēsoņu balsis.

Pēkšņi Zuram mati saslējās stāvus. Paša lielākā paugura virsotnē parādījās drukns lauvas stāvs. Tas nebija dzeltenais lauva, līdzīgs tiem, kuri kādreiz uzbruka liānu teltij, tas bija milzīgs, melns nezināmas sugas zvērs. Zurs gulēja zem koka īsā, retā zālē, un lauva tūliņ ieraudzīja cilvēku.

Zurs kā paralizēts pieplaka pie zemes. Viņam trūka Una spēka un veiklības; viņa šķēps nespēja pāršķelt

lauvas platās krūtis, runga nespēja sadragāt zvēra mugurkaulu, sašķaidīt galvaskausu vai ķetnas. Vajadzēja glābties bēgot: koks, zem kura viņš gulēja, bija pārāk zems, lai tā zaros rastu patvērumu. Tālumā Zurs ieraudzīja robotu akmens sienu, kas varēja aizvest viņu līdz klinšainās grēdas virsotnēm pa šauru kori, kura milzīgajam plēsonim nebija pieejama.

Pielēcis kājās, cilvēks bez pleciem, cik vien jaudas, bēga uz tuvāko grēdas atzarojumu. Lauva rūkdams sāka rikšot lejā no paugura. Zurs aizskrēja līdz bazalta klints pakājei; pussadēdējusī akmens siena uz brīdi paslēpa viņu no melnā lauvas acīm. Bēgdams Zemes dēls uzmanīgi vēroja smailos izciļņus un plaisas stāvajās nogāzēs. Noskrējis kādus tūkstoš soļus, Zurs atskatījās — aiz muguras zvēra nebija. Varbūt lauva pazaudējis viņu no redzes loka un apstājies neziņā? Bet varbūt viņš, būdams slinks tāpat kā citi viņa ciltsbrāļi, pavisam atteicies no vajāšanas? Ar sirdī iedegušos cerību Zurs steidzās pie bazalta sienas. Negaidot rūkšana lika bēglim nodrebēt, un atskatījies viņš no jauna ieraudzīja aiz muguras melnā plēsoņa siluetu. Zvērs, pakaļdzīšanās satracināts, neatlaidīgi vajādams izraudzīto upuri, joņoja lieliem lēcieniem. Viņa sēcošā, saraustītā elpa kļuva aizvien skaidrāk sadzirdama: lauva strauji tuvojās cilvēkam.

Pēkšņi bēgļa uzmanību saistīja trīs izciļņi akmens sienā. Tie izskatījās kā nolauzti zari uz koka stumbra un veda augšup uz šauro bazalta klints kori.

Zurs augstu palēcās, nokļuva augšā uz pirmā izciļņa, tad, ķerdamies klintī ar rokām un kājām, uzrāpās līdz otrajam un pēc tam arī līdz trešajam izcilnim, rokās uzvilkās līdz ceturtajam un tika augšā uz bazalta sienas. Lauva bija pavisam tuvu… Viņš uzlidoja gaisā milzīgā lēcienā un smagi nogāzās atpakaļ zemē; gandrīz stāvajā bazalta sienā viņa masīvajam ķermenim nebija nekāda atbalsta. Trīs reizes plēsonis atkārtoja neveiksmīgo mēģinājumu un tad, rēkdams bezspēcīgā niknumā, atkāpās. Kādu brīdi cilvēks un zvērs vērīgi raudzījās viens otram acīs…

Sēžot jāšus uz šaurās, asās bazalta kores, Zemes dēls pārdomāja, vai viņam vajadzētu palikt šeit vai arī kāpt

lejā pa pretējo — lēzenāko klints nogāzi. Galu galā lauva taču varēja atrast ceļu pie viņa vai nu no apakšas, vai no augšas.

Zurs prātoja tieši tik ilgi, kamēr lauva vilcinājās neziņā. Tikko plēsonis sāka šaudīties klints pakājē, Zurs izšķīries metās lejup pa nogāzi un bēga uz ziemeļiem. Skriedams viņš drudžainā steigā ielūkojās klinšu plaisās un spraugās, aizvien vēl cerēdams atrast kaut kādu patvērumu . . .

Melnais lauva nerādījās. Varbūt viņš līdz šim vēl nav atradis eju pāri bazalta sienas klinšu bluķiem? Diezin vai Zurs domāja par to . . . Viņš strauji tuvojās klintīm …

Jauneklis atradās kādus piecdesmit soļus no klinšu pakājes, kad aiz muguras izdzirda rūkšanu un saprata, ka pakaļdzīšanās atsākusies no jauna. Melnais lauva, apmetis līkumu ap klinšu sienu, atkal ieraudzīja cilvēku. Zvērs joņoja milzīgiem lēcieniem, samīņādams garo zāli.

Bazalta sienās vēl joprojām neredzēja nevienu iedobumu vai spraugu . . . Zurs turpināja skrējienu, pakļau- damies tikai neskaidrajam pašsaglabāšanās instinktam.

Bazalta siena jau bija pavisam tuvu… Te pēkšņi Zurs ieraudzīja tieši priekšā klints sienā rēgojamies caurumu. Un tūliņ arī izdzirda aiz muguras sēcošo plēsoņa elpu un zāles švīkstēšanu .. .

Zurs apstājās. Viņa sirds dauzījās nevienādiem, biežiem sitieniem, galva reiba, kājas grīļojās. Klintis, koki un krūmi šausmās izplesto acu priekšā šķita miglā tīti. Viņš jutās tikpat bezpalīdzīgs kā ibiss ērgļa nagos. Viņam nebija nekāda ieroča. Plēsoņa asie ilkņi tūliņ iecir- tīsies viņa ķermenī. . .

Sis mirklis šķita ilgāks par mūžību. Zuram vajadzēja izvēlēties.

Aiz muguras — melnais plēsonis; priekšā — alu lauvas midzenis. Laika domāšanai nav, tikai pieci seši lēcieni šķir viņu no vajātāja. Un, pēkšņi izšķīries, Zurs galvu reibinošā ātrumā metas uz priekšu …

Viņš pazūd melnajā alā gluži kā zvirbulēns kobras rīklē.

Divi dārdoši rēcieni draudoši atskan gan priekšā, gan aiz muguras. Tur rietošās saules asinssarkanajos staros skaidri iezīmējas melnā lauvas siluets. Viņam pretim no tumšajiem alas dziļumiem iznāk milzīgs zvērs. Divi gigantiski lēcieni, vareno nagu skrapsti pret bazaltu, šaušalīga zobu šņakstēšana — un alu lauva jau guvis uzvaru. Melnais plēsonis apmet kūleni, noveļas lejup pa nogāzi un, pieplacis pie zemes, rāpjas projām; no dziļas brūces viņa kreisajā plecā plūst karstu asiņu strūkla, apšļākdama zāļu stiebrus . . .

Stāvēdams pie ieejas midzenī, alu lauva, augstu izslējis karalisko galvu, raugās, kā bēg projām nekaunīgais ienaidnieks, un skaļš uzvaras rēciens izlaužas no viņa varenajām krūtīm.

Diezin vai Zurs ir redzējis šo cīņu starp abiem milzeņiem. Viņš zina tikai to, ka uzvaru guvis alas saimnieks. Izpletis rokas, jauneklis guļ bez spēka uz alas akmens klona un gaida . .. Viņš zina, ka glābiņa nav. Viņa sirdī nav ne cerības, ne izmisuma. Zurs sagatavojies nāvei; viņš ar to samierinājies, tāpat kā nesen samierinājās ar sāpēm, kad mahairoda ilkņi plosīja viņa krūtis.

Vēl kādu brīdi milzenis draudīgi rēc, stāvēdams pie alas ieejas, pēc tam pagriežas un lēnām smagiem soļiem atgriežas midzenī, pa ceļam aplaizīdams skrambu, ko atstājuši ienaidnieka nagi. Zvērs redz cilvēku guļam pie zemes. . . Apošņā pakritušo, uzliek viņam uz pleca milzīgo ķetnu.. . Viņš var saplosīt šo drebošo ķermeni — cilvēks nepretosies . . . Bet zvērs neaizskar Zuru. Zvērs elpo rāmi. Zemes dēls nojauš, ka alu lauva pazinis smaku, kas ik dienas plūdusi viņa midzenī pa spraugu bazalta sienā.

Cerība uz glābiņu no jauna ieplaiksnās jaunā vahu karavīra sirdī… Viņš raugās no apakšas uz majestātisko plēsoņa galvu un, atcerējies, ka alu lauva aizvien uzmanīgi klausījies cilvēka valodas skaņās, saka vārgā balsī:

— Zurs alu lauvas ķetnās līdzinās antilopei. . .

Zvēra elpa kļūst skaļāka; viņš lēnām noņem no Zura pleca savu vareno ķetnu. Tuvība, kas radusies starp viņiem vēl tad, kad abus šķīra bazalta siena, tagad izpaužas citādā veidā. Zemes dēls jūt, ka viņa izredzes uz glābiņu ar katru brīdi kļūst aizvien lielākas. Ja zvērs

nav saplosījis cilvēku uzreiz, tas nozīmē, ka viņš Zuru neuzskata par savu laupījumu. Starp vareno plēsoņi un cilvēku noslēgta savienība …

Paiet laiks. Asinssarkanā saules ripa noslīgst aiz tālajiem pakalniem. Tomēr milzīgais plēsonis joprojām neaizskar Zuru. Notupies pie Zemes dēla, viņš klausās pazīstamajās cilvēka valodas skaņās. Dažreiz zvērs noliec galvu un apošņā Zuru, it kā gribēdams vēlreiz pārliecināties, vai tas tiešām ir pazīstamais radījums. Dažreiz, ievilcis nagus, zvērs maigi aizskar cilvēku ar savu spēcīgo ķetnu — tikpat maigi, kā senāk mātes midzenī rotaļājies ar saviem brāļiem un māsām. Katru reizi Zura sirds no jauna sažņaudzas aiz bailēm. Tomēr bailes pamazām izgaist. . .

Drīz satumsa dienvidu nakts mijkrēslis. Gaisma pie alas ieejas kļuva zila, pēc tam tumši violeta. Divas zvaigznītes iemirdzējās satumsušajās debesīs, un nakts vējiņš uzdvesa dzestrumu bazalta klintīm. . .

Alu lauva piecēlās kājās. Sī bija medību stunda. Zvēra acīs iegailējās zaļganas uguntiņas, viņa nāsis izpletās. Nakts vilināja plēsoņi, solīdama bagātu laupījumu. Zurs saprata, ka no jauna pienācis brīdis, kad izšķiras viņa liktenis, kad viņš atrodas starp dzīvību un nāvi. Ja alu lauvam cilvēks šķitīs medījums kā tie neskaitāmie zāl- ēdāji, kas slēpjas biezajos brikšņos un mežos, Zemes dēls nekad vairs neieraudzīs Unu. Plēsonis, smagi dvesdams, vairākas reizes atgriezās pie Zura un, zaļajām acu ugunīm gailot, uzmanīgi vēroja trauslo cilvēka siluetu . . . Beidzot, īsi ierūcies, zvērs izgāja no alas un viņa masīvais ķermenis izgaisa tropu nakts necaurredzamajā tumsā.

Nevaldāms prieks sagrāba jaunā karavīra sirdi:

—- Alu lauva ir noslēdzis savienību ar Zuru! . . .

Jauneklis metās pie plaisas sienā un skaļi uzsauca:

— Un!

Atskanēja steidzīgi soļi. Lāpas sarkanīgā gaisma apspīdēja alu. Vērša dēls ieraudzīja Zuru lauvas midzenī un izbiedēts iesaucās:

—    Kālab Zurs ir atnācis uz šejieni? Alu lauva viņu saplosīs!

—    Nē, — atbildēja cilvēks bez pleciem.

Un viņš pastāstīja draugam, kā nokļuvis alā. Saviļņotais Uns, elpu aizturējis, klausījās neparasto stāstu, par ko varēja brīnīties vēl vairāk nekā par Nao draudzību ar mamutu bara vadoni…

Kad Zurs beidza savu stāstu, Uns sacīja ar lepnumu:

—    Uns un Zurs tagad ir tikpat vareni kā ulamru vadonis! …

Pēc tam no jauna viņu pārņēma nemiers.

— Zuram vairs nevajag palikt lauvas midzenī, — ulamrs teica. — Es iešu viņam pretim.

Draugi satikās pie klinšainās grēdas dienvidu gala. Pēc tam, uzkāpuši alā, sakūra laukumiņā lielu uguni un ilgi sēdēja pie ugunskura, baudīdami nekad vēl nepiedzīvotu miera un drošības sajūtu.

Bet lejā, tumšajos džungļos, aiz katra koka un krūma, uzglūnēdami laupījumam, slēpās nakts plēsoņi un zāl- ēdāji, žēlabaini iebrēkdamies, pūlējās izbēgt vajātājiem, slapstījās brikšņos un biezokņos vai arī gāja bojā nežēlīgo ienaidnieku nagos.

2. nodaļa tīģeris un liesma

2. nodaļa tīģeris un liesma

Tagad Uns un Zurs pa apakšzemes gaiteni bieži nokāpa lejā pie spraugas bazalta sienā. Ja alu lauva bija nomodā, viņi uzsauca zvēram un runājās ar to viens pēc otra, raudzīdamies midzenī pa klints plaisu. Pirmajā laikā Una klātbūtne izraisīja plēsonī nepatiku un nemieru; skaļa elpa izlauzās no viņa platajām krūtīm; dažreiz zvērs, dusmu un neuzticības pārņemts, dobji rūca. Tomēr pamazām viņš pierada arī pie otrā cilvēka smakas. Tagad lauva dažu reizi gan pienāca cieši klāt pie spraugas, tomēr tikai tāpēc, ka jau juta neskaidras simpātijas pret šiem dīvainajiem divkājainiem radījumiem, un vēl tāpēc, ka arī plēsoņus reizēm moka vientulības radītas skumjas.

Kādu vakaru Uns sacīja:

—    Vajag atjaunot savienību ar alu lauvu . . . Uns un Zurs aizies pie viņa tajā dienā, kad zvēram būs bijušas labas medības.

Zurs nekā neiebilda, kaut gan pēc sava rakstura bija apdomīgāks un tā neriskēja ar dzīvību kā Uns. Tomēr draudzību ar alu lauvu vahu karavīrs vērtēja ļoti augstu un bieži domāja par to ar prieku un lepnumu.

Kādu rītu viņi ieraudzīja lauvas midzenī lielu saplosītu antilopi. Plēsoņa maltītei pietika ar vienu vienīgu cisku. Lauva gulēja ciešā miegā, noguris pēc medībām un krietni pieēdies.

—    Mēs ieiesim zvēra alā, kad viņš pamodīsies, — Uns sacīja. — Viņš nebūs izsalcis vēl nākamās divas naktis.

Jaunie karavīri domāja par to visu rītu, klaiņādami Lielās upes krastos vai atpūzdamies pie bazalta klintīm.

Ap dienas vidu Uns un Zurs aizmiga ciešā miegā savā alā, bet pēc tam ilgi sēdēja laukumiņā pie ieejas un ļāvās neskaidriem sapņiem. Ēnas stiepās aizvien garākas, un saulē nokveldētās klintis lēnām atdzisa. Spirgts vējiņš atlidoja no upes puses un uzvēdīja dzestrumu kailajiem ķermeņiem. Uns un Zurs domāja par savas cilts nometni tālu viņpus kalniem, atcerējās medību gaitas, ulamru cilts ceļojumu uz dienvidaustrumiem, kalnu grēdu, kas aizsprostoja viņiem ceļu, apakšzemes upi, gar kuru abi jaunekļi bija meklējuši taku lāpu gaismā, un krāšņās ainavas jaunatklātajā zemē.

Tomēr visbiežāk viņi atcerējās milzīgo plēsoņi, kas mitinājās viņpus klinšu grēdai, un nepacietībā gaidīja vakaru.

Kad saule bija noslīgusi zemu rietumos, Uns un Zurs devās uz apakšzemes gaiteni. Plēsonis bija pamodies un no jauna ķērās pie mielasta.

—    Iesim pie viņa! — Uns sacīja.

Zemes dēls paklausīja draugam. Zura lēmumi brieda lēnām, bet, kad tie tika pieņemti, cilvēks bez pleciem riskēja ar savu dzīvību tikpat bezbailīgi kā ulamrs.

Viņi izgāja uz laukumiņa alas priekšā un norāpās lejā klinšu grēdas pakājē. Brieži un antilopes, remdējuši slāpes pie upes, meklēja patvērumu naktij. Putni, lidodami no zara uz zaru vai slēpdamies biezajās lapās, griezīgi brēca. Liels gibons aizskrēja starp kokiem un ātri uzrāpās augstā palmā.

Uns un Zurs apgāja apkārt klinšainajai grēdai un nonāca pie lauvas midzeņa.

Uns sacīja:

—    Es iešu pirmais.

Tas viņam bija kļuvis par ieradumu. Briesmu brīžos ulamra platās krūtis vienmēr aizsedza Zuru un aizsargāja viņu no bojā ejas. Taču šoreiz Zemes dēls iebilda:

—    Alu lauva ir vairāk pieradis pie Zura. Būs labāk, ja Zurs ies pirmais …

Starp draugiem nebija neīstas lepošanās vai patmīlības. Ikviens vērtēja otrā tās īpašības, kuru pašam trūka, un vajadzības gadījumā prata tās izmantot. Uns atzina, ka Zuram taisnība, un piekāpās.

—    Ej! — viņš sacīja.

Draugi paskatījās viens otram acīs. Uns turēja rungu kreisajā rokā un savu visstiprāko šķēpu labajā. Šajā izšķirošajā mirklī ulamrs skaidrāk nekā viņa biedrs nojauta, kādas nāves briesmas viņiem draud.. .

Zurs klusiem soļiem tuvojās melnajai alai bazalta sienā. Uz mirkli viņa stāvs skaidri iezīmējās uz tumšā alas fona, pēc tam tumsa to aprija. Zemes dēls no jauna aci pret aci sastapās ar valdonīgo zvēru.

Alu lauva pameta savu laupījumu. Zvēra acis, ieplaiksnījušās zaļām ugunīm, uzmanīgi vērās trauslajā cilvēka stāvā.

Zurs pusbalsī sacīja:

—   Cilvēki ir atnākuši atjaunot draudzību ar alu lauvu. Tuvojas lietus laiks, kad medījumu maz un grūti sadzīt tiem pēdas. Tad alu lauva apvienos savu spēku ar Una un Zura gudrību un viltību.

Milzīgais plēsonis pievēra un atkal atvēra plakstus, pēc tam izslējās visā augumā un lēniem soļiem pienāca pie cilvēka. Zvēra galva pieskārās Zura plecam, un jauneklis uzlika savu roku uz lauvas cietajām krēpēm.

Pat visniknākie zvēri izjūt uzticību un simpātijas pret tiem, kuri viņiem pieskaras. Zemes dēla sirdī vairs nav baiļu. Dažas reizes viņš atkārto savu žestu un lēnām glāsta biezās zvēra krēpes. Alu lauva stāv kā sastindzis un elpo pavisam rāmi.

Un tomēr Zurs nesteidzas saukt šurp Unu. Te pēkšņi slaids stāvs parādās pie alas ieejas. Tas ir Uns. Viņš joprojām tur rokās rungu un šķēpu.

Milzīgais plēsonis strauji pagrieza uz Una pusi vareno galvu, un pavērtajā rīklē pazibēja spēcīgi ilkņi.. . Ada uz zvēra pieres savilkās lielās krokās, muskuļi saspringa, zaļās ugunis no jauna iedzalkstījās viņa redzokļos . . .

— Uns arī ir noslēdzis savienību ar alu lauvu! — steigšus sacīja cilvēks bez pleciem. — Uns un Zurs dzīvo kopā tur augšā — alā.

Lauva grasījās uzklupt Unam… Ulamrs stingri satvēra rokās rungu, bet Zurs vienā lēcienā metās starpā, ar savu ķermeni aizsegdams draugu, un spēcīgais plēsonis palika uz vietas.

Uns un Zurs no jauna nāca uz alu arī nākamajās dienās. Lauva jau bija pieradis pie viņiem un pat izrādīja patiku, atkal ieraugot cilvēkus. Vientulība nomāca milzīgo zvēru; viņš bija jauns un kopš dzimšanas līdz pagājušajam rudenim bija dzīvojis kopā ar saviem ciltsbrāļiem. Tur, Lielās upes lejteces apgabalā, dziļa ezera krastā atradās alu lauvas midzenis, tur viņš mitinājās ar savu mātīti. Viņu mazuļi jau sāka paši iet medībās. Tad kādu nakti, negaisam trakojot, ezers izkāpa no krastiem. Mutuļojoši ūdeņi apslīcināja piekrastes brikšņus uņ meža biezokņus. Viesuļvētra izrāva ar visām saknēm palmas. Trakojošās straumes aiznesa lauvu māti un viņas mazuļus, bet tēviņu, ko virpuļojošais ūdens bija aizrāvis kopā ar izgāztajiem kokiem, izsvieda tuksnešainā krastā tālu no dzimtajām vietām . . .

Visu lietus periodu midzenis palika zem ūdens . .. Papriekš lauva lūkoja to atrast, sirodams apkārt drūmā, izmisīgā neatlaidībā, un, nikni rēkdams, šņācošajās lietusgāzēs aicināja pazudušos mazuļus un lauveni…

Pagāja laiks … Bezmērķīgajos,, klejojumos pa džungļiem lauva uzdūrās klinšainajai grēdai un apmetās uz dzīvi alā, tā paglābdamies no briesmīgajām lietusgāzēm.

Trauksmaina grūtsirdība nedeva viņam miera. Rītos pamodies, viņš ilgi apošņāja vientuļā mājokļa kaktus, bet, atgriezies no medībām, nolika laupījumu uz alas klona un raudzījās apkārt, it kā gaidīdams tos, kuri kādreiz bija mielojušies kopā ar viņu.

Pamazām lauvenes un mazuļu tēli kļuva neskaidri un izgaisa no zvēra atmiņas. Viņš pierada pie tā, ka līdzās nekad nejuta nekādu citu smaku. Tomēr vientulības radītās skumjas joprojām mocīja viņu . . .

Kādu vakaru Uns un Zurs devās kopā ar alu lauvu medībās.

Viņi gāja trijatā pa naksnīgo mežu, ko apgaismoja dilstošā mēness nespodrie stari.

Plēsoņa asā smaka uzmodināja zālēdājus, kas bija paslēpušies meža biezoknī. Visi dzīvie radījumi bēga no zvēra un, nāves baiļu dzīti, slēpās dziļāk džungļos vai arī uzrāpās augstu koku zaros. Bara dzīvnieki cits citam pavēstīja par lauvas tuvošanos.

Dzīvo radību bezgalīgajā okeānā milzīgais zvērs jutās kā tuksnesī. . . Lauvas milzīgajam spēkam pretim stājās vājo dzīvnieku viltība, ātrums un veiklība. Ar vienu pašu varenās ķetnas sitienu plēsonis varēja nogalināt saigu, onagru vai nilgau antilopi, vienā lēcienā notriekt pie zemes zirgu, meža kuili un pat gauru, un tomēr viņi prata laikus paslēpties necaurejamos biezokņos vai pazust nepārredzamajos savannas plašumos . . . Tikai zālēdāju neticami lielais skaits deva iespēju zvēru karalim remdēt izsalkumu, jo šajā gada laikā plašajos līdzenumos un mežu biezokņos visur ņudzēt ņudzēja medījumi.

Tomēr bieži vien milzīgais plēsonis sagaidīja rītausmu bez laupījuma un, neauglīgo meklējumu izmocīts, atgriezās izbadojies savā vientuļajā midzenī…

Šajā naktī alu lauva ilgu laiku nesekmīgi pūlējās nomedīt kādu antilopi vai briedi. Galu galā zvērs pieplaka pie zemes slēptuvē meža malā, netālu no plaša purva. Milzīgi nakts ziedi dvesa reibinošu smaržu; zeme oda pēc muskusa un trūdiem. Cilvēki pameta plēsoņi un arī paši paslēpās: viens niedrājā, otrs bambusu biezoknī.

Tālumā aizdipa bēgošu dzīvnieku bars; pūce nedzirdami paslīdēja garām uz mīkstajiem spārniem. Pēc tam parādījās meža kuilis, rakņādams zemi ar saviem stiprajiem ilkņiem.

Tas bija tūļīgs dzīvnieks ar stingru skaustu un tievām kājām. Viņš klaiņāja drūms un aizkaitināts, tusnīdams un dusmīgi urkšķēdams.

Meža kuilis tuvojās niedrājam, kur slēpās Zurs, un, sajutis cilvēka smaku, pēkšņi apstājās. Tomēr šī smaka atgādināja gibonu vai rezus pērtiķi, no kuriem tam nebija jābaidās. Meža kuilis sirdīgi nosprauslājās un devās uz bambusu birzi.

Tad Uns, vēlēdamies pagriezt meža kuili uz alu lauvas pusi, izkliedza kaujas saucienu, ko tūliņ uztvēra Zurs.

Meža kuilis atkāpās — nevis aiz bailēm, bet aiz piesardzības. Viss neizprotamais slēpj briesmas: ne gibo- nam, ne rezus pērtiķim nav tik spēcīgas balss.

Kliedziens atskanēja vēlreiz.

Meža kuilis strauji pasviedās sānis un skrēja tieši uz to vietu, kur slēpās alu lauva. Milzīgais zvēra siluets pēkšņi izauga skrējēja priekšā. Saniknotais meža kuilis grieza viņam pretī asos ilkņus. Taču zvērs, kas uzklupa viņam mugurā, svēra vairāk nekā vecs bifelis. Meža kuilis sagrīļojās. Milzīgie žokļi iecirtās viņa skaustā, sadragājot kakla skriemeļus …

Kad lauva bija atnesis nomedīto dzīvnieku midzenī, Uns gribēja pārliecināties, cik stipra ir cilvēku draudzība ar lielo zvēru. Ulamrs paņēma cirvi un nocirta meža kuiļa pakaļkāju — un plēsonis ļāva viņam to darīt.

Cilvēki saprata, ka tagad viņi kļuvuši tik spēcīgi, cik vesela cilts.

Uns un Zurs vēl daudz reižu gāja medībās kopā ar savu vareno sabiedroto. Bieži vien viņi bija spiesti aiziet tālu no alas, tāpēc ka medījamie dzīvnieki pamazām pameta apvidu, kur apkārt klaiņāja šausmīgais klinšu kalnu iemītnieks.

Bet Uns joprojām sapņoja par tāliem ceļojumiem. Nepacietīgā ziņkāre nedeva viņam miera. Kādu rītu viņš sacīja Zuram:

— Labi būtu izlūkot jaunus medību apgabalus. Daudzi dzīvnieki droši vien rudenī aiziet projām no šejienes. Vai Zurs grib pavadīt mani viņpus tīģeru mitekļiem?

Zurs nekad neatsacījās doties ceļā, kaut gan viņam nebija tik nemierīgs raksturs kā Unam.

— Mums jāredz zemes, uz kurām plūst Lielā upe, — viņš atbildēja.

Jaunie karavīri salaboja savus ieročus, sakaltēja gaļu, sacepa ēdamās saknes un atstāja alu, tikko saule bija pakāpusies debesīs pāri Lielās upes viņam krastam.

Zurs pameta alu, skumju mākts, ar dziļu nožēlu. Šeit viņi bija mituši drošībā un pārpilnībā, šeit viņi bija iedraudzējušies ar karalisko plēsoņi. ..

Visu rītu un pēcpusdienu ceļotāji soļoja, neizjūtot nekādas bažas. Tikai neskaitāmi kukaiņi visu laiku spietoja ap gājējiem. Žāvētās gaļas smaržas pievilinātas, mušas sarkanām galvām, uzmācīgi sīkdamas, lielos baros lidoja viņiem pakaļ. Vajadzēja piesargāties arī no milzīgajiem sirseņiem —• sešu septiņu dzēlienu pietika, lai nogalinātu cilvēku. Atpūtas vietās nācās vairīties no milzīgajām termītu mītnēm.

Vēlu vakarā Uns un Zurs beidzot nonāca apvidū, kur Lielajā upē no labās puses ietecēja pieteka. Uns labi pazina šo nelielo, straujo upi: viņš ne vienu reizi vien bija bridis tai pāri uz otru krastu. Ulamrs izveda Zuru cauri milzīgu klinšu bluķu labirintam, un ceļotāji nonāca tīģeru ierastajā medību apgabalā. Un tūliņ apkārtne viņiem šķita draudu pilna. Lauva dienu guļ savā midzenī, turpretim tīģeris siro plašā apvidū un noliekas gulēt tur, kur sagaidījis rītausmu, izraudzīdams vietas, no kurām vairās citi plēsoņi. . . Cilvēks nespēj uzminēt tīģera nodomus un izvairīties no sastapšanās ar to.

IJns un Zurs soļoja diezgan lielā attālumā viens no otra, lai varētu pārskatīt plašāku apvidu. Viņi redzēja zālēdājus un nomierinājās: ne saigas, ne antilopes, ne gauri negānīsies mierīgi tīģeru tuvumā. Bet tad zālēdāji pēkšņi pazuda un jaunos karavīrus pārņēma satraukums.

Uns nosprieda, ka drošāk turēties tuvāk upei, jo uz sauszemes bija pagaisušas visas dzīvības zīmes, turpretim upes ūdeņos joprojām mudžēja visvisādas dzīvas radības. Starp saliņām, šķeldami viļņus, slīdēja milzīgi gaviali, un netālu no krasta rosījās neskaitāmi ūdensputnu bari. Biezajās niedrēs, saritinājušas gredzenos » glumos ķermeņus, snauda milzu žņaudzējčūskas …

—  Mēs tuvojamies tīģeru midzenim! — pusbalsī ierunājās Zurs.

Uns, sasprindzinājis redzi un dzirdi, lēnām virzījās uz priekšu. Mežs šajā vietā pienāca gandrīz pavisam klāt pie ūdens. Starp kokiem, ko apvija liānas, visur auga dzelkšņaini krūmi.

Piepeši Zemes dēls apstājās.

—  Šeit tīģeri nāk padzerties! — viņš teica, rādīdams biezajos brikšņos iestaigātu taku.

Mitrajā zemē bija redzami daudzi platu ķetnu nospiedi?. dumi. Zurs pieliecās, lai tos aplūkotu tuvāk. Nāsīs iecir- tās asa smaka.

—  Zvēri te pagājuši garām pavisam nesen,— cilvēks bez pleciem nočukstēja.

Trīsas pārskrēja pār viņa ķermeni. Satrauktais Uns noņēma no pleca šķēpu.

Biezoknī kaut kas nobrīkšķēja . . . Abi jaunekļi sastinga nekustīgi kā koku stumbri. Par bēgšanu nebija ko domāt. Ja plēsoņi pienākuši tuvu, vajadzēs cīnīties. Tomēr uz takas neviens neparādījās, un Vērša dēls, ievilcis nāsīs vājo vēja pūsmu, kas nāca no biezokņa puses, teica:

—    Tīģeri vēl tālu!

Abi draugi no jauna sāka soļot gar krastu, cenzdamies ātrāk tikt garām bīstamajai vietai. Drīz mežs pienāca pavisam cieši klāt pie upes un, tā kā krasta tuvumā tam nevarēja tikt cauri, ceļotāji nogrifezās pa labi dziļāk bambusu biezoknī. Pēc kāda laika brikšņi kļuva retāki un jaunie karavīri iznāca plašā klajumā, kur ganījās daži zālēdāji. Tuvojās nakts, un abi draugi sāka meklēt vietu naktsguļai. Tomēr visapkārt, cik vien tālu

sniedza skatiens, nebija nevienas klints vai augstienes. Klajumu no visām pusēm ietvēra mežs.

Drīz Zurs atrada septiņus resnus bambusus, kas auga tuvu cits citam, izveidojot vidū it kā dabisku paslēptuvi. Trīs spraugas starp stumbriem bija tik šauras, ka cilvēks pa tām nevarēja izspraukties; pa divām citām spraugām Uns un Zurs ar pūlēm izlīda sāniski, bet ne tīģeris, ne lauva to nevarētu izdarīt. Pārējās divas spraugas bija soli platas pie zemes, bet uz augšu pamazām sašaurinā- jās. Tās divu vīru augstumā vajadzēja nosprostot ar savītiem zariem un liānām.

Jaunie karavīri steigšus sagrieza liānas un jaunos bambusus. Vērša dēls sacirta tos gabalos un apdarināja, bet Zurs, būdams izveicīgāks celtnieks, ar vahu cilts ļaudīm raksturīgo veiklību bambusus un liānas savija kopā.

Zemi jau klāja krēsla, kad jaunekļi beidzot bija pabeiguši darbu. Neviena aizdomīga ēna neparādījās klajuma malā. Uns un Zurs sakūra lielu ugunskuru un sāka cept žāvēto gaļu un sēnes. Pēc sasprindzinātā darba vakariņas viņiem likās sevišķi garšīgas. Jaunekļi izjuta lepnu prieku, apzinoties, ka ir cilvēki. Neviens dzīvnieks — pat visizveicīgākie celtnieki — nespētu tik īsā laikā ierīkot tādu ērtu un pret plēsoņiem tik droši aizsargātu patvērumu.

Pēc vakariņām draugi kādu laiku, domās nogrimuši, sēdēja pie ieejas paslēptuvē. Mēness cēlās pāri līdzenumam, un tumšajās debesīs iedzirkstījās pirmās zvaigznes. Zurs jau kuro reizi prātoja, kas gan ik vakaru iededz pie debesīm šīs mazās uguntiņas. To vājā gaisma izraisīja viņā izbrīnu. Tās līdzinājās degošu lāpu dzirkstelēm, bet saule un mēness — lieliem sausu zaru ugunskuriem . . . Bet, ja tie deg tik ilgi, — tātad augšā kāds visu laiku uztur uguni? Zurs pūlējās saskatīt cilvēkus, kas piesviež malku debesu ugunskuriem, un nevarēja saprast, kāpēc tos nav iespējams ieraudzīt. Viņš domāja arī par to, cik milzīgu siltumu izstaro saule. Kāpēc ta§ ir stiprāks dienu, kad saule stāv augstu virs galvas, nevis vakarā, kad saule kļūst liela un nolaižas tuvāk zemei?

Tādas pārdomas Zuru ātri nogurdināja. Šodien viņā izbrīnu izraisīja vakara mākoņi, kas ilgi dega rieta pusē vēl pēc tam, kad saule bija paslēpusies aiz apvāršņa. Šajos mākoņos bija vairāk uguns nekā visos ulamru ugunskuros, kurus viņi uzkūra veselā ziemā. Un tāda liela uguns jūra deva mazāk gaismas un siltuma nekā mazā saules ripa! Zurs pēkšņi izbijās no savām pārdomām. Nevienam ulamram vai vahu cilts loceklim nekad nebija ienākušas prātā tādas domas. Viņš noteica pie sevis:

—    Kas tie ir par ļaudīm, kuri aizdedzina debesis, kad saule pazūd aiz zemes malas?

Uns vispirms iedomājās par tīģeriem, kas klaiņāja kaut kur netālu, pēc tam viņu pievārēja snauda. Zura jautājumu viņš izdzirda pa miegam. Uns lāgā nesaprata, pār ko runā Zemes dēls. Ulamrs zināja, ka Zuram reizēm ienāk prātā apbrīnojamas, citiem cilvēkiem neparastas domas.

Pagriezis seju pret nakts debesīm, jaunais ulamru karavīrs paraudzījās zvaigznēs.

-— Vai Zurs vaicā par mazajām uguntiņām, kas mirdz tur augšā?

—    Nē… Zurs runā par lielajām dzeltenajām un sarkanajām ugunīm, kas tikko nodzisušās rieta pusē. Varbūt tās aizdedzina kādas nezināmas ciltis, skaitā daudz lielākas par ulamriem, kzammiem un rūsganajiem punduriem?

Uns sarauca pieri. Viņš neskaidri iztēlojās cilvēkus, kas paslēpušies augšā aiz kvēlojošajiem mākoņiem, un šī doma viņam nepatika.

—    Nakts nodzēš debesu ugunis, — viņš atbildēja miegainā balsī. — Nakts liek spīdēt vēl spožāk mūsu ugunskuram.

Tāda atbilde Zurā izraisīja vilšanos. Tomēr viņš vēl kādu laiku prātoja par debesu ugunīm. Turpretim Uns tūliņ aizmirsa jautājumu, kas viņu nemaz neinteresēja.

Pa to laiku vējiņš kļuva aizvien dzestrāks un atnesa līdz cilvēku ausīm nakts trokšņus. Kaut kādu dzīvnieku neskaidras ēnas iznira klajuma malā un no jauna pazuda biezoknī. Daži apstājās un iztālēm raudzījās uz uguni, kas uznākušās nakts tumsā iemirdzējās aizvien spožāk. Pieci seši dhoļi tuvojās ugunskuram, alkatīgi ieelpodami kārdinošo ceptās gaļas smaržu. Tomēr drīz

viņi pazuda. Piepeši divas antilopes izlēca no biezokņa un strauji aizjoņoja plašajā savannā.

Uns pietrūkās kājās, sasprindzinājis ožu un dzirdi.

—    Laiks patverties slēptuvē! — viņš nočukstēja un piebilda: —Tīģeris ir tuvu!

Jaunekļi iespraucās starp bambusu stumbriem dziļāk paslēptuvē.

Biezie krūmi pašķīrās. Mēness sudrabotajā gaismā un ugunskura sarkanajos atspulgos parādījās liels, svītrains zvērs. Viņš bija tikpat liels kā lauva, bet zemāka auguma, lunkanāku un garāku ķermeni. Ulamri un vahi baidījās no tīģera vairāk nekā no visiem citiem plēso- ņiem, jo pat lauva nav tik viltīgs, žigls un nikns; mahai- rodi viņpus kalniem nav sastopami, un no visas ulamru cilts tikai Nao, vecajam Gūnam un vēl diviem karavīriem bija gadījies redzēt alu lauvu.

Tīģeris tuvojās bez steigas, dižens un draudīgs, mazliet šūpodams slaido ķermeni. Ieraudzījis ugunskuru, zvērs apstājās un pacēla masīvo galvu, tā ka cilvēki varēja saskatīt platās, ar gaišu spalvu apaugušās krūtis. Plēsoņa acis iegailējās. Tik lielu tīģeri Uns un Zurs vēl nekad nebija redzējuši. Par spīti drudžainajam satraukumam, kas lika asinīm straujāk strāvot dzīslās, Vērša dēls neviļus izjuta prieku par spēcīgo zvēru. Uns aizvien sajūsminājās par dzīvnieku spēku — pat tajos gadījumos, kad tie bija viņa nāvīgākie ienaidnieki.

Un tomēr viņš izmeta nevērīgā balsī:

—    Tīģeris ir daudz vārgāks par alu lauvu!

Zurs piebilda:

—    Viņš pret alu lauvu ir gluži kā leopards!

Taču viņi abi ļoti labi saprata, ka cilvēkam tīģeris ir tikpat bīstams kā viņu varenais draugs, klinšu grēdas iemītnieks.

Brītiņu pastāvējis, tīģeris apmulsis un izbrīnījies atkal sāka tuvoties ugunskuram. Viņš, tāpat kā visi meža zvēri, šausmīgi baidījās no uguns. Plēsonis kādu reizi jau bija bēdzis no ugunsgrēka savannā, ko bija aizdedzinājis zibens. Tomēr ugunskura liesmas vairāk atgādināja ugunis, kas iekvēlojās debesīs uz rīta pusi… Tīģeris pienāca tik tuvu, ka sajuta ugunskura svelmi. Viņš ieraudzīja liesmu mēles, kas laizīja sausos zarus, izdzirda degošā koka sprakšķēšanu un liesmu rūkšanu. Bailes sagrāba plēsoņi; viņš pagriezās pa kreisi un apgāja apkārt ugunskuram, turēdamies pieklājīgā attālumā. Šis līkums noveda viņu pie bambusu pudura. Zvērs uzreiz ieraudzīja cilvēkus un sajuta viņu smaku.

Viņš dobji ierūcās un pēc tam izgrūda gari stieptu medību brēcienu, kas atgādināja dhoļu kaukšanu.

Uns nevilcinādamies atbildēja ar savu kaujas saucienu. Tīģeris izbrīnījies nodrebēja un sāka uzmanīgi vērot neredzētos pretiniekus. Tie viņam likās nespēcīgi, viņu smaka atgādināja bailīgu un neaizsargātu radījumu smaku. Visi, kas uzdrošinājās stāties pretim plēsonim, parasti bija liela auguma, apveltīti ar milzu spēku.

Tomēr vecais un pieredzējušais zvērs, zinādams, kādus pārsteigumus dažu labu reizi slēpj nezināmais, atzina par labāku piesargāties. Uguns tuvums padarīja dīvainās divkājainās būtnes vēl noslēpumainākas.

Plēsonis lēnām tuvojās bambusiem un apgāja tiem apkārt. Ilgajās medību gaitās džungļos zvērs bija iemācījies nemaldīgi noteikt attālumu, kas viņu šķīra no laupījuma. Šī prasme aizvien viņam palīdzēja bez kļūdīšanās uzklupt upurim, kad līdz tam bija palicis tikai viens lēciens. Tīģeris tāpat zināja, cik izturīgi ir bambusu stumbri, un pat nemēģināja spraukties cauri tur, kur spraugas starp stumbriem bija pārāk šauras. Pagājis tām garām, tīģeris apstājās pie savīto zaru sienas un, pacēlis ķetnu ar asajiem nagiem, mēģināja pārraut tievās liānas. Tai pašā mirklī Una šķēps tikko neietriecās viņam purnā.

Zvērs, dobji rūkdams, atkāpās un apstājās neziņā. Šis negaidītais pretspars padarīja nepazīstamos pretiniekus vēl vairāk neizprotamus. Plēsoņi sagrāba niknums, aizsmakusi elpa sēkdama izlauzās no viņa platajām krūtīm. Zibenīgā lēcienā viņš metās virsū zaļajai sienai. Šoreiz Una šķēps trāpīja mērķī un ieurbās tieši plēsoņa rīklē.

Tīģeris sajuta, ka paslēptuves sienas ir izturīgas un tās aizstāvji — vīrišķīgi. Viņš no jauna atsprāga atpakaļ, pieplaka pie zemes un sāka gaidīt.

Bet viņa medību stunda vēl nebija pienākusi. Tīģerim iegribējās padzerties. Ja uguns nebūtu saistījusi viņa uzmanību, zvērs vispirms būtu aizgājis uz upi. Pēc kāda brīža plēsoņa niknums sāka pierimt un viņš no jauna sajuta rīklē to neizturamo sausumu, ko varēja atveldzēt tikai dzestrais upes ūdens.

Gari ierēcies, zvērs izslējās kājās, divas reizes apgāja apkārt paslēptuvei un tad pazuda biezajos krūmos, kur šaura, tikko samanāma taciņa veda uz upi. Uns un Zurs noraudzījās pakaļ tīģerim.

—    Viņš atgriezīsies! — Zurs sacīja. — Un varbūt kopā ar tīģerieni.

—    Neviena liāna nav pārtrūkusi, — ulamrs atbildēja.

Kādu laiku viņi satraukti prātoja par draudošajām

briesmām. Tomēr pirmatnējie cilvēki nespēja ilgi baiļoties par nākotni. Viņu ierīkotā paslēptuve bija izturējusi pirmo tīģera uzbrukumu, tā paglābs viņus arī no visiem turpmākajiem. Nebija pat nekādas vajadzības palikt nomodā; tikko jaunekļi izstiepās uz zemes, viņi tūliņ iegrima dziļā, ciešā miegā.

Treša daļa

1. nodaļa tīģera uzbrukums

Treša daļa

1. nodaļa tīģera uzbrukums

Uns pamodās ap pusnakti. Mēness jau bija paslēpies aiz koku galotnēm rietumu pusē, bet tā neredzamie stari, lēja iesārtu gaismu uz biezajiem miglas vāliem zem kokiem. Klajums tinās palsā mijkrēslī. Ugunskurs dzisa, mezdams nespodrus atspulgus.

Pacēlies uz elkoņa, ulamrs ieraudzīja visapkārt tikai nekustīgus, it kā iesnaudušos kokus. Tomēr oža brīdināja karavīru, ka paslēptuvei kaut kas tuvojas. Biezokņa fonā iezīmējās ēna un apstājās pie neliela palmu pudura, pēc tam piesardzīgi zagās tuvāk cilvēkiem. Uns zināja, ka tas ir tīģeris; ar augošu satraukumu un niknumu ulamrs vēroja plēsoņa tuvošanos. Par spīti šausmām, ko viņam iedvesa tīģeris, jaunais karavīrs ar visu sirdi un dvēseli alka cīņas. Vai tad Nao savulaik nebija nositis pelēko lāci un pieveicis tīģerieni? Vai tad pats Uns nebija nogalinājis mahairodu, kas saplosīja pat degunradzi? Asinis sakāpa ulamram galvā, bet viņš tūliņ savaldījās. Daudzās paaudzēs iemantotā piesardzība atvēsināja viņa cīņas sparu. Uns ļoti labi saprata, ka ne Nao, ne Faums neriskētu pirmie uzbrukt tīģerim, varbūt vienīgi tad, ja nebūtu citas izejas.

Turklāt pamodās draugs, kas aizvien atturēja jauno ulamru no pārsteidzīga soļa. Cilvēks bez pleciem piecēlās, palūkojās uz tīģeri, pēc tam uz savu biedru, kas jau bija satvēris smago rungu, un sacīja:

—    Tīģeris nav nekā nomedījis.

—    Ja viņš nāks klāt paslēptuvei, — ulamrs satraukumā drebošā balsī atbildēja, — Uns sviedīs šķēpu un iesmu.

—    Ievainots tīģeris ir briesmīgs. Satracināts tīģeris ir niknāks par lauvu.

—    Bet ja nu viņš negribēs iet projām?

—    Mums ir barības krājums divām dienām.

—    Toties nav ūdens. Un ja nu tīģerim pievienosies tīģeriene?

Zurs nekā neatbildēja. Viņš jau bija par to iedomājies. Jauneklis zināja, ka plēsoņi dažu labu reizi apvienojas un kopā vajā laupījumu. Brīdi padomājis, Zurs teica:

—    Tīģeris klaiņā viens pats jau no vakara. Droši vien tīģeriene medī tālu projām no šejienes.

Uns, kā vienmēr, sevišķi neprātoja par nākotni un tāpēc nekā neiebilda.-Visu viņa uzmanību saistīja tīģeris, kas tikām' bija pienācis piecdesmit soļu attālumā no bambusiem. Dziestošā ugunskura gaismā skaidri varēja saskatīt zvēra masīvo galvu un milzīgo purnu ar asajām, garajām ūsām. Acis zvēroja vēl spožāk nekā pirmīt. Uns izjuta dīvainu naidu pret šo zaļganīgo spulgojumu; Zurš, ieraudzījis zaļās acis, sāka drebēt kā drudzī. Lāgu lāgiem no zvēra krūtīm izlauzās dobji, gari stiepti rūcieni. Viņš nāca aizvien tuvāk un tad sāka riņķot apkārt bambusiem ar tādu drausmīgu neatlaidību, kas spēja iedzīt cilvēkus izmisumā. Varēja domāt, ka tīģeris gaida, vai spraugas starp stumbriem nekļūs platākas, vai nepavērsies no zariem un liānām savītā zaļā siena. Un katru reizi, kad zvērs tuvojās cilvēku patvērumam, viņi abi nodrebēja, it kā baidīdamies, ka plēsoņa cerības piepildīsies.

Beigu beigās tīģeris pārstāja šaudīties apkārt bambusiem un nogūlās garajā, sausajā zālē. Nolaidis purnu uz ķetnām, viņš pacietīgi vēroja aiz bambusu stumbriem paslēpušos dīvainos radījumus. Reizēm plēsonis nožāvājās, plati atplētis rīkli, un tad dziestošā ugunskura nespodrajā gaismā varēja saskatīt mirdzam viņa šausmīgos ilkņus…

—    Viņš arī rīt neies projām no šejienes, — Uns drūmi noteica.

Zurs nekā neatbildēja. Domās nogrimis, viņš uzmanīgi aplūkoja divus mazus, sausus, sveķainus zariņus. Viņš aizvien parūpējās, lai pie rokas katrā laikā būtu sausi iekuri. Zurs uzmanīgi pāršķēla vienu zariņu gareniski un sāka lasīt kopā sīkas skaidiņas un sausu zāli.

—    Vai Zurs taisās kurt paslēptuvē ugunskuru? — Uns pārmetoši apvaicājās.

—    Vēja nav, zeme visapkārt bambusiem ir kaila, bet paši bambusi — jauni un zaļi. Zuram vajadzīga tikai pavisam maza uguntiņa.

Uns nekā neiebilda. Viņš raudzījās, kā sīkās liesmu mēlītes laiza sausos zariņus un zāļu stiebrus, bet viņa biedrs tikām aizdedzināja šajā niecīgajā ugunskurā sveķainā zariņa galu. Drīz vien tas iedegās ar spožu liesmu. Tad, piegājis pie spraugas starp stumbriem, Zemes dēls svieda savu liesmojošo lāpu uz plēsoņa pusi. Liesma novilka gaisā platu loku un iekrita sausajā zālē, kas vēl nebija savilgusi.

Tīģeris atsprāga sānis. Ugunīgā bulta aizšāvās viņam garām un pazuda biezajos, garajos stiebros. Uns klusītiņām iesmējās.

Biezajā zālē gailēja tikai niecīgs sarkans punktiņš. Tīģeris nomierinājās un no jauna nogūlās . . .

Pagaidījis vēl mazu brīdi, Zurs aizdedzināja otru zariņu. Tomēr tas nepaspēja pa īstam uzliesmot, kad pēkšņi sausajos zāļu stiebros augstu uzšāvās gara uguns mēle. Tīģeris no jauna, nikni rēkdams, pietrūkās kājās un metās uz priekšu, bet tai mirklī Zurs svieda viņam virsū otru zariņu. Liesmojošā lāpa trāpīja plēsonim tieši krūtīs.

Aiz šausmām apstulbis, tīģeris sāka riņķot uz vietas, pēc tam metās sānis. Bet uguns, sausi sprakšķēdama, dzinās zvēram pa pēdām, pārlēkdama no stiebra uz stiebru, un veseli liesmu kūļi'ielenca plēsoņi no visām pusēm. . . Zēli kaukdams aiz sāpēm un izbailēm, tīģeris izlauzās cauri uguns lokam un aizjoņoja tumsā.

—    Viņš vairs nenāks atpakaļ! — droši teica Zurs.

— Neviens zvērs neatgriežas tai vietā, kur viņu apsvilinājusi uguns.

Drauga izmaņa sajūsmināja Unu. Viņš vairs nesmējās klusītiņām, viņa smiekli skanēja pāri klajumam kā gavilējošs kaujas sauciens.

—    Zurs ir viltīgāks par veco Gūnu, pašu gudrāko no visiem ulamriem! — viņš līksmi iesaucās.

Ulamra muskuļainā roka maigi pieskārās drauga plecam.

Tīģeris patiešām vairs neatgriezās, un jaunie karavīri mierīgi gulēja līdz rīta gaismai. Pāri klajumam klājās bieza migla, un līdz rītausmai nekas netraucēja mēmo klusumu. Pēc tam parādījās dienas dzīvnieki. No Lielās upes krastiem un neskaitāmajiem kokiem ap klajumu atskanēja pamodušos dzīvo radījumu balsis. Uns izlīda no paslēptuves un palūkojās visapkārt. Gaisā nejuta nekādas aizdomīgas smakas. Brieži nesteigdamies gāja pāri klajumam, un viņu parādīšanās galīgi izgaisināja jaunā mednieka bažas.

Uns pagriezās pret Zuru un teica:

—    Mēs iesim tālāk, bet papriekšu pametīsim līkumu uz rietumiem, lai nebūtu vairs jāsastopas ar tīģeri.

Līdz ar pirmajiem saules stariem viņi devās ceļā. Migla izklīda gausi, palsie garaiņu kamoli cēlās augšup un pamazām izgaisa debesu zilgmē. Pa ceļam pagadījās aizvien vairāk zālēdāju, un jaunie karavīri saprata, ka viņi beidzot pametuši tīģeru medību apgabalu.

Tomēr Uns bažīgi ieelpoja karsto, sastingušo gaisu. Spiedīga, tveicīga sutoņa gūlās pār kokiem un krūmiem, mušas ar sarkanajām galvām neatlaidīgi vajāja ceļotājus, saules stari, izlauzdamies cauri biezajai lapotnei, dedzināja kailo ādu kā termītu dzēlieni.

—    Būs pērkons! — Zurs sacīja.

Uns apstājās un palūkojās uz rietumiem. Priekšā pavērās plašs klajums. Pāri tam staroja spoži zilas debesis, pie kurām nemanīja neviena mākonīša. Un tomēr abi karavīri sajuta neskaidru satraukumu, kas pamazām pārņēma visu dabu.

Jaunekļi gāja gar bieza meža malu, cenzdamies turēties tuvāk Lielās upes krastiem. Ap pusdienu šķita, ka negaiss vēl ir tālu. Nemaz neiekāruši uguni, ceļotāji bez

jebkādas patikas apēda pa gabalam iepriekšējā vakarā uzceptas aukstas gaļas un mazliet atpūtās koku ēnā, at- kaudamies no uzmācīgajiem kukaiņiem.

Kad abi draugi taisījās iet tālāk, rietumos parādījās pirmie negaisa mākoņi. Pāri zilgmainajām debesīm pamazām pārvilkās bālgana plēve. No biezokņa atskanēja satraukto bifeļu maurošana un žēls brieža brēciens. Iztraucētās kobras klusītiņām lodāja garajā zālē.

Kādu brīdi jaunie karavīri vilcinājās neziņā — iet tālāk vai pagaidīt. Tomēr apkārtne nemaz nederēja nometnei: tūkstošgadīgu koku milzīgie vainagi pacēlās augstu pret debesīm, bet zeme zem kokiem bija mīksta un staigna. Visapkārt nebija nekāda patvēruma pret vētru, kas drīz sāks trakot meža biezokņos …

Pirmās vēja brāzmas jau plosījās koku galotnēs, krākdamas kā kalnu upe, tad atkal iestājās smags, nospiedošs klusums. Blīva mākoņu siena, pamazām satums- dama, cēlās aizvien augstāk pār mežu, un padebešu malas spīdēja baisā spožumā. Pēc tam spīvi zibeņu plaikšņi sāka mest nedzīvu gaismu pāri zaļajai koku jūrai… Tomēr zibeņi bija uzšķīlušies tālu no tās vietas, kur atradās Uns un Žurs, un pērkona balss vēl nepievienojās vētras krākšanai. Bet, kad mākoņu siena bija uzkāpusi līdz pašam zenītam un sāka velties pāri debesu austrumu pusei, šausmas sastindzināja visus džungļu iemītniekus. Tikai paretam varēja ieraudzīt izbiedētu dzīvnieku, kas steigšus lūkoja paslēpties savā midzenī, vai satrauktu kukaini, kurš nebija paguvis ielīst kādā plaisā zem koka mizas.

Uns un Zurs zināja, kādu šausmīgu postu visiem dzīviem radījumiem nes satrakotās stihijas niknums. Uns drudžainā steigā lūkoja atrast kaut kādu patvērumu, bet Zurs laiku pa laikam paraudzījās debesīs un prātoja — kādi briesmīgi plēsoņi gan slēpjas tur augšā, virpuļojošos negaisa mākoņos? No tālienes jau atskanēja to dobjā rūkšana … Pēc tam briesmoņu rēkšana kļuva apdullinoša, bet zibeņu spožums — neizturami spilgts. Varēja dzirdēt pamazām augošo lietus gāzes šņākšanu; drīz tā pārvērtās mutuļojošu lietus straumju krākšanā. Virs galvas bez mitas grāva pērkons. Pēkšņi mežs pašķīrās un gājēji tieši savā priekšā ieraudzīja lielu ezeru plašu purvāju ielokā.

Milzīgā banjana zaros, zem kuriem bija apstājies Uns un Zurs, ložņāja leopards. No augšas atskanēja žēlabaini pērtiķu brēcieni. Lietus gāze kļuva aizvien spēcīgāka, un šķita, ka no debesīm, pārrāvis neredzamu aizsprostu, lejup gāžas vesels okeāns. Trakoja nikns viesulis. Stundas laikā ezera ūdeņi izgāja no krastiem un apslīcināja apkārtējos purvus, un drīz vien sāka applūst arī mežs.

Uns un Zurs metās atpakaļ dziļāk mežā, bet ūdens nāca no visām pusēm un kāpa aizvien augstāk; mutuļojošo straumju draudīgā rūkšana saplūda ar viesuļvētras kaucieniem un pērkona dārdiem. Jaunie karavīri, plūdu vajāti, skrēja uz labu laimi austrumu virzienā, neizrau- dzīdami ceļu. Tikko viņiem izdevās izvairīties no vienas straumes, ceļu pēkšņi aizsprostoja cita. Uns auļoja kā jauns zirgs, un Zurs, zemu pieliecies, sekoja viņam. Beidzot attālums starp bēgļiem un kāpjošajiem ūdeņiem sāka palielināties, taču jaunie karavīri joprojām skrēja uz austrumiem, cerēdami sasniegt Lielās upes krastus.

Viņi šķērsoja meža klajumus un lauzās cauri bambusu un palmu biezokņiem. Pārplūdis purvs piespieda viņus nogriezties uz ziemeļiem.

Negaiss pierima. Vējš vairs negaudoja tik neganti. Lietus pārstāja.

Uns un Zurs izskrēja klajumā, kam pāri vēlās brūngana lietus ūdeņu straume, un apstājās ūdens malā, pūlēdamies noteikt straumes dziļumu.

Pēkšņi noplaiksni jās zvērojošs zibens un nopļāva vairākus ebenkokus straumes pretējā krastā.

Kaut kāds lunkans, garš ķermenis pasitās sānis, vairīdamies no krītošajiem meža milzeņiem. Uns un Zurs tūliņ ievēroja, ka tas ir tīģeris. Kādu brīdi plēsonis, šausmu sagrābts, skraidelēja krastā, pēc tam apstājās un ieraudzīja cilvēkus.

Uns instinktīvi nojauta, ka tas ir tas pats tīģeris, kurš pagājušo nakti bija sirojis ap viņu paslēptuvi. Arī Zurs tūliņ par to pārliecinājās, ieraudzījis uz zvēra krūtīm apsvilušas spalvas rūsgano plankumu.

Arī tīģeris pazina savus noslēpumainos divkājainos ienaidniekus, atcerējās uguni, kas pagājušo nakti bija

apsvilinājusi viņam krūtis un tikko nebija viņu pazudinājusi. Dīvainas nejaušības dēļ plēsonis no jauna sastapa šīs noslēpumainās būtnes tieši tobrīd, kad cita — vēl šausmīgāka uguns viņa acu priekšā iznīcināja eben- koku puduri. Tālab plēsonis apstājās šaubīdamies.

Dažus mirkļus visi trīs stāvēja nekustēdamies. Attālums, kas šķīra cilvēkus no tīģera, bija pārāk mazs. Vajadzēja pieņemt kauju.

Uns jau bija satvēris šķēpu. Arī piesardzīgais Zurs, sapratis, ka šoreiz atkāpšanās gadījumā neizbēgami sekotu vajāšana, sagatavojās cīņai. Viņš pirmais svieda savu ieroci.

Iesms aizsvilpa pāri bangojošajai straumei un iecir- tās plēsoņa labajā uzacī… Niknumā kaukdams, zvērs metās uz priekšu. Taču asinis, plūzdamas pār aci, izjauca nāvi nesošo lēcienu. Garais, lunkanais plēsoņa ķermenis, nesasniedzis krastu, iegāzās mutuļojošā ūdenī. Apmetis vairākus kūleņus, tīģeris nokļuva līdz krastam un ieķērās velēnā ar priekšējām ķetnām. Uns metās uz priekšu, taču viņa šķēps ietriecās nevis plēsoņa plecā, bet gan atsitās pret platajām krūtīm. Tīģeris izlēca krastā un metās uzbrukumā. Zvērs stipri kliboja, un viņa kustības bija kļuvušas gausākas. Otrs Zura sviestais iesms pāršķēla zvēra kreisos sānus, bet Uns iezvēla tīģerim ar rungu pa pakausi.. .

Pēc tam, augstu pacēluši ieročus, jaunie karavīri devās izšķirošajā uzbrukumā. Smagā ozola runga varenā vēzienā triecās pret plato zvēra pieri. Zurs, piesteidzies no sāniem, zvēla tīģerim pa skaustu. Ķetna ar asajiem nagiem pārplēsa ādu uz Una krūtīm, bet ulamrs zibenīgi atlēca sānis, un baismīgie tīģera nagi tikai pārslīdēja pāri viņa ķermenim. To pašu brīdi Uns vēlreiz iesita tīģerim ar rungu, uz mirkli paralizējot zvēru. Iekāms zvērs atguvās, Una runga trešo reizi nolaidās uz plēsoņa galvas ar tādu spēku, ka tas sabruka un vairs nespēja piecelties .. .

Iesms, ietriekdamies tieši zvēra sirdī, izdzēsa viņa dzīvību.

2. nodaļa MEŽA ĻAUDIS

2. nodaļa MEŽA ĻAUDIS

Nākamās dienas ceļotājiem bija labvēlīgas. Viņi drosmīgi virzījās uz priekšu pa neizpētītajiem apgabaliem gar Lielo upi, kas šeit plūda plata jo plata — gluži kā ezers. Jaunekļi pārnakšņoja džungļos un upes krastā, bazalta klints plaisā vai simtgadīga koka dobumā, bet dažu reizi necaurejamos brikšņos, kur krūmiem bija tik cieti un gari ērkšķi, ka, izcērtot ar cirvjiem biezoknī šauru gaiteni un pēc tam aizsprostojot izcirsto eju, varēja mierīgi gulēt, nebaidoties no plēsīgu zvēru uzbrukuma.

Plašs ezers aizšķērsoja viņiem ceļu uz dienvidiem un piespieda aiziet tālāk no Lielās upes. Metot līkumu apkārt ezeram, ceļotāji uzdūrās ne visai augstai kalnu grēdai. Viņiem vajadzēja tikai pusi dienas, lai uzkāptu grēdas virsotnēs. No šejienes skatienam pavērās plaša biezu stepes zāli apaugusi plakankalne, kas stiepās no

ziemeļaustrumiem uz dienvidrietumiem. Tālumā varēja samanīt zilganus mežus. Ziemeļrietumos pacēlās kalnu grēda. No tās lejup uz lielu ezeru plūda divas upes.

Uns un Zurs sasniedza mežu tikai ap saules rietu. Pār- nakšņošanai viņi izraudzījās dziļu plaisu porfīra klintī, aizkraujot ieeju ar koku zariem. Pēc tam jaunekļi mežmalā sakūra lielu ugunskuru un uzcepa gaļu. Šeit, uz plakankalnes, nebija jūtama tāda nogurdinoša tveice kā lejā, līdzenumos. No kalnu grēdas pūta viegls, spirgts vējiņš. Pēc Lielās upes krastos pārlaistajām smacīgajām, tveicīgajām naktīm Uns un Zurs baudīja spirdzinošo dzestrumu, kas viņiem atgādināja kopā ar ulamru cilti aizvadītos vakarus. Tīrais, spirgtais gaiss sagādāja jaunajiem karavīriem tādu pašu baudu kā garšīgais ēdiens?":* Meža šalkšana šķita kā tāla strauta burbuļošana. Meža biezokņos paretam varēja saklausīt plēsoņu ņaudēšanu, baismīgos hiēnas smieklus un dhoļu kaukšanu.

Pēkšņi biezoknī atskanēja griezīgi kliedzieni un mežmalā starp koku zariem sāka ņirbēt dīvaini stāvi. Tie izskatījās kā suņi un tai pašā reizē arī kā rūsganie punduri. Kustīgajās sejās tuvu viena otrai mirdzēja apaļas acis.

Uns un Zurs tūliņ pazina šos dzīvniekus. Tie bija re- zus pērtiķi. Viņiem bija bieza spalva, uz muguras zaļga- nīga un uz vēdera dzeltenīga, un sarkanas, rieta saulei līdzīgas sejas. Pērtiķi ziņkārē vēroja uguni.

Zemes dēls nejuta pret viņiem riebumu. Pēc viņa domām, šie pērtiķi līdzinājās cilvēkiem — tādā pašā mērā kā rūsganie punduri. Uns domāja tāpat. Klaiņodami pa svešaj ām zemēm, ceļotāj i gandrīz katru dienu bij a sastapušies ar šiem dzīvniekiem un zināja, ka tie ir miermīlīgi. Tomēr rezus pērtiķu attālā līdzība ar rūsganajiem punduriem iedvesa jaunajiem karavīriem neskaidru neuzticību.

Dziestošās dienas gaismā varēja saskatīt kokos kādu duci pērtiķu. Kādu laiku aplūkojuši uguni, pērtiķi galvu reibinošā ātrumā sāka lēkāt no zara uz zaru un no koka uz koku, pēc tam apstājās un no jauna vēroja neparasto ainu.

Beidzot liels tēviņš veca vilka augumā lēnām nokāpa zemē no koka un devās uz ugunskura pusi. Pagājis

desmit soļu, viņš apstājās un izgrūda maigu, žēlabainu skaņu, kas laikam nozīmēja aicinājumu.

Atcerējies, cik nodevīgi ulamriem kādreiz bija uzbrukuši rūsganie punduri, kas nebija neko daudz lielāki par rezus pērtiķiem, Uns satvēra šķēpu, bet, izdzirdis pērtiķa žēlabaino balsi, tūliņ nolaida ieroci. Mazliet pagaidījis, pērtiķis no jauna pavirzījās dažus soļus uz priekšu. Pēc tam viņš apstājās, acīm redzot, netaisīdamies nākt tuvāk, un, baiļu un ziņkārības dzīts, palika uz vietas.

No savannas atskanēja gari stiepta gaudošana. Tuvējā paugura virsotnē parādījās trīs vilki. Vējš pūta uz viņu pusi, un ne cilvēki, ne pērtiķi nesaoda plēsoņus, kas tuvojās.

Pērtiķis metās atpakaļ uz mežmalu. Tomēr viens no vilkiem — pats žiglākais — aizšķērsoja viņam ceļu, kamēr citi ielenca laupījumu, lai neļautu tam aizbēgt mežā. Tikai ceļš uz ugunskuru palika brīvs. Lielais pērtiķis dažus mirkļus vilcinājās neziņā, bet viņa ciltsbrāļi pa to laiku izmisīgi brēca. Pērtiķis pagrieza savu izbiedēto seju pret cilvēkiem, pamanīja, ka vilki viņu ielenc, un pavisam apstulbis metās uz ugunskura pusi.. .

Kad pērtiķis pieskrēja pie uguns, vilki gandrīz jau bija viņu panākuši. Bēglis iebrēcās sirdi plosošā balsī: starp plēsoņiem un šausmīgajām liesmu mēlēm vairs nepalika kur patverties.

Pagriezis galvu uz meža pusi, rezus pērtiķis skumji noraudzījās zaļajā zaru jūrā, kur viņš tik viegli varēja patverties no vajātājiem. Pēc tam viņa izmisuma pilnās acis otrreiz vērsās pie cilvēkiem, lūdzot pēc palīdzības.

Zurs pielēca kājās, augstu pacēlis iesmu, un metās pretim pērtiķim. Vilks, pamanījis dīvaino divkājaino radījumu, atkāpās. Uns savukārt izslējās visā augumā. Vilki neganti iegaudojās. Turēdamies pieklājīgā attālumā, viņi izlikās, it kā grasītos no jauna uzbrukt, nikni rūkdami un atņirgdami zobus.

Uns, pilns nicināšanas, svieda zvēriem ar akmeni. Ba- zalta šķemba trāpīja tuvākajam vilkam plecā. Iegaudojies aiz sāpēm, zvērs atvilkās atpakaļ pie pārējiem.

—    Vilki nav vērti, lai viņiem met šķēpu vai iesmu, — ulamrs nevērīgi pasmējās.

Biezajos' zaros mežmalā joprojām šaudījās un brēca satrauktie pērtiķi. Vilku vajātais, sastindzis uz vietas, ar šausmām lūkojās savos glābējos. Pērtiķa garās rokas drebēja. Bailes bija viņu pienaglojušas pie zemes.

Tomēr pamazām izglābtā pērtiķa sirds sāka pukstēt mierīgāk, apaļās acis ar mazāku neuzticību vērās cilvēkos. Tagad rezus pērtiķis baidījās vienīgi no uguns un vilkiem. Bet, tā kā ugunskurs palika turpat, kur bijis, un liesmas šķita apvilktas ar neredzamu svītru, pērtiķa bailes no uguns pamazām izgaisa.

Aizdzinuši plēsoņus, Uns un Zurs ziņkārīgi sāka aplūkot savu viesi. Viņš sēdēja zemē gluži kā bērns; mazās rokas un iekritušās krūtis vēl vairāk palielināja šo līdzību.

—    Vilki neaprīs zaļo punduri! — Uns teica smiedamies, un šie smiekli lika pērtiķim pietrūkties kājās.

—    Uns un Zurs pavadīs viņu līdz mežam! — cilvēks bez pleciem piebilda.

Kad viņi nāca tuvāk, pērtiķis no jauna sāka trīcēt. Tomēr cilvēku rāmās kustības un laipnās balsis viņu nomierināja. Rezus pērtiķis izjuta uzticību un neskaidras simpātijas pret šiem neparastajiem radījumiem.

Pagāja kāds brīdis. Vilki vēl joprojām tupēja turpat netālu un uzglūnēja laupījumam. Tomēr galu galā zvēri bija spiesti iet projām. Viņu tumšie silueti izgaisa vakara mijkrēslī.

Rezus pērtiķis vilcinājās atstāt savus jaunos draugus. Viņš jau sāka pierast pie uguns. Vējš no kalniem kļuva pavisam dzestrs; skaidrā debess it kā uzsūca zemes siltumu savā bezgalīgajā, zilgmainajā velvē. Atdarinādams cilvēkus, pērtiķis ar redzamu patiku sildījās degošā ugunskura siltajā elpā.

Beidzot rezus pērtiķis klusītiņām iebrēcās, uzmanīgi paraudzījās cilvēkos un aizskrēja uz mežu.

Uns un Zurs nožēloja viņa aiziešanu.

Nākamajā dienā jaunie karavīri devās dziļāk mežā. Viņus pārsteidza milzīgie koki un krūmi. Čūsku te bija daudz mazāk nekā līdzenumos. Kraukļu bari skaļi ķērca koku galotnēs. Gauri nesteigdamies aizslāja pāri meža pļavām un pazuda biezoknī. Melnie lāči kāpelēja resnu zaru žāklēs. Dažreiz pavakarē tālumā pazibēja leopards, tomēr zvērs neuzdrošinājās uzbrukt cilvēkiem. Pēc tam pagadījās lieli slaido pērtiķu bari ar garām astēm un bārdainām sejām. Viņi veseliem ķekariem karājās pie augstiem zariem un griezīgi brēca, it kā priecādamies par to, ka viņu tik daudz.

Ceturtajā naktī viegls vējiņš atnesa līdz Una nāsīm neparastu smaku. Kopš atnākšanas uz svešajām zemēm neviena smaka tik lielā mērā nebija atgādinājusi viņam cilvēka smaku. Ulamrs nodrebēja; viņu sagrāba nemiers, un visi viņa muskuļi saspringa. Nekāda cita smaka — ne tīģera, ne mahairoda, ne alu lauvas smaka nevarēja likties Vērša dēlam briesmīgāka.

Viņš pamodināja Zuru. Abi sasprindzināja visus jutekļus, lai uztvertu nepazīstamo smaku. Tomēr cilvēkam bez pleciem nebija tik smalka oža kā ulamram un viņš spēja uztvert tikai neskaidras vēja pūsmas, turpretim Uns, vairākkārt dziļi ievilcis nāsīs nakts gaisu, bez šaubīšanās pateica:

— Smaka atgādina kzammu smaku!

Kzammu cilts bija pati nežēlīgākā no visām cilvēku ciltīm, ko pazina Uns un Zurs. Cieti, rūsgani mati, līdzīgi lapsas spalvai, kušķiem auga uz kzammu sejām un ķermeņiem. Viņu rokas bija garas kā koku cilvēkiem, bet kājas līkas un īsas, ar milzīgiem pirkstiem. Šie cilvēkēdāji mēdza aprīt pieveiktos ulamrus un pilnīgi bija iznicinājuši vahu cilti — cilvēkus bez pleciem, kuri bija palikuši dzīvi pēc kaujas ar rūsganajiem punduriem.

Smaka pamazām kļuva vājāka, acīm redzot, noslēpumainā būtne aizgāja tālāk. Tomēr pēc tam smaka no jauna pastiprinājās, un Zurs beidzot pačukstēja:

—   Vērša dēls teicis taisnību. Tā, liekas, ir kzammu smaka.

Uns sāka elpot straujāk, satraukums žņaudza viņa sirdi. Runga gulēja jaunajam karavīram pie kājām; viņš satvēra šķēpu, lai tūliņ mestos virsū neredzamajam ienaidniekam.

Tagad ulamrs bija pārliecināts, ka noslēpumainais svešinieks nav viens pats. Smaku varēja saost divos virzienos. Saniknojies viņš sacīja:

—   Viņi mūs redz, bet mēs viņus neredzam. Vajag izdarīt tā, lai arī mēs viņus ieraudzītu!

Cilvēks bez pleciem, būdams gausāks nekā ulamrs, vilcinājās ar atbildi.

—    Uguns mūs apgaismo, — Uns piebilda.

Viņš pacēla rungu. Zurs vēlreiz mēģināja kaut ko saskatīt melnajā tumsā, tomēr nespēja uztvert nekā noteikta un, sapratis, ka nepazīstamie radījumi kuru katru mirkli var pēkšņi uzbrukt, piekrita Una domām.

Ulamrs ātriem soļiem devās projām tumsā. Zurs klusēdams sekoja viņam. Pieliekušies līdz zemei, pētīdami katru iedobi, viņi laiku pa laikam apstājās, un ulamrs sasprindzināja dzirdi un ožu. Vienā rokā viņš turēja rungu, otrā — šķēpu un iesmu. Virzoties uz priekšu, Uns no jauna reizi pēc reizes saoda aizdomīgo smaku. Drīz Vērša dēls pārliecinājās, ka noslēpumainie radījumi ir tikai divi.

Priekšā, biezajos brikšņos, kaut kas iečabējās. Sašūpojās zari. Jaunie karavīri izdzirda tikko saklausāmu izgaistošu soļu troksni. Uns un Zurs paguva ievērot kaut kādu neskaidru ēnu, tomēr nevarēja pateikt, vai tā gājusi stāvus. Tomēr pēc soļiem viņi nešaubīgi noteica, ka šis radījums skrējis uz divām kājām. Ne rezus pērtiķi, ne tievie pērtiķi, ne giboni tā neskrēja.

Uns sacīja pusbalsī:

—    Tie ir cilvēki!

Jaunekļi sastinga uz vietas, satraukti līdz sirds dziļumiem. Tumsa uzreiz kļuva draudoša. Pēkšņi, spītēdams nāves briesmām, Uns izkliedza savu kaujas saucienu. Tagad varēja saklausīt citus soļus kaut kur sānis; soļu troksnis un cilvēku smaka drīz kļuva vājāka un pagaisa. Ulamrs metās uz priekšu. Viņu aizturēja biezi savijušās liānas, un pēc tam ceļu aizsprostoja nepārejams purvs. Zurs jautāja:

—    Kāpēc Uns izkliedza kaujas saucienu? Varbūt šie ļaudis nemaz negrib mums uzbrukt.

—    Viņu smaka ir līdzīga kzammu smakai!

—    Zilspalvaino cilvēku smaka arī ir līdzīga kzammu smakai.

Šie vārdi pārsteidza Unu. Piesardzības dēļ viņš kādu brīdi vēl palika nekustīgi stāvam, tad dziļi ievilka nāsīs nakts gaisu un teica:

—    Viņi ir tālu!

—    Viņi pazīst mežu, bet mēs mežu nepazīstam, — Zurs atbildēja. — Mēs viņus šonakt vairs neredzēsim. Vajadzēs gaidīt rītausmu.

Uns nekā neatbildēja. Viņš pagāja sānis un nogūlās zemē, pieplokot ar ausi pie zāles. Tūliņ varēja skaidri sadzirdēt visvisādas nakts skaņas; starp tām ulamrs tikai ar pūlēm atšķīra svešo cilvēku tālumā izgaistošo soļu dipoņu. Drīz vien tā izdzisa pavisam.

—    Meža cilvēki neuzdrošinājās uzsākt kauju, — Uns sacīja, pieceldamies kājās. — Bet varbūt viņi aizsteigušies ar vēsti pie saviem ciltsbrāļiem? …

Jaunekļi atgriezās pie ugunskura un piesvieda ugunij žagarus. Abus draugus māca drūmas domas.

Bet meža pa tam bija iestājies klusums, un briesmas pēkšņi šķita viņiem ļoti tālas. Ulamrs tūliņ aizmiga, turpretim Zurs vēl ilgi sēdēja pie ugunskura, domīgi raudzīdamies dziestošo liesmu tumšsārtajos atspulgos.

Otru rītu jaunie karavīri ilgi vilcinājās neziņā: vai ir vērts turpināt ceļu jeb vai labāk griezties atpakaļ? Zurs, ne visai vēlēdamies riskēt, sapņoja par to, cik labi būtu no jauna atgriezties Lielās upes krastos, pie alu lauvas, kura draudzība droši pasargātu ceļotājus no visiem ienaidniekiem. Turpretim Unam ar tā nemierīgo raksturu derdzās doma par atkāpšanos.

—         Ja mēs griezīsimies atpakaļ, meža ļaudis varēs sekot mums. Neviens nezina, vai tais mežos, kuriem gājām cauri, nemitinās citi cilvēki!

Zuram šie vārdi likās pārliecinoši. Viņš zināja, ka cilvēku ciltis mēdz klejot no vienas vietas uz otru daudz biežāk nekā vilki, šakāļi un dhoji. Tikai putni pārvar vēl lielākus attālumus. Jaunie karavīri gan nav sastapuši savā ceļā cilvēkus, tomēr tas nebūt nenozīmē, ka viņu nav bijis ne labajā, ne kreisajā pusē un ka jaunekļi nesastaps šos cilvēkus atceļā.

Zurs bija ar mieru riskēt. Būdams tālredzīgāks par Unu, mazāk noskaņots uz cīniņiem un kaujām, viņš bija tikpat vīrišķīgs kā spēka pilnais ceļabiedrs. Visi Zura ciltsbrāļi bija gājuši bojā, un, ja nebūtu Una, cilvēks bez pleciem justos pavisam vientuļš, būtu viens pats šajā pasaulē. Visi dzīves prieki viņa iztēlē bija saistīti ar jaunā ulamra draudzību. Zurs drīzāk būtu ar mieru mirt nekā dzīvot bez sava biedra un drauga.

Viņi devās tālāk.

Diena pagāja bez jebkādām likstām, un, kad vakarā jaunie karavīri izraudzījās vietu pārnakšņošanai, gaisā nebija jūtama nekāda aizdomīga smaka.

Viņi apmetās pašā meža biezoknī. Acīm redzot, šai vietā nesen bija iespēris zibens, pārvērzdams pelnos vairākus kokus un visapkārt tiem izsvilinādams zāli. Trīs slānekļa bluķi, sagāzušies cits uz cita, bija izveidojuši drošu paslēptuvi. Vajadzēja tikai aizsprostot tās izeju ar dzelkšņainiem zariem. Uns un Zurs izcepa uz uguns brieža šķiņķi. Sulīgā gaļa viņiem garšoja lieliski. Ieturējuši vakariņas, viņi spožo zvaigžņu mirdzumā nolikās gulēt.

Rītausma jau bija tuvu, kad Uns piepeši uztrūkās no miega un ieraudzīja Zuru stāvam pie ieejas paslēptuvē. Galvu pieliecis, cilvēks bez pleciem sasprindzināti klausījās.

—    Vai Zurs dzird tīģera vai lauvas soļus?

Zurs to nezināja. Viņam šķita, ka no jauna saožama aizdomīgā smaka. Uns, izpletis nāsis, vairākas reizes paošņāja dzestro nakts gaisu un tad teica apstiprinoši:

—    Meža ļaudis ir atgriezušies.

Viņš atbīdīja dzelkšņaino aizsprostu un lēnām pagājās dienvidu virzienā. Smaku tikko varēja saost; noslē

pumainie radījumi to bija atstājuši, garām iedami. Vajāt viņus nakts tumsā šķita neprāts. Uns un Zurs atgriezās paslēptuvē un sāka gaidīt rītu.

Debesis austrumos lēnām kļuva gaišākas. Palsa gaisma paloja tumšajās mākoņu grēdās. Pamodies putniņš nočivināja savu pirmo dziesmiņu. Austrumos mākoņu vālos ieblāzmojās sārti atspulgi. Te pēkšņi mākoņi uzliesmoja spožās ugunīs un cauri milzīgajiem staru vainagiem iznira žilbinoši kvēla saules ripa.

Uns un Zurs nekavēdamies devās tālāk. Viņi, kaislīgi vēlēdamies atminēt mokpilno mīklu, steidzās uz dienvidiem. Instinkts mudināja jaunos karavīrus par katru cenu uzzināt, kas ir šie svešie radījumi, kā aizsargāties pret viņiem.

Šķita, ka šajā meža apgabalā daudz reižu gājuši cilvēki un pat iestaigājuši takas.

Uns joprojām saoda svešos ļaudis. Ilgu laiku viņu smaka bija vāja un tikko saožama, bet ap pusdienas laiku pēkšņi kļuva stipra. Nepacietības pārņemts, ulamrs pielika soli. Mežs pamazām kļuva retāks. Pavērās plašs klajums ar koku skupsnām, krūmiem un slaidām papardēm. Šur tur spīguļoja purva slīkšņas.

Piepeši Vērša dēls iekliedzās: mitrajā zemē bija redzamas svaigas pēdas. Varēja izšķirt platas pēdas un piecu pirkstu nospiedumus, kas vairāk atgādināja cilvēka nekā driopiteka pēdas.

Noliecies pie zemes, Uns ilgi aplūkoja pēdas.

—   Meža ļaudis nav tālu, — viņš teica. — Viņi vēl nav gājuši pāri klajumam.

Jaunie karavīri no jauna traucās uz priekšu. Viņu sirdis sita strauji, viņi rūpīgi vēroja katru koku puduri, katru krūmu savā ceļā. Nogājis trīs vai četrus tūkstošus soļu, Uns apstājās un, norādīdams uz mastikas koku biezokni, pusbalsī teica:

—    Viņi ir tur!

Trīsas pārņēma abus jaunekļus. Viņi nekā nezināja par pretinieku, nezināja, cik tas spēcīgs. Uns zināja tikai to, ka viņu ir divi! Ja meža ļaudīm nav ieroču metēju iesmu sviešanai, priekšrocības būs ulamra un vaha pusē.

—    Vai Zurs ir gatavs kauj ai? — Uns vaicāja draugam.

—         Zurs ir gatavs . . . Bet vispirms vajadzētu pamēģināt, vai ar meža ļaudīm nevar noslēgt draudzību, kā cilvēki bez pleciem kādreiz iedraudzējās ar ulamriem.

—   Toreiz abām ciltīm bija kopējs ienaidnieks — rūsganie punduri!

Uns pagājās uz priekšu, tāpēc ka vēlējās pats atvairīt pirmo triecienu. Bailes par biedra dzīvību dzina viņu pretim nezināmajām briesmām.

Tuvojušies mastikas koku pudurim simt soļu attālumā, jaunie karavīri gausi apmeta līkumu apkārt biezoknim, reižu reizēm labu brīdi apstādamies un uzmanīgi vērodami katru spraugu zaļajos brikšņos. Tomēr aiz necaurredzamo plato lapu juma viņi nespēja saskatīt nekā dzīvām būtnēm līdzīga.

Zaudējis pacietību, ulamrs skaļi iekliedzās:

—    Meža ļaudis domā, ka viņi ir noslēpušies, bet Uns un Zurs ir atklājuši viņu paslēptuvi. Uns un Zurs ir spēcīgi . . . Viņi ir uzvarējuši mahairodu un nosituši tīģeri!

Zaļais biezoknis klusēja. Neviena skaņa neatlidoja par atbildi — neviena skaņa, atskaitot viegla vēja šalkšanu, mušu sīkšanu un kāda meža putniņa tālo dziesmu.

Uns no jauna skaļā balsī sauca:

—    Ulamru cilts ļaudīm ir oža kā šakāļiem un dzirde kā vilkiem! Divi meža cilvēki slēpjas starp mastikas kokiem!

Bailes, piesardzība vai viltība joprojām piespieda svešiniekus ciest klusu.

Uns grasījās sviest iesmu. Tomēr padomājis viņš nogrieza vairākus tievus zariņus un notrauca tiem lapas. Zurs sekoja viņa piemēram.

Pabeiguši darbu, viņi nesteidzās kaut ko uzsākt. Zurs, kā aizvien, uzskatīja par labāku nogaidīt; pat Uns jutās nedrošs. Tomēr doma par nezināmajām draudošajām briesmām kļuva ulamram nepanesama. Viņš ielika vienu no sagatavotajiem zariņiem ieroču metējā un raidīja to biezoknī. Zariņš pazuda biezajās lapās.

Trīs reizes jaunie karavīri svieda zariņus. Ceturtajā reizē biezoknī atskanēja dobjš brēciens, zari pašķīrās un no mastikas koku pudura iznāca dīvaina spalvaina būtne.

Šis radījums, tāpat kā Uns un Zurs, turējās uz pakaļkājām; viņa mugura bija izliekta lokā, pleci, gandrīz

tikpat šauri kā Zuram, stipri noliekti uz priekšu. Krūtis iz- rieztas uz āru asā leņķī kā sunim, rokas likās īsākas nekā pērtiķim. Masīvo galvu ar milzīgiem žokļiem un zemu, slīpu pieri rotāja smailas ausis, kas atgādināja tiklab šakāļa, kā arī cilvēka ausis. Šaura garu matu josla aizstiepās no pieres līdz pakausim, izveidojot galvvidū kaut ko līdzīgu suseklim, kam apkārt stāvus slējās īsi, reti spalvu kumšķi. Šis radījums bija kalsns un muskuļains, augumā īsāks par ulam- riem, bet garāks par rūsganajiem punduriem. Nācējs rokās turēja asu, šķautnainu akmeni.

Dažus mirkļus viņa apaļās acis ar bailēm un naidu raudzījās uz jaunajiem karavīriem; pieres āda bija sa- vilkusies krunkās.

Uns un Zurs uzmanīgi aplūkoja nepazīstamo un vēroja viņa kustības. Izgaisa pēdējās šaubas — šis radījums katrā ziņā bija cilvēks. Uz akmens, ko turēja rokās svešinieks, varēja manīt rupjas apstrādes pēdas. Meža cilvēks turējās uz kājām daudz taisnāk nekā zil- spalvainie ļaudis, un visās viņa kustībās un izskatā varēja noģist kaut ko neapšaubāmi cilvēcisku …

Zurs joprojām stāvēja noraizējies, bet milzīgais ulamrs, salīdzinājis svešinieka ieroci ar savu smago rungu, iesmiem, šķēpu un cirvi un savu vareno augumu — ar meža cilvēka nepievilcīgo, drukno stāvu, uzskatīja savu pārākumu par neapstrīdamu. Viņš paspēra dažus soļus uz mastikas koku pudura pusi un skaļi uzsauca:

— Vērša dēls un Zemes dēls netaisās nogalināt meža cilvēku!

Viņam atbildēja aizsmakusi, lāča rūkšanai līdzīga

balss, kurā tomēr neskaidri varēja nojaust cilvēka valodas skaņas. Tūliņ atskanēja ari cita — mazliet spalgāka balss. No zaļo zaru biezokņa iznira otrs — vēl vājāks radījums, šaurām krūtīm, apaļu vēderu un līkām kājām. Sieviete, bailēs izvalbījusi acis un pavērusi muti, raudzījās uz jaunajiem karavīriem.

Uns sāka smieties. Viņš rādīja meža ļaudīm savus ieročus, pacēla milzīgo roku ar spēcīgajiem muskuļiem un teica:

—    Vai vīrietis un sieviete ar garajiem matiem spēj stāties pretim Vērša dēlam?

Una smiekli pārsteidza svešiniekus un, acīm redzot, mazināja viņu bailes. Trulajās meža cilvēku sejās ieplaiksnījās ziņkāre.

Zurs sacīja laipnā balsī:

—    Kāpēc spalvainie ļaudis nenoslēdz savienību ar ulamru un vahu? Mežs ir liels, un medījuma gana . . .

Viņš zināja, ka meža ļaudis nevar saprast teiktos vārdus, bet, tāpat kā Uns, nešaubīgi ticēja, ka cilvēka valodai piemīt varens spēks. Un viņš nekļūdījās: spalvainie radījumi ieklausījās viņa vārdos ar ziņkāri, kas pamazām pārauga uzticībā …

Zemes dēls apklusa, bet meža ļaudis vēl joprojām stāvēja, mazliet salīkuši; pēc tam sieviete izdvesa dažas neskaidras skaņas, kurās arī varēja nojaust cilvēka valodas ritmu. Uns no jauna iesmējās un, nosviedis ieročus zemē, ar zīmēm rādīja, ka netaisās tos laist darbā. Arī sieviete iesmējās aizsmakušiem rīkles smiekliem, kam vīrietis neveikli piebalsoja.

Pēc tam Uns un Zurs devās uz mastikas koku pusi, paņēmuši līdzi tikai rungas. Viņi gāja lēnītiņām, bieži apstādamies. Meža ļaudis trīcēdami vēroja viņu kustības. Svešinieki divas reizes grasījās bēgt projām, bet ulamra smiekli katru reizi noturēja viņus uz vietas. Beidzot visi četri bija divu soļu attālumā cits no cita.

Šis bija izšķirošs, satraukuma pilns mirklis. Neuzticība un bailes ar jaunu spēku pārņēma meža ļaudis. Vīrietis instinktīvi pacēla roku ar aso akmeni, bet Uns no jauna sāka smieties un pastiepa uz priekšu savu milzīgo rungu:

—    Ko spalvainā cilvēka mazais akmens var iespēt pret lielo rungu?

Zemes dēls savukārt nesteigdamies ierunājās:

— Uns un Zurs nav ne lauvas, ne vilki!

Pamazām meža ļaudis nomierinājās. Un no jauna sieviete spēra pirmo soli. Viņa bikli pieskārās pie Zura rokas, šļupstēdama kaut kādus neskaidrus vārdus. Tā kā turklāt nenotika nekas briesmīgs, sieviete galīgi pārliecinājās, ka ne viņai, ne viņas pavadonim nāve nedraud.

Zurs pasniedza vīrietim gabalu kaltētas gaļas, ko tas kāri apēda. Uns pacienāja sievieti ar ēdamām saknēm.

Drīz vien visi četri jutās tik tuvi draugi, it ka būtu pavadījuši kopā jau ilgus mēnešus.

Ugunskurs nebiedēja meža cilvēkus. Viņi ziņkārīgi vēroja, kā liesmas aprij sausos zarus, un drīz vien pierada pie uguns siltās dvašas.

Pret vakaru sāka pūst dzestrs vējš. Debesis bija skaidras un dzidras; dienu sasilusī zeme ātri atdzisa, it kā cenzdamās atdot savu siltumu tālajām zvaigznēm.

Uns un Zurs priecājās, raugoties, kā viņu jaunie biedri sildās, aptupušies pie kvēlojošā ugunskura. Šī aina jaunajiem karavīriem atgādināja ulamru nometnē  aizvadītos vakarus.

Visi četri jutās daudz drošāki, jo ļaužu pulciņš bija kļuvis lielāks.

Zurs mēģināja izprast jauno draugu neskaidros vārdus un žestus. Viņš jau zināja, ka vīrieti sauc par Ra, bet sieviete atsaucas uz vārdu Vao.

Zurs centās izdibināt, vai mežā vēl mitinās citi ļaudis un vai tie ir no vienas cilts.

Pamazām Zemes dēls sāka apjēgt neskaidrās meža cilvēku atbildes, it sevišķi tad, ja tās pavadīja izteiksmīga mīmika un tikpat izteiksmīgi žesti.

Nākamajās dienās viņu draudzība kļuva vēl ciešāka. Ne vīrietis, ne sieviete vairs neizjūta nekādu neuzticību pret jaunajiem karavīriem. Meža ļaužu apziņā, kas bija primitīvāka nekā Una un Zura apziņa, jau izveidojās paradums.

Ra un Vao iedzimtais biklums un tieksme uz padevību pārvērtās niknumā un nežēlībā tikai dusmu vai baiļu brīžos. Viņi labprāt pakļāvās milzīgā ulamra fiziskajam pārākumam.

Dzirde, oža un redze meža ļaudīm bija tikpat asa kā

Vērša dēlam, un turklāt viņi, tāpat kā leopards, redzēja tumsā tikpat labi kā dienas gaismā. Viņi kāpelēja pa kokiem tikpat veikli kā rezus pērtiķi un driopiteki, labprāt ēda gaļu, bet varēja iztikt arī ar koku un krūmu lapām, jaunām vasām, ēdamām zālēm, saknēm un sēnēm. Ra un Vao nespēja paskriet tik ātri kā Uns, tomēr varēja labi sacensties ar Zuru. Viņiem nebija citu ieroču kā vien rupji apstrādāti, apskaldīti akmeņi, ko meža ļaudis lietoja arī jauno atvašu vai koku mizas atšķelšanai. Viņi neprata ne iegūt uguni, ne arī to saglabāt.

Kādreiz, sen aizgājušos laikos, terciārā perioda mežos tālie meža ļaužu senči bija iemācījušies izrunāt pirmos vārdus un aptēst asus akmeņus. Viņu pēcteči apmetās uz dzīvi plašos apgabalos. Un, kamēr daži no viņiem iemācījās izmantot uguni, bet citi — mākslu iegūt to ar krama un sausa koka palīdzību un kamēr prasmīgas rokas pamazām pilnveidoja akmens darba rīkus, meža ļaudis, bezrūpīgās dzīves un bagātās barības izlutināti, joprojām palika uz tās pašas attīstības pakāpes kā viņu tālie senči. Meža ļaužu valoda, gadu tūkstošu gaitā gandrīz nemaz nemainīdamās, joprojām palika tāda pati primitīvā, un viņu kustības nekļuva daudzveidīgākas. Un pats galvenais — viņi tikai ar pūlēm spēja pielāgoties jauniem dzīves apstākļiem.

Tomēr arī uz tādas attīstības pakāpes meža ļaudis prata stāties pretim leopardiem, vilkiem un dhoļiem, kuri šā iemesla dēļ viņiem uzbruka visai reti. Prasme kāpelēt pa kokiem paglāba viņus no lauvu un tīģeru uzbrukuma. Pieraduši iztikt ar visdažādāko barību, meža ļaudis tikai reti cieta no pārtikas trūkuma un pat ziemā bez sevišķām pūlēm sameklēja ēdamas saknes un sēnes. Turklāt viņiem nekad nenācās piedzīvot šausmīgo aukstumu, kas ziemas mēnešos uzbruka ulamriem, cilvēkiem bez pleciem, rūsganajiem punduriem un kzam- miem, kuri dzīvoja viņpus kalniem, rietumu un ziemeļu zemēs.

Un tomēr meža ļaužu cilts, kas agrāk apdzīvoja milzīgos mežus un džungļus, pamazām izmira. Citas — spēcīgākas ciltis, kuru valoda bija vairāk attīstīta un kuras prata darināt labākus ieročus un izmantot uguni, pamazītiņām atspieda meža ļaudis no līdzenumiem uz plakankalni. Pēdējā gadu tūkstotī uzvarētāji tikai divas vai trīs reizes pa simt gadiem bija ieradušies augšā uz plakankalnes, bet nekad nebija palikuši šeit ilgu laiku. Viņiem parādoties, meža ļaudis, šausmu pārņemti, aizbēga pašos dziļākajos meža biezokņos. Tie bija smagu ciešanu un posta laiki. Atmiņas par tiem ilgi pēc tam aptumšoja meža ļaužu apziņu un ceļoja no paaudzes uz paaudzi…

Ra un Vao nekā nezināja par šiem šausmīgajiem laikiem. Viņi bija jauni un ne reizi nebija piedzīvojuši ienaidnieka uzbrukumu.

Kādreiz, aizgājuši līdz pašai plakankalnes malai, viņi bija ieraudzījuši lejā līdzenumā tālu apmetņu ugunis. Tomēr viņu smadzenēs par šo gadījumu bija saglabājušās vienīgi neskaidras atmiņas, kas atdzīvojās tikai tagad — pie Una un Zura iekurtā ugunskura.

Ar katru dienu Zurs un Vao aizvien labāk saprata viens otru. Zemes dēls uzzināja, ka mežā mājojot citi meža ļaudis, un brīdināja par to Unu. Ulamrs uzklausīja šo jauno vēsti ar tam piemītošo bezrūpību. Sadraudzējies ar Vao un Ra, viņš bija pārliecināts, ka nenāksies uzsākt cīņu ar pārējiem meža ļaudīm, jo viņi, protams, neuzdrošināsies uzbrukt ulamratn. Tomēr Zurs nebija ar viņu vienis prātis. Zemes dēls baidījās, ka meža ļaudis turēs viņu ar Unu aizdomās kā ienaidnieka cilts izlūkus.

Kādu vakaru, kad dzeltenās liesmu mēles līksmi lēkāja ap sausajiem zariem, Ra un Vao, izjuzdami īstu svētlaimi, sēdējā pie ugunskura un, Zura pamācīti, meta sārtā žagarus, un uzjautrinājās. Mednieki uzsprauda uz iesma jauna brieža gaļas gabalus, un tā drīz vien uz uguns apcepās brūna, izplatīdama visapkārt kairinošu smaržu. Līdzās uz plakana akmens cepās sēnes. Cauri biezajām koku lapām spīdēja šaurs jauna mēness sirpis, mirdzēdams sudrabā starp neskaitāmajām zvaigznēm.

Kad gaļa un sēnes bija izcepušās, Uns atdeva daļu Ra un Vao, bet pārējo sadalīja uz pusēm ar Zuru. Kaut gan viņu patvērums šajā vakarā nebija pārāk drošs, cilvēki jutās pasargāti no briesmām. Milzīgi koki ar gludiem stumbriem auga visapkārt viņu apmetnei; koku zari sākās tik Joti augstu virs zemes, ka tīģeris nespētu tikt tiem klāt, bet cilvēki aizvien pagūtu paglābties kokos pirms plēsoņa uzbrukuma.

Tas bija kluss un mierīgs vakars. Neuzticība vairs nešķīra skarbos, pusmežonīgos cilvēkus, kas gatavojās kopējiem spēkiem atvairīt jebkuru uzbrukumu.

Pēkšņi Uns un Ra, pēc tam arī Vao nodrebēja. Lēna nakts vēja pūsma atnesa nepazīstamu, ātri gaistošu smaku. Ra un Vao iesmējās dīvainiem smiekliem. Uns satraukts uzrunāja Zuru:

—    Mums tuvojas jauni cilvēki!

Zurs savukārt pagriezās pret sievieti. Viņa, noliekusi galvu, cieši, sasprindzināti raudzījās nakts tumsā ar savām vērīgajām acīm. Zurs pieskārās sievietes plecam un ar zīmēm un vārdiem vaicāja: ko viņa redz? Jautājums bija skaidri pateikts, un to varēja saprast uzreiz. Vao, pamājusi ar galvu, pastiepa uz priekšu abas rokas un izdvesa apstiprinošu skaņu.

—    Unam taisnība, — Zemes dēls teica. — Ir atnākuši jauni meža ļaudis.

Ulamrs pielēca kājās. Viņa skarbajā sejā varēja manīt dusmas un neuzticību. Zurs drūmi nodūra acis. Ra mēģināja aizmanīties projām tumsā, bet Zura sauciens lika viņam griezties atpakaļ. Meža cilvēka sejā parādījās nedrošības un apmulsuma izteiksme. Viņš, acīm redzot, nevarēja vien sagaidīt, kad varēs skriet pretim saviem ciltsbrāļiem, bet baidījās aizdot dusmas milzīgajam ulamram.

īsu brīdi vilcinājies, Vērša dēls sagrāba savu ieroci un noteiktiem soļiem devās tai virzienā, no kurienes nāca svešā smaka. Tā kļuva aizvien spēcīgāka. Varēja nojaust, ka biezoknī slēpjas vismaz seši vai septiņi cilvēki. Uns sāka soļot ātrāk.

Zvaigžņu palsajā gaismā, kas spiedās cauri biezajam lapu jumam, ulamrs samanīja dažus neskaidrus siluetus, kas tūliņ pagaisa tumsā. Uns, ko kājas nes, metās tiem pakaļ, bet viņam ceļu aizsprostoja biezi krūmi. Pēkšņi Vērša dēls apstājās un sastinga: pie viņa kājām pletās plaša ūdens josla. Vardes no visām pusēm salēca gļotainajās dūņās, bet citas skaļi un trauksmaini kurkstēja starp lotosiem. Pāri tumšajiem ūdeņiem klājās sudrabains mēness tilts.

Viņā krastā iezīmējās neskaidri, kustīgi stāvi.

Uns uzsauca:

—Vērša dēls un Zemes dēls ir meža ļaužu sabiedrotie!

Izdzirduši ulamra pērkondimdošo balsi, bēgļi atskatījās un kaut ko nomurmināja, draudoši vicinādami rokas. Pēc tam viņi no jauna grasījās bēgt, bet šajā brīdī krastā līdzās Unam parādījās Ra un kaut ko uzsauca saviem ciltsbrāļiem. Viņš rādīja uz Unu un pēc tam piespieda abas rokas pie krūtīm. Viņam atbildēja spiedzīgu, nesaskanīgu balsu koris un nemitīgi žestikulējošas rokas. Bēgļi varēja redzēt tumsā un tāpēc skaidri atšķīra ulamra un Ra sejas un augumus. Savukārt Ra nepalaida garām nevienu no savu ciltsbrāļu vārdiem un žestiem.

Kad krastā parādījās Zurs un Vao, meža ļaudis sacēla neiedomājamu brēku. Pēc tam pēkšņi iestājās klusums.

— Kā spalvainajiem ļaudīm izdevies tikt pāri purvam? — Uns izbrīnījies vaicāja.

Zurs pagriezās pret Vao un centās ieskaidrot viņai jautājuma jēgu. Sieviete iesmējās un, satvērusi Vērša dēlu aiz rokas, vilka viņu sev līdzi uz kreiso pusi. Šeit caurspīdīgajā ūdenī viņš ieraudzīja aizstiepjamies no krasta pelēcīgu celiņu. Vao, pamājusi viņam, sāka soļot pa šo taku. Ūdens sniedzās viņai tikai līdz ceļgaliem; sieviete ātri aizgāja pa zemūdens taku līdz viņam krastam. Uns bez- vilcināšanās sekoja sievietei. Ra nāca aiz viņa, un Zurs noslēdza šo gājienu.

Dažus mirkļus meža ļaudis palika sastinguši stāvam. Pēc tam viņus no jauna sagrāba bailes. Viena no sievietēm metās bēgt, un citi meža ļaudis sekoja viņas piemēram. Ra griezīgā balsī kaut ko uzsauca nopakaļ bēgļiem. Viens no vīriešiem, pats plecīgākais un druknākais, pārstāja bēgt pirmais; tad cits pēc cita apstājās arī pārējie.

Kad Uns izkāpa krastā, no jauna sākās panika, tomēr tā drīz beidzās. Ra, iznācis no ūdens, aizsteidzās garām ulamram un metās pie savējiem. Plecīgais vīrs viņu gaidīja. Visi meža ļaudis vēroja milzīgo ulamra augumu. Tie, kuriem bija gadījies agrāk redzēt uguns ļaudis, nevarēja atcerēties viņu vidū tāda milzeņa. Bēgļu bailēs izvalbīto acu priekšā iznira nesaudzīgas iznīcināšanas ainas, un drebuļi skrēja pa viņu miesām. Bet, tā kā Ra, izmisīgi žestikulēdams, visu laiku kaut ko dedzīgi skaidroja, meža ļaudis pamazām nomierinājās. Uns pagājās dažus soļus uz priekšu. Plecīgais vīrs neviļus pakāpās atpakaļ, tomēr ļāva ulamram uzlikt roku uz sava pleca. Zurs, pa to laiku pārbridis pāri purvam, māja meža ļaudīm draudzīgas zīmes, ko viņam bija iemācījusi Vao.

Un tad šo nabaga vārgo radījumu sirdīs iekvēlojās līksms prieks un varbūt arī neskaidrs lepnums, iedomājoties par draudzību ar tādu milzeni, kas bija daudz spēcīgāks par viņu visniknākajiem un briesmīgākajiem ienaidniekiem. Sievietes griezās atpakaļ pirmās. Viņas pieskrēja pie Una un sastājās ap viņu un Plecīgo ciešā lokā.

Milzīgais ulamrs iesmējās skaļiem un laimīgiem smiekliem, priecādamies, ka beidzot pēc tik ilga laika, kas aizvadīts tālu no savas cilts nometnes, sastapis cilvēkus.

3. nodaļa uguns ļaudis

3. nodaļa uguns ļaudis

Vairākas nedēļas Uns un Zurs kopā ar jaunajiem draugiem klejoja pa mežu. Dzīve bija viegla un tīkama. Meža ļaudis bez jebkādām pūlēm sameklēja biezokņos avotus un strautus, izraka no zemes ēdamas saknes vai arī mielojās ar sago palmas stumbra garšīgo serdi, bet plēsoņu tuvošanos sajuta jau no tālienes.

Vakarā, sēdēdami pie ugunskura, viņi sajuta īstu baudu, būdami patiesi drošībā. Tagad meža ļaudis vairs nebaidījās no nikno zvēru uzbrukuma. Uns un Zurs saviem jaunajiem biedriem pataisīja smagas rungas un asus akmens cirvjus. Drīz vien meža ļaudis iemācījās diezgan veikli rīkoties ar tiem un milzīgā ulamra vadībā varēja stāties pretim jebkuram plēsonim. Bezgalīgā padevība, ko šie vājie radījumi izjuta pret Vērša dēlu, bija gandrīz pielīdzināma dievināšanai. Nelielie meža ļaudis sajūsmā aplūkoja Una spēcīgo augumu un muskuļotās rokas; ulamra pērkondimdošā balss izraisīja viņos neaprakstāmu sajūsmu. Vakaros, kad uguns sarkanie atspulgi dejoja starp meža zālēm un meta atblāzmu uz augstajām, zaļajām zaru velvēm, meža ļaudis, līksmi sasaukdamies, pulcējās ap Vērša dēlu. Viss, ar ko uguns cilts ļaudis šos radījumus biedēja, tagad, gluži otrādi, iedvesa viņos drošības sajūtu. Arī Zura klātbūtne viņiem likās gandrīz tikpat patīkama. Meža ļaudis jau vairākkārt bija varējuši pārliecināties par Zemes dēla atjautību un zināja, ka spēcīgais ulamrs aizvien uzklausa viņa padomus. Zurs labāk par Unu saprata meža ļaužu žestus un neskaidro valodu. Tomēr Zuru meža ļaudis mīlēja vairāk kā sev līdzīgu, turpretim Unu viņi dievināja kā augstāku būtni.

Bet, jo tālāk mazais ļaužu pulciņš virzījās uz dienvidiem, jo meža cilvēki sāka izrādīt kaut kādu dīvainu nenoteiktību, kas līdzinājās bailēm. Vao paskaidroja, ka viņi tuvojoties meža malai. Plakankalne pamazām kļuva zemāka un klimats — karstāks. Parādījās ban- jani, palmas, bambusi, liānas un citi tropu augi.

Kādu pēcpusdienu viņi bija nonākuši gandrīz vertikālas kraujas malā. Dziļi lejā zem kājām šaurā klinšu aizā mutuļoja nevaldāms strauts. Pretējā krastā slējās tikpat stāva krauja, bet tā bija krietni zemāka par to, uz kuras stāvēja ļaudis. Aiz upes līdz pašam apvārsnim aizstiepās nepārredzama savanna ar koku un krūmu saliņām.

Meža ļaudis, paslēpušies krūmos, sasprindzināti vēroja pretējo krastu. Zurs, izjautājis Vao, teica Vērša dēlam:

—    Tā ir uguns ļaužu cilts zeme!

Uns naidīgā ziņkārē pameta skatienu uz savannas pusi.

Zurs piebilda:

—    Kad uguns ļaudis atnāk uz mežu, viņi nokauj meža ļaudis un pēc tam apēd viņus gluži kā briežus vai antilopes.

Ulamru sagrāba niknums. Viņš atcerējās nežēlīgos cilvēkēdājus kzammus, kam Nao kādreiz bija nolaupījis uguni.

Šī vieta bija ļoti izdevīga apmetnei. Granīta klintī melnēja dziļa ala, kuras ieeju varēja viegli aizsargāt pret ienaidniekiem. Alas priekšā atradās atklāts laukumiņš. Te varēja sakurt ugunskuru. Bieza koku siena padarīja to neredzamu no pretējā krasta. Uns un Zurs ar meža ļaužu palīdzību sāka aizkraut alas ieeju, un pret vakaru aizsprosto jums jau varēja izturēt kā četrkājaino, tā arī divkājaino ienaidnieku uzbrukumu.

Vērša dēls gluži apmierināts aplūkoja paveikto darbu un teica:

— Uns, Zurs un meža ļaudis tagad ir stiprāki par uguns ļaudīm!

Un viņš smējās savus skaļos, uzvaras prieka pilnos smieklus, kam tūliņ piebalsoja arī visi pārējie.

Rietošās saules sarkanais disks spoguļojās kalnu strauta straujajos ūdeņos. Mākoņi kvēloja teiksmainās ugunīs. Pēc tam krāsas kļuva nespodras, un ugunskura liesmu mēles tumstošajā krēslā cilvēkiem šķita brīnišķīgas. Spirgtais vējš uzpūta spožas liesmas, sausie zari līksmi sprakšķēja, un dzirksteles šāvās augstu pret tumšajām debesīm. Vakariņām uz uguns cepās vesels briedis. Zura uzraudzībā meža ļaudis cepa uz plakaniem akmeņiem pupas, saknes un sēnes.

Mielasts jau tuvojās beigām, kad Ra, kas sēdēja tuvāk kraujai nekā citi, pietrūkās kājās, kaut ko neskaidri murminādams. Ar roku viņš rādīja uz pretējo krastu.

Uns un Zurs izspraucās cauri biezoknim pie pašas kraujas malas, paraudzījās pa zaru starpu un neviļus nodrebēja: pa kreisi no viņu apmetnes pretējā krastā spīguļoja uguntiņa .. . Drīz ugunskurs iedegās spēcīgāk un sarkanas liesmu mēles uzvijās augstu pret naksnīgajām debesīm. Sarkanīgi dūmi klājās pār zemi. Liesmas auga un pletās plašumā, kliedēdamas tumsu. To atspulgi apgaismoja savannu tālu visapkārt. Varēja saredzēt, ka apkārt ugunskuram rosās cilvēki; trīsošajā gaismā viņu silueti šķita gan melni, gan vara sarkani.

Pamazām visi meža ļaudis sapulcējās apkārt Unam. Uzmanīgi pašķīruši biezos zarus, viņi zvērojošām acīm vēroja savu mūžseno ienaidnieku rosīšanos, laiku pa laikam nodrebēdami aiz bailēm. Paši vecākie atcerējās panisko bēgšanu cauri biezajam mežam, ar šķēpiem vai akmens cirvjiem zvēriski nogalināto ciltsbrāļu līķus . ..

Kad uguns ļaužu sārts bija iededzies pilnā spēkā, Uns varēja pavisam pamatīgi apskatīt ienaidnieku nometni. Viņš ieraudzīja, ka uguns ļaudis uzsprauduši uz asām nūjām gaļas gabalus un cep tos uz kvēlojošām oglēm. Ienaidnieku bija septiņi — visi vīrieši. Droši vien tā bija mednieku vienība — tāda pati, kādas sūtīja daudzas pirmatnējās ciltis — gan kzammi, gari rūsganie punduri, gan paši ulamri, bet agrākos laikos arī vabi, cilvēki bez pleciem.

Viens no medniekiem apdedzināja uz uguns koka šķēpa smaili, lai padarītu to cietāku. Šķita, uguns ļaudis nemaz nenojauš, ka otrā krastā aiz upes deg cits ugunskurs. Viņu apmešanās vieta atradās zemāk par Una un

Zura nometni, turklāt biezi saaugušie koki te izveidoja ap ugunskuru gandrīz pilnīgi necaurredzamu aizsegu. Tomēr Uns drīz vien atskārta, ka uguns ļaudis tomēr kaut ko ir pamanījuši: laiku pa laikam gan viens, gan otrs mednieks pagrieza galvu uz kraujas pusi un vērīgi raudzījās uz augšu.

—   Viņi redz mūsu ugunskura atblāzmu! — noskārta Zurs.

Viņš brīnījās, ka ienaidnieki izturas tik mierīgi. Droši vien uguns ļaudis domāja, ka alā apmeties cits viņu cilts mednieku pulciņš. Zurs sāka izjautāt Vao. Viņa pamāja ar roku vispirms augšup pret straumi, pēc tam lejup pa straumi un paskaidroja, ka tuvumā nekur neesot brasla, ^straume esot tik strauja un brāzmaina, ka ne cilvēks, ne zvērs nevarot tai pārpeldēt. Vajagot iet visu nakti līdz rītam, lai sasniegtu ienaidnieka nometni. Tātad kādu laiciņu abas puses varēja justies pilnīgā drošībā.

Uns vēl ilgi vēroja šos radījumus, kas dzīves veida un attīstības pakāpes ziņā bija tuvāki ulamriem nekā meža ļaudīm un turklāt lielā mērā atgādināja ulamru cilts sensenos ienaidniekus — nežēlīgos cilvēkēdājus kzammus. Par spīti attālumam, kas šķīra abas nometnes, Vērša dēls skaidri redzēja uguns ļaužu līkās kājas un garos vidukļus, bet nespēja pietiekami skaidri saskatīt viņu galvas, kas šķita vēl masīvākas nekā kzammiem, ar spēcīgiem žokļiem un milzīgiem uzacu lokiem.

—    Uguns ļaudis šonakt mums neuzbruks, — viņš beidzot ierunājās. — Vai viņi uzdrošināsies uzbrukt mums rīt?

Spēcīgā ulamra vīrišķīgā sirds neizjūta nekādas bailes, iedomājoties par gaidāmo kauju. Viņš ticēja uzvarai. Lai arī meža ļaudis ir vājāki par saviem pretiniekiem, toties viņu ir krietni vairāk. Bez tam Vērša dēls paļāvās uz savu spēku un Zura viltību. Viņš jautāja:

—    Vai uguns ļaužu ciltij ir šķēpi un iesmi?

Zurs no jauna griezās pie Vao. Kādu brīdi sieviete pūlējās izprast jautājuma jēgu, pēc tam savukārt sāka iztaujāt pašu vecāko no savas cilts ļaudīm.

—   Viņi sviež akmeņus, — Zurs teica, kad beidzot bija izpratis meža ļaužu juceklīgos vārdus un žestus.

— Un neprot iegūt uguni! — uzvaras priekā iesaucās Vērša dēls.

To teikdams, viņš norādīja uz divām mazām uguntiņām, kas mirgoja mazliet attālāk no lielā ugunskura. Ja iznīcinātu šo uguni, tāpat kā ienaidnieki kādu reizi nogalināja ulamru uguni (toreiz, kad Nao vēl nebija no vahu cilts uzzinājis uguns iegūšanas noslēpumu), uguns ļaudis būtu spiesti atgriezties pie saviem ciltsbrāļiem …

Nakts pagāja mierīgi. Uns, palicis sardzē pirmais, viegli varēja novērot visu, ko dara ienaidnieks, jo mēness tovakar rietēja vēlāk nekā iepriekšējā naktī. Kopā ar ulamru, cits citu nomainīdami, palika nomodā arī divi no meža ļaudīm.

Kad pēc pusnakts savukārt sardzē stājās Zurs, mēness jau bija paslēpies aiz apvāršņa. Ugunskurs viņā krastā pamazām dzisa, mezdams visapkārt tikai vājus atspulgus. Visi ienaidnieka karavīri gulēja, vienīgi sargs bija nomodā. Varēja redzēt, kā viņa ēna puskrēslā slīd no vienas puses uz otru. Drīz vien Zurs vairs nespēja atšķirt sargkareivja kustības, turpretim Ra modrās acis joprojām varēja novērot ienaidnieku, par spīti attālumam un biezajai tumsai…

Gausi ritēja nakts stundas. Debess spīdekļu miriādes lēni virzījās uz rietumiem; citi zvaigznāji nemitīgi iznira pie apvāršņa austrumu pusē un cēlās aizvien augstāk pret zenītu. Tikai viena vienīga sarkana zvaigzne nekustīgi spulgoja ziemeļos. Pirms pašas rītausmas bieza migla, celdamās nb upes, pamazām ietina visu pretējo krastu.

Uguns ļaužu nometne vairs nebija saskatāma.

Bija jau uzaususi gaisma, bet migla vēl joprojām ne- izklīda. Tikai pa brīdim rītausmas vēja pūsma pašķīra to, un rīta saules stari pamazām izklīdināja biezo, balto plīvuru. Pretējā krasta aprises iezīmējās aizvien skaidrāk. Vispirms no miglas iznira koku galotnes, pēc tam skatienam lēnām pavērās krasta krauja …

Žēlabains brēciens izlauzās pār meža ļaužu lūpām. Ienaidnieku pulciņa viņā krastā vairs nebija.

Tikai pelnu kaudze un dažas apdegušas pagales norādīja vietu, kur viņi bija pārlaiduši nakti.

4. nodala

neredzamais ienaidnieks

4. nodala

neredzamais ienaidnieks

Lielu daļu dienas Uns un Zurs kopā ar visiem meža ļaudīm pavadīja, nocietinādami savu patvērumu un cenzdamies padarīt to nepieejamu. Tie līdzekļi, kas varēja pasargāt alu no plēsīgajiem zvēriem, bija gluži nepietiekami pret divkājainajiem ienaidniekiem. Plē- soņi taču galu galā vienmēr aiziet projām, bet ulamrs un cilvēks bez pleciem labi zināja, ka kzammi un rūsganie punduri bija aplenkuši savus ienaidniekus nedēļām ilgi.

Pēcpusdienā mednieki nogalināja vairākas antilopes, kuru gaļu izžāvēja uz uguns. Meža ļaudis salasīja daudz ēdamu augu.

Skarbie dzīves apstākļi bija iemācījuši pirmatnējos cilvēkus būt aizvien modriem. Par laimi, viņu patvērums bija izraudzīts tik izdevīgi, ka ienaidnieki nevarēja tam tuvoties nemanīti. Dienvidos pieejas alai aizsprostoja upe un kraujās krasta klintis, austrumos pletās plašs klajums, rietumos — nepārejams purvs.

Ienaidnieki varēja uzbrukt tikai no meža puses, kas sākās tūliņ aiz alas ziemeļu pusē. Tomēr arī šeit starp mežmalu un alas ieeju atradās klajš lauks, ko aplenktie varēja labi novērot.

Tātad ienaidnieks nevarēja pēkšņi pārsteigt Unu un viņa sabiedrotos. Lai tiktu līdz viņu patvērumam, uguns ļaudīm vajadzētu noskriet piecsimt līdz deviņsimt soļu pa klaju lauku, kur tos sagaidītu iesmi un šķēpi.

Līdz pašam vakaram nekāda aizdomīga smaka neliecināja par ienaidnieka tuvošanos. Krēslā meža ļaudis, izvērsušies ķēdē, izlūkoja alas apkārtni. Uns uzkāpa visaugstāko klinšu virsotnēs. Tomēr uguns ļaudis nekur nebija manāmi. Ja arī viņi kaut kur slēpās, tad uzskatīja par labāku turēties krietnā attālumā.

Pamazām Uns atguva parasto paļāvību saviem spēkiem.

— Uguns ļaužu bija tikai septiņi, — viņš teica Zuram. — Viņi ir aizgājuši.

Ulamrs gribēja vēl piebilst, ka, ieraudzījuši prāvu ugunskuru, uguns ļaudis droši vien baidījušies uzdurties lielam, kaujas spējīgam karavīru pulkam un atkāpušies. Tomēr Zurs joprojām bija noraizējies.

—    Ja uguns ļaudis nav atnākuši tūlīt, — viņš atbildēja Unam, — tas nozīmē, ka viņi devušies pēc palīgiem.

—    Viņu cilts nometne ir tālu! — ulamrs bezrūpīgi noteica. — Kādēļ lai viņi grieztos atpakaļ?

—    Tāpēc, ka meža ļaudis nekur ugunskurus. Uguns ļaudis gribēs uzzināt, kāda jauna cilts atnākusi mežā.

Izdzirdis Zura atbildi, Uns kļuva domīgs. Tomēr, izvietojis sargus tā, lai novērstu jebkuru pēkšņa uzbrukuma iespēju, Vērša dēls no jauna nomierinājās. Kā aizvien, viņš pirmais palika sardzē. Mēnesim — vēl lielākam un spožākam nekā iepriekšējā vakarā — vajadzēja uzlēkt tikai ap pusnakti. Šis Unam un Zuram labvēlīgais apstāklis neietekmēja viņa sabiedrotos, kas tumsā redzēja tikpat skaidri kā dienā. Nakts tumsa deva viņiem priekšrocības salīdzinājumā ar ienaidnieku.

Nakts svinīgajā klusumā tikai retu reizi ieskanējās medībās izgājušo plēsīgo zvēru balsis. Sēdēdams pie uguns, Uns iegrima vieglā pussnaudā. Pārējie sargi, kā likās, arī snauda, tomēr, uztvēruši pat vāju aizdomīgu smaku vai čaboņu, viņi vienā mirklī pietrūktos kājās. Meža ļaužu dzirde un oža bija tikpat asa kā dhoļiem.

Mēness jau bija nostaigājis pie debesīm divas trešdaļas sava ceļa, kad Uns pēkšņi pacēla galvu. Viņš ieraudzīja ugunskura vietā tikai kvēlojošas ogles un uzsvieda tām sausus zarus. Tad viņš ievilka nāsīs gaisu un satraukts pameta skatienu uz pārējiem sargiem. Divi jau bija pietrūkušies kājās, pēc mirkļa viņiem pievienojās trešais.

No meža puses plūda tikko jūtama smaka. Tā tik ļoti atgādināja meža ļaužu smaku, ka Uns nodomāja, vai tikai alai netuvojas jauni viņu ciltsbrāļi. Viņš pagriezās pret Ra. Meža cilvēks, sasprindzināti klausīdamies, plati iepletis nāsis, vērās nakts tumsā šausmās izvalbītām acīm. Šermuļi skrēja pār viņa muguru. Kad Uns pienāca tuvāk, Ra pastiepa roku uz meža pusi, murminādams kaut ko neskaidru un nesakarīgu. Uns saprata: uguns ļaudis ir klāt.

Paslēpušies dziļi mežā, viņi vēroja ugunskuru, vēroja ulamru un viņa sabiedrotos, paši palikdami neredzami.

Par pēkšņu uzbrukumu nevarēja būt nekādas runas. Klajumā ap alu auga bieza, bet zema zāle un tikai šur tur pacēlās vientuļi koki un krūmi.

Mēness palsajā gaismā Una vērīgās acis redzēja apkārtni visos sīkumos. Niknums iekvēlojās viņa sirdī, tāpēc ka uguns ļaudis bija pārnākuši pāri upei un, apmetuši līkumu apkārt klajumam, grasījās uzbrukt meža ļaužu patvērumam, līdz ar to pierādot savu bezkaunību un atklāti naidīgos nolūkus.

Ulamrs nesteidzās modināt Zuru, bet mēģināja pēc smakas kaut vai aptuveni noteikt ienaidnieku skaitu. Unam ļoti gribējās izvilināt uguns ļaudis no meža: ja jau viņi prot tikai sviest akmeņus, Vērša dēls varēs ievainot vai pat nogalināt vairākus pretiniekus, iekāms uguns ļaudis pieskries tik tuvu, lai ievainotu viņu pašu.

Pa to laiku meža ļaudis cits pēc cita izsteidzās no alas: oža brīdināja viņus par ienaidnieka tuvošanos. Zurs izskrēja kopā ar pārējiem. Viņš tūliņ izprata draudošās briesmas.

Ulamrs pēc kārtas cieši pavērās gan savos sabiedrota- tajos, gan tumšajā biezoknī. Aiz kokiem droši vien slēpās ne vairāk kā septiņi ienaidnieki. Meža ļaužu bija astoņi pieauguši vīrieši un četras sievietes, gandrīz tikpat spēcīgas kā vīrieši. Bez tam, protams, bija vēl Uns un Zurs. Ja vien meža ļaudis izturēsies vīrišķīgi, viņu pārspēks būs acīm redzams.

Tomēr drīz vien ulamrs pārliecinājās, ka gandrīz visus viņa sabiedrotos pārņēmušas nepārvaramas, paniskas bailes un diezin vai viņi spēs atvairīt ienaidnieku izšķirošo uzbrukumu. Tikai Plecīgais, Vao, Ra un vēl kāds jauneklis ar tumšām acīm turējās vīrišķīgi.

—    Vai ienaidnieku ir tikpat daudz, cik mēs redzējām vakar pie ugunskura? — Zurs vaicāja.

—    Nevajadzētu būt vairāk, — ulamrs atbildēja. — Vai nav laiks uzsākt kauju?

Tomēr Zurs deva priekšroku miera sarunām, nevis kaujai. Klusējis mazu brīdi, viņš teica:

—    Mežs ir liels … Medījuma pietiek visiem. Varbūt Zuram vispirms vajadzētu parunāt ar uguns ļaudīm?

Apspiezdams augošās dusmas, Uns piekrita drauga priekšlikumam. Tad Zurs, pacēlis balsi, sāka runāt stiepti un skaidri:

—    Vērša dēls un Zemes dēls nekad nav naidojušies ar uguns ļaudīm. Viņi nav mūsu pretinieki!

Mežs klusēja. Savukārt ulamrs iekliedzās:

—    Uns nogalināja sarkano zvēru! Uns un Zurs uzvarēja tīģeri! Mums ir smagas rungas, asi šķēpi un iesmi! Ja uguns ļaudis uzsāks kauju, neviens no viņiem neatgriezīsies pie savas cilts!

Un tomēr atbilde bija klusums; tikai vieglas vēja pūsmas šalca biezajās lapās. Uns pagājās simt soļu uz meža pusi, un viņa balss ieskanējās vēl spēcīgāk:

—    Kāpēc uguns ļaudis negrib atbildēt?

Piegājis tuvāk mežmalai, Vērša dēls vēl skaidrāk izšķīra svešās smakas. Zinādams, ka ienaidnieki, paslēpušies tumsā, viņu vēro, ulamrs juta no jauna niknu dusmu uzbangojumu. Milzīgais karavīrs, iezvēlis ar dūri sev pa krūtīm, iekliedzās pērkonīgā balsī:

—    Uns apkaus jūs visus! Viņš atdos jūsu miesas hiēnām!

Zem tumšajām koku velvēm aizvēlās dobja dunoņa. Uns pagājās uz priekšu vēl simt soļu. Viņš atradās tikai trīssimt soļu attālumā no mežmalas. Uzkliedzis Zuram, lai tas neiedomājas sekot viņam, ulamrs no jauna piedraudēja neredzamaj iem pretiniekiem:

—    Vērša dēls sašķaidīs jums galvas!

Jaunais karavīrs cerēja, ka ienaidnieki, ieraudzījuši viņu vienu pašu tik tuvu mežam, beidzot atklās sevi.

Smaka uz mirkli kļuva spēcīgāka, bet pēc tam attālinādamās pagaisa. Uns, noskrējis vēl kādus pusotra simta soļu, apstājās un izslējās visā augumā. Tagad ar ieroču metēju viņš varēja raidīt iesmu līdz pašai mežmalai.

Pēkšņi aiz muguras atskanēja meža ļaužu izmisuma pilnie kliedzieni. Pa kreisi — no krūma, kas kuploja patālu no mežmalas, izšāvās trīs cilvēki un metās šķērsām pāri klajumam, acīm redzot, cerēdami atgriezt Unu no pārējiem. To redzēdams, ulamrs nicīgi iesmējās un nesteigdamies griezās atpakaļ; iedams viņš iestiprināja iesmu ieroču metējā. Bet šajā brīdī no labās puses parādījās vēl trīs uguns ļaudis. Šausmas sagrāba meža ļaudis … Puse no viņiem metās bēgt, tomēr Ra, Plecīgais, jauneklis ar tumšajām acīm un viens no sirmgalvjiem palika uz vietas. Vao pat metās pakaļ sievietēm, kas bēga uz mežu, mēģinādama tās atsaukt atpakaļ.

Pa to laiku abas ienaidnieku grupas centās savienoties, lai atgrieztu Unu no viņa cīņasbiedriem. Ulamrs pacēla roku, un iesms svilpdams aizlidoja pa gaisu un iecirtās viena uzbrucēja plecā. Tai pašā mirklī Zurs, vicinādams šķēpu, Ra pavadībā metās uz priekšu.

Uguns ļaudis, pārsteigti par to, ka ulamrs spējis aizsviest iesmu tik tālu, un izbrīnījušies, redzot Zuru vedam uzbrukumā meža ļaudis, steigšus atkāpās biezokņos, baidīdamies no jauniem pārsteigumiem.

Tie, kuri bija uzbrukuši no labās puses, atkāpdamies sagūstīja Vao.

Ceturta daļa

1. nodaļa vajāšana

Ceturta daļa

1. nodaļa vajāšana

Atelpas bridis bija īss. Ra stenēja aiz bēdām un niknuma. Vērša dēls izjuta Vao nolaupīšanu kā savu sakāvi. Pat Zurs aizmirsa parasto piesardzību. Pieci karavīri metās pakaļ ienaidniekam.

Vējš bija mainījis virzienu. Pretinieku smaka kādu laiku nebija saožama. Kad beidzot vajātāji atklāja uguns ļaudis, tie bija jau paspējuši aizskriet krietni tālu. Pēdas veda cauri biezokņiem vai arī pāri staigniem muklājiem, kur varēja tikt uz priekšu tikai ar lielām pūlēm. Tomēr, apmetuši dažus līkumus, vajātāji beidzot nokļuva uz pareiza' ceļa.

Drīz mežs beidzās. Viņu skatienam pavērās drūms līdzenums. Austrumos divtūkstoš soļu attālumā kvēloja ugunskurs. Uz akmens pie uguns sēdēja cilvēks, acīm redzot, sargs. Pamanījis no meža izskrējušos ļaudis, viņš pietrūkās kājās. Tai pašā brīdī pie ugunskura parādījās uguns ļaudis, stiepdami sev līdzi Vao. Viņu bija pieci. Sestais ar pūlēm vilkās nopakaļ pārējiem, ar roku sakampis plecu.

Uns, cik kājas nes, metās uz priekšu. Tomēr, noskrējis pusotra tūkstoša soļu, ulamrs pēkšņi apstājās un iekliedzās aiz dusmām. Ceļu aizsprostoja bezdibenis — plata aiza, kur dziļi lejā krāca straume. Uguns ļaudis, ieraudzījuši ulamru, neskopojās ar zobgalīgiem kliedzieniem un nicīgiem smiekliem.

Unu no ienaidnieku ugunskura šķīra attālums, četras reizes lielāks par iesma vai šķēpa lidojumu. Samulsušais Vērša dēls kā sastindzis stāvēja aizas malā.

Uguns ļaudis drūzmējās ap ugunskuru, būdami pilnīgi pārliecināti par savu pārākumu, un ar nicināšanu nolūkojās Una sabiedrotajos. No meža ļaudīm viņi baidījās vēl mazāk nekā no šakāļiem. Zurs ar tievo vidukli un īsajām rokām viņiem šķita nožēlojams. Tikai milzīgais ulamrs iedvesa uguns ļaudīm bailes. Bet vai tad viņi paši nebija apveltīti ar lāča spēku un aizvien nebija guvuši uzvaru? Uguns ļaužu barvedis gan nebija tik slaids kā ulamrs, taču tikpat platiem pleciem, un viņa garās rokas spēja nožņaugt leopardu. . . Draudoši smīnēdams, barvedis pagrieza pret ulamru plato seju ar zemo pieri un masīvājiem žokļiem . . .

Visapkārt ugunskuram šur tur rēgojās milzīgi granīta bluķi, kas uguns ļaužu pozīciju padarīja nepieejamu. Viņu pusē bija visas priekšrocības, atskaitot ieročus. Uns to saprata labi, bet piesardzīgais Zurs — vēl labāk. Tomēr abi draugi bija satraukti līdz sirds dziļumam. Zemes dēls izjuta lielas simpātijas pret Vao. Uns nespēja samierināties ar domu par savu neveiksmi. Apkārtne pamazām ietinās tumsā, jo asinssarkanā mēness ripa jau ieslīga melnajos mākoņos, kas cēlās debess juma rietumu pusē. Atlidoja asas vēja brāzmas, kļūdamas aizvien spēcīgākas.

Vērša dēls kaut ko bija izlēmis. Viņš pēkšņi aizskrēja projām gar aizas malu un iegāja mežā. Pēc divtūkstoš soļiem aiza kļuva šaurāka un pēc tam pazuda.

— Es iešu viens pats, — Uns sacīja saviem pavadoņiem. — Sekojiet man iztālēm, kamēr ieraudzīsiet ugunskuru. Uguns ļaudis mani nenotvers. Viņi nevar paskriet tik ātri!

No jauna iznācis līdzenumā, Uns pārliecinājās, ka uguns ļaudis ir turpat, kur bijuši. Trīs no viņiem, paslēpušies starp granīta bluķiem, vēroja apkārtni, bet pārējie bija apmetušies visapkārt ugunskuram. Visi viņi bija bruņojušies ar cirvjiem, šķēpiem un akmeņiem.

Ieraudzījuši Unu, ienaidnieki iekaucās kā dhoļi. Barvedis, savicinājis šķēpu, deva zīmi uzbrukumam.

Ulamrs sāka soļot gausāk. Viņš labi saprata, ka par uzbrukumu nav ko domāt.

—    Ja jūs atlaidīsiet Vao, — viņš kliedza, — mēs ļausim jums atgriezties uz jūsu medību apgabaliem!

Protams, uguns ļaudis nesaprata Una vārdus, bet viņa žesti, vienādi visiem pirmatnējiem cilvēkiem, skaidri rādīja, ka ulamrs prasa atdot gūstekni.

Par atbildi atskanēja rupji smiekli. Uguns ļaužu barvedis sagrāba Vao aiz matiem un, apdullinājis ar dūres sitienu, notrieca sievieti pie zemes. Pēc tam, rādīdams uz nekustīgo gūsteknes ķermeni, ugunskuru un saviem žokļiem, viņš lika saprast, ka uguns ļaudis gatavojas Vao izcept un apēst…

Uns metās uz priekšu kā leopards. Uguns ļaudis paslēpās aiz granīta bluķiem.

Pa to laiku piesteidzās arī Zurs. Kad abi jaunekļi bija pienākuši ienaidniekiem iesma sviediena attālumā, Zemes dēls sacīja:

—    Lai Uns iet uz labo pusi! Tad daži no tiem, kuri slēpjas starp akmeņiem, kļūs redzami.

Ulamrs apmeta ap ugunskuru plašu loku. Divi uguns ļaudis, ko viņš bija pamanījis, mēģināja paslēpties, bet gaisā nosvilpa iesms, un pāri līdzenumam aizskanēja žēlabains kliedziens.

Savukārt arī Zemes dēls svieda iesmu. Ievainots gurnā, pie zemes pakrita otrs karavīrs.

—    Uguns ļaudīm tagad ir trīs ievainotie! — Uns iekliedzās uzvaras priekā.

Negaisa padebešu melnā siena rietumos slējās aizvien augstāka. Mēness paslēpās necaurredzamajā mākoņu segā, un apkaimi apgaismoja tikai dziestošā ugunskura vājie atspulgi un apžilbinošie zibeņu uzliesmojumi. Uguns ļaudis, tumsā kļuvuši neredzami, bija pasargāti no šķēpiem un iesmiem. Tiklab Uns un Zurs, kā arī visi meža ļaudis saprata, cik neprātīgi būtu uzbrukt ienaidniekiem, kas paslēpušies tumsā starp akmens bluķiem …

Negaisa noslēpumainajā gaitā uz brīdi iestājās pārtraukums. Vējš aprima, bet pērkona grāvieni vēl nebija dzirdami. Dzīvnieki, paslēpušies meža biezoknī, neiz- dvesa nevienu skaņu. Bet tad negaisa mākoņi ieaurojās kā satracinātu bifeļu bars, un pirmās smagās lietus lāses sāka krist lejup.

Niknums sagrāba cilvēkēdājus: viņu ugunij draudēja briesmas. Pītajos sprostos viņi nevarēja pasargāt savu uguni no lietus gāzes.

Barvedis pusbalsī deva pavēli, un uguns ļaudis, spalgi gaudodami, metās uzbrukumā. Četri no viņiem, to skaitā divi ievainotie, gāzās virsū Zuram un meža ļaudīm, bet plecīgais barvedis un pats spēcīgākais no karavīriem — Unam. Divi iesmi nosvilpa gaisā, pēc tam vēl divi, bet tumsa un ienaidnieku straujās kustības neļāva tiem sasniegt mērķi. Vēlēdamies iegūt laiku šķēpu mešanai, Uns atkāpās uz upes pusi, bet Zurs un meža ļaudis — uz mežmalu.

Tomēr uz labu laimi biezajā tumsā sviestie šķēpi tikai viegli ieskrambāja ienaidniekus. Uguns ļaudis, uzvaras priekā kliegdami, skrēja aizvien ātrāk. Uns joprojām atkāpās uz upes pusi, bet Zurs un meža ļaudis jau bija sasnieguši mežmalu, kad šausmīga lietus gāze kā tūkstoš kalnu strauti sāka šļākties lejup no debesīm. Ugunskurs dzisa, mezdams visapkārt drebošu blāzmu. Gurnā ievainotais karavīrs bija palicis nometnē viens pats, lai paslēptu pītos sprostus ar dārgo uguni zem akmens bluķiem.

Ienaidnieki aplenca Zuru un viņa cīņasbiedrus. Jauneklis ar tumšajām acīm, šausmās kļuvis gluži bez prāta, grasījās paslēpties milzīga ozola zaros, bet ienaidnieka cirvja sitiens pāršķēla viņam galvaskausu … Ra un Plecīgais vīrišķīgi atvairīja uzbrukumu ar rungām, ko viņiem bija pataisījis Uns. Zemes dēls ar cirvja sitienu noguldīja pie zemes plecā ievainoto cilvēkēdāju, bet otrs, piesteidzies no muguras, sagrāba Zuru pie kakla un nogāza viņu gar zemi.

Pamanījis, ka atstatums starp viņu un uzbrucējiem nepārsniedz piecpadsmit soļus, Vērša dēls metās uz priekšu. Trīs milzīgos lēcienos viņš sasniedza ienaidniekus un klupa viņiem virsū ar savu šausmīgo rungu. Pirmais zvēliens pārlauza kādu šķēpu, otrais sašķaidīja galvaskausu. Cilvēkēdāju barvedis un ulamrs sastapās aci pret aci — divi milzeņi, sagatavojušies cīņai uz dzīvību un nāvi. Barveža stāvs atgādināja lāci un meža kuili; viņa ķermeni klāja bieza, rūsgana spalva, acis ugunīgi kvēloja kā meža zvēram . . .

Garš un slaids, platiem pleciem un izrieztām krūtīm, kas nelīdzinājās neviena dzīvnieka krūtīm, stingri stāvēdams uz savām slaidajām, taisnajām kājām, Uns abām rokām turēja masīvo rungu. Viņa pretinieks bija apbruņots ar smagu, ļoti asu ebenkoka šķēpu, kas spēja izurbties cauri krūtīm un sadragāt kaulus.

Pirmais zvēla cilvēkēdājs, bet viņa šķēps tikai viegli ieskrambāja ulamra roku. Uns savukārt nolaida savu smago rungu, bet tā atsitās pret zemi: ienaidnieks, nikni rēkdams, paspēja atlēkt sānis. Viņa platajā sejā atspoguļojās izsmiekls un nežēlīgs, asinskārīgs niknums.

Uz mirkli abi atkāpās, uzglūnēdami viens otra kustībām. Ūdens straumes, kas gāzās lejup no debesīm, ietina abus ciešā plīvurā. Dziestošā ugunskura pēdējie atspulgi apgaismoja šausmīgo ainu. Abi juta, ka blakām glūn nāve, abi dzirdēja viņas balsi pērkona grāvienos un drebošajā zemē.

Uns no jauna devās uzbrukumā. Smagā runga vēlreiz nolaidās uz leju, ieskrambājot ienaidnieka gurnu, bet tai pašā mirklī asais ebenkoka šķēps pāršķēla ādu ulamra plecā. Pēc tam sākās nikna tuvcīņa. Ienaidnieka šķēps pieskārās Una krūtīm — ulamrs atsprāga atpakaļ. Asinis plūda viņam no abām brūcēm. Niknumā rēkdams, Vērša dēls sagrāba ar kreiso roku ienaidnieka šķēpu, bet ar labo deva iznīcinošu triecienu. Cilvēkēdājs kā

nopļauts sabruka pie zemes ar pāršķeltu galvaskausu …

*

* *

Ugunskurs bija nodzisis. Necaurredzama tumsa aprija visu apkārtni. Negaiss sāka pierimt. Reti zibeņi vēl šur tur izšāvās no smagajiem mākoņiem. Uns veltīgi meklēja melnajā tumsā Zuru un meža ļaudis. Vējš un lietus bija izkliedējis jebkuru smaku.

— Kur slēpjas Zurs? — ulamrs kliedza tumsā. — Vērša dēls ir iznīcinājis visus ienaidniekus!

Tāla balss viņam atbildēja; tā skanēja no meža puses un nemaz nelīdzinājās Zura balsij. Uns virzījās uz priekšu, taustīdamies pa tumsu, vai arī, zibeņiem ieplaik- snoties, metās skriešus. Kad ulamrs beidzot bija ticis līdz mežmalai, viņa priekšā uz mirkli izauga Ra siluets un tūliņ no jauna izgaisa tumsā. Meža cilvēks murmināja kaut kādus neskaidrus vārdus, un ulamrs ar pūlēm noprata, ka Zurs pazudis. Ra izteiksmīgie žesti, ko izdevās samanīt zibens gaismā, uzskatāmi apstiprināja viņa vārdus.

Pagāja kāds brīdis, un no tumsas savukārt iznira Plecīgais. Tas, ko viņš mēģināja pateikt, bija vēl mazāk saprotams nekā Ra valoda.

Neko nevarēja uzsākt. Lietus joprojām gāza bez mitas, ietīdams izmocītos cilvēkus necaurredzamā plīvurā.

Milzīgais ulamrs šajā naktī izjuta visrūgtākās bēdas savā mūžā. No jaunekļa krūtīm izlauzās gārdzoši vaidi, kas līdzinājās apslāpētām raudām, pār viņa vaigiem, sajaukdamās ar lietus šaltīm, ritēja asaras. Visa viņa pagātne bija saistīta ar Zuru. Ulamrs bija iemīlējis viņu kopš tās dienas, kad Nao no rūsgano punduru zemes pārveda beidzamo cilvēku bez pleciem. Zurs no visiem ulamriem par labāko turēja Unu, un Vērša dēls savukārt mīlēja viņu dedzīgāk nekā jebkuru citu .. .

Sasprindzināti raudzīdamies tumsā, Uns laiku pa laikam izkliedza necaurredzamajā naktī skaļu aicinājuma saucienu, un katru reizi viņa sirdī iedegās jauna cerība.

Lēnām aizritēja nakts stundas. Lietus gāze beidzot mitējās. Austrumos ieblāzmojās vāja gaisma. Pelēcīgajā rītausmas mijkrēslī varēja saskatīt Zura nogalinātā uguns cilvēka līķi. Līdzās ar sadragātu galvu gulēja Una sabiedrotais — meža cilvēks, mazliet tālāk — ienaidnieku karavīra un barveža līķi. Pie izdzisušā ugunskura vaidēja gurnā ievainotais uguns cilvēks. Vārgā, drebošā Vao, savilkusies čokurā, tupēja pie granīta bluķa. Viņa tik ilgi bija gulējusi bez samaņas, ka nebija dzirdējusi Una un Ra kliedzienus. Ieraudzījusi savu ceļabiedru un milzīgo ulamru, sieviete iesmējās klusiem, laimīgiem smiekliem.

Ievainotais cilvēkēdājs metās pie Una kājām, lūgdamies žēlastību. Tomēr Ra un Plecīgais pieskrējuši steigšus nogalināja ienaidnieku. Sī aina izraisīja sašutumu augstsirdīgajā ulamrā, kaut gan viņš skaidri apzinājās, ka tāds ir nežēlīgais kara likums.

Vao saprata Una žestus labāk nekā Ra un atcerējās dažus vārdus, ko viņai bija iemācījis Zurs. Viņa uzklausīja Plecīgo un Ra un ieskaidroja ulamram, ka uguns ļaudis aizveduši Zuru mežā. Lietus nav ļāvis meža ļaudīm skaidri redzēt tumsā, un viņi nav varējuši izsekot, kādā virzienā pazuduši ienaidnieki. Ra apmaldījies tumsā, tāpat kā Plecīgais, kurš turklāt ievainots un lāgiem zaudējis samaņu. Tā Zura liktenis palicis nezināms.

Una dvēselē mijās cerības un izmisums. Visu rītu viņš veltīgi meklēja ienaidnieku pēdas. Ja starp viņu smakām Uns nevarēs saost Zura smaku, tas nozīmēs, ka cilvēks bez pleciem ir pagalam.

Meža ļaudis izklīda biezoknī, lai lūkotu sameklēt pazudušās pēdas. Vakarējie bēgļi cits pēc cita atgriezās un pievienojās viņiem.

Galu galā tika nolemts, ka daži no meža ļaudīm dosies uz upes augšteci, bet citi ies gar straumi uz leju, lai pārbristu pāri upei. Uns pievienojās pēdējiem.

Viņi gāja visu dienu bez atpūtas un pret vakaru pārbrida pāri upei. . . Pēkšņi Vao apstājās un līksmi iekliedzās: pēdas bija atrastas! Mālainajā zemē skaidri varēja saskatīt pēdu nospiedumus, un starp ienaidnieka smakām varēja atšķirt Zura smaku.

Nevaldāms prieks uzbangoja Una sirdī, bet tūliņ to apslāpēja bailes un nedrošība: pēdas nebija svaigas. Uguns ļaudis šeit gājuši jau no rīta, un panākt viņus agrāk par rītdienu nebija nekādas iespējas. Pats galvenais — Unam bija jāvajā ienaidnieki vienam pašam. Meža ļaudis nevarēja sekot viņam pat iztālēm. Viņi nespēja tik ātri paskriet.

Uns pārbaudīja, vai viņa ieroči — kaujas vietā pievāktie trīs iesmi, divi šķēpi, cirvis un runga — ir kārtībā. Viņš neaizmirsa arī kramu, ar kura palīdzību varēja uzšķilt uguni. Kādu brīdi jauneklis stāvēja kā sastindzis, ar strauji pukstošu sirdi, izjuzdams neskaidru maigumu pret šiem vājajiem, slikti apbruņotajiem cilvēkiem ar viņu nesaprotamo valodu un primitīvajiem žestiem. Viņi bija medījuši kopā ar ulamru, sildījušies pie viņa ugunskura un daži parādījuši īstu vīrišķību cīņā ar cilvēkēdājiem.

—    Ra, Vao un visi meža ļaudis ir Una draugi! — ulamrs teica sirsnīgā balsī. — Bet uguns ļaudis ir aizgājuši tālu priekšā un skrien ātri. Tikai Uns viens pats var viņus panākt!

Vao saprata viņa vārdus un pavēstīja teikto savas cilts ļaudīm. Skumjas pārņēma meža cilvēkus.

Unam kāpjot augšup pa stāvo upes nogāzi, Vao sāka šņukstēt, bet Ra iebrēcās kā ievaiņots dholis. Viņi pavadīja ulamru līdz pašai augšai, kur no jauna sākās plakankalne. Uns aizskrēja tik žigli kā vilks. Meža ļaudis žēlām balsīm kaut ko sauca viņam nopakaļ, un ulamrs, pagriezies atpakaļ, centās viņus mierināt:

—    Vērša dēls drīz atgriezīsies pie meža ļaudīm.

Un viņš aizjoņoja tālāk, ko kājas nes. Laiku pa laikam pēdas kļuva pavisam neskaidras, pēc tam parādījās no jauna. Tur, kur uguns ļaudis bija atpūtušies un zeme labi saglabāja viņu smaku, Uns aizvien atrada zāļu kušķus, ko Zurs, acīm redzot, bija ilgi turējis rokās un pēc tam nometis zemē. Uns priecājās par drauga gudro rīcību. Viņš tikai brīnījās, kāpēc uguns ļaudis atstājuši savu gūstekni dzīvu, ja viņš nespēj skriet tik ātri kā cilvēkēdāji un tikai kavē viņu bēgšanu.

Uns neapstājās un neatpūtās līdz pašam vakaram un, pat tumsai uznākot, joprojām neatlaidīgi traucās pa pēdām mēness un zvaigžņu gaismā. Tomēr, kad ulamrs, galīgi nomocījies, beidzot nogūlās atpūsties starp klinšu bluķiem, viņš vēl bija tālu no mērķa.

Rītausmā Uns apmeta līkumu apkārt mazam ezeram un no jauna iegāja dziļāk mežā. Viņš vairākkārt pazaudēja pēdas, bet pēc tam tās no jauna atrada. Drīz pēc pusdienas, kad Uns taisījās mazliet atpūsties, pēdas kļuva pilnīgi skaidri saskatāmas. Uguns ļaužu skaits bija divkāršojies. Acīm redzot, kāds neliels mednieku pulciņš bija pievienojies ienaidnieka karavīriem, kas veda sev līdzi Zuru. Uns varēja pat noteikt ceļu, pa kuru bija atnākuši papildspēki. Tagad ulamru gaidīja kauja ar sešiem ienaidniekiem. Turklāt viņš tuvojās apgabaliem, kur mitinājās uguns ļaužu cilts …

Spēki bija pārāk nevienlīdzīgi, un cīņa šķita neiedomājama. Jebkurš cits ulamrs — atskaitot Nao un Unu — šādos apstākļos būtu atteicies no tālākas vajāšanas. Tomēr jūtas, spēcīgākas pat pašsaglabāšanās instinktu, mudināja Unu soļot tālāk. Viņš paļāvās uz savām kājām, kas bija tikpat žiglas kā mežēzeļiem. Uguns ļaudis ar savām īsajām kājām nekad viņu nepanāks!

Otrā pakaļdzīšanās diena gāja uz galu. Te pēkšņi pēdas pazuda! Uns tās pazaudēja, brizdams pāri kādai upītei.

Jaunais karavīrs ilgi bez sekmēm meklēja pazaudētās pēdas. Jau sen bija satumsis vakars, bet Vērša dēlam joprojām neizdevās tās atrast vai saost uguns ļaudis. Uns gāja pa klaju lauku; te plašas pļavas mijās ar nelielām birzītēm. Pēkšņi Ulamra nāsīs iesitās smaka, ko atnesa spirgtais vējš. Tā, bez šaubām, bija uguns ļaužu smaka, bet Unam nezin kāpēc šķita, ka viņš jūt kaut kādu atšķirību. Turklāt nekas neliecināja par Zura klātbūtni.

Uns piesardzīgi zagās cauri biezajiem krūmiem un bambusu biezokņiem, pieplacis pie zemes, aizrāpoja pāri lielai norai un negaidot nokļuva līdzās tiem, kuru pēdas dzina . . . Cilvēka balss skaņas lika viņam nodrebēt. Divi drukni stāvi pēkšņi izauga jaunekļa priekšā. Uns nebija laikus atklājis, ka cilvēki ir tik tuvu, jo vējš nesa smaku uz pretējo pusi.

Viņu pamanīja. Vajadzēja gatavoties kaujai. Diezgan augstu pacēlies mēness spoži apgaismoja abus stāvus, un ulamrs izbrīnījies ieraudzīja nevis vīriešus, bet gan sievietes. Sievietes — maza auguma, īsām kājām un platām sejām kā uguns ļaudīm — bija apbruņotas ar smagiem un gariem šķēpiem.

Ulamru cilts sievietes nenēsāja ieročus. Kaut arī Uns bija sastapis starp meža ļaudīm dažas sievietes, kas spēka un drosmes ziņā gandrīz līdzinājās vīriešiem, viņš tomēr brīnījās, redzot šīs svešinieces izslējušās tik draudošā pozā. Jauneklis pats nejuta pret viņām nekāda naida.

— Uns nav atnācis šurp, lai nogalinātu sievietes, — viņš miermīlīgi sacīja.

Sievietes ieklausījās svešās balss skaņās, un viņu niknumā saviebtās sejas pamazām kļuva maigākas. Vēlēdamies pavisam nomierināt sievietes, milzīgais ulamrs sāka smieties. Pēc tam viņš lēnām tuvojās svešiniecēm, vilkdams rungu pa zemi. Viena no sievietēm kāpās atpakaļ, pēc tam metās sānis, un tad abas svešinieces sāka bēgt, vai nu izbijušās, vai gribēdamas brīdināt savas cilts locekļus. Tomēr viņu īsās kājas nespēja sacensties ar ulamra garajām kājām. Uns viegli panāca abas sievietes un aizsteidzās viņām garām. Nostājušās plecu pie pleca un izstiepušas šķēpus, viņas gaidīja…

Uns nevērīgi pavicināja rungu.

—    Runga pavisam viegli salauzīs šķēpus! — viņš nomurmināja.

Viena no sievietēm, drīzāk baiļu nekā naidīgu nolūku mudināta, pēkšņi svieda šķēpu. Uns to viegli atvairīja, nolauza šķēpa smaili un, neatbildējis uzbrukumam, no jauna ierunājās:

—    Kāpēc jūs uzbrūkat Vērša dēlam?

Sievietes saprata, ka ulamrs viņas saudzē, un pārsteigtas noraudzījās jauneklī. Pamazām viņu sirdīs ***feploikonījās uzticība. Tad viena no sievietēm nolaida pacelto šķēpu un sāka māt miermīlīgas zīmes, ko otra cītīgi atkārtoja. Pēc tam viņas abas aizsoļoja tālāk. Vērša dēls sekoja sievietēm, paļaudamies uz savu spēku un veiklību, ja viņam draudētu kādi slazdi. Nogājuši pret vēju kādus četrus tūkstošus soļu, viņi beidzot nonāca pie nelielas, biezām papardēm aizaugušas noriņas. Seit mēness gaismā Uns ieraudzīja citas sievietes. Ieraugot ulamru, viņas pietrūkās kājās, dzīvi žestikulēdamas un kaut ko kliegdamas, bet Una pavadones viņām atbildēja spalgiem, aprautiem saucieniem.

Uz mirkli ulamrs apstājās neziņā, baidīdamies slazdu vai nodevības. Ceļš bija brīvs — viņš vēl varēja bēgt. Tomēr kaut kāda dīvaina apātija, ko bija izraisījis nogurums, vientulība un bēdas, noturēja viņu uz vietas. Kad Unam no jauna uzmācās nemiers, bija jau par vēlu. Sievietes ielenca viņu ciešā lokā.

Viņu bija pavisam divpadsmit — kopā ar tām divām, kuras bija atvedušas Unu. Turpat stāvēja arī daži pusaudži — meitenes un zēni. Divi vai trīs pavisam mazi bērniņi gulēja zemē.

Tās lielāko tiesu bija jaunas sievietes spēcīgiem ķer-

meņiem, platām sejām un masīviem žokļiem. Viena no viņām — gara, slaida un lokana — lika Unam nodrebēt. Viņa atgādināja Gamlas meitas — pašas skaistākās meitenes ulamru ciltī. Biezi, spoži mati kuplos viļņos krita uz viņas pleciem. Baltie zobi kā perlamutrs vizuļojā mēness gaismā.

Una sirds sažņaudzās līdz šim nepazītā satraukumā. Viņš nespēja novērst acis no svešinieces maigās sejas …

Sievietes vēl ciešāk sadrūzmējās ap ulamru. Viena no viņām, acīm redzot, vecākā, ar muskuļotām rokām un masīviem pleciem, stāvēja tieši pretim Unam un kaut ko teica viņam. Viņai bija plata, enerģiska seja un gudras acis. Uns noprata, ka sieviete piedāvā viņam savienību un draudzību. Nekā nezinādams par ciltīm, kur vīrieši un sievietes dzīvo atsevišķi, viņš sāka lūkoties apkārt, pūlēdamies saskatīt vīriešus.

Neieraudzījis neviena, ulamrs pamāja par zīmi, ka ir ar mieru. Sievietes līksmi iesmējās, smieklus pavadīdamas ar draudzīgiem žestiem, ko ulamrs saprata labāk nekā meža-ļaužu neskaidro žestikulāciju.

Tomēr sievietes joprojām brīnījās. Nekad viņas nebija redzējušas tik slaidu un spēcīgu karavīru, turklāt ar tik atšķirīgu, nesaprotamu valodu. Līdz šim viņas pazina tikai trīs cilvēku ciltis: uguns ļaudis, kas bija sagūstījuši Zuru, meža ļaudis, kurus sievietes sastapa reti un ar kuriem nekad nenaidojās, un pašu cilti, kurā vīrieši un sievietes, ievērojot senču bargās paražas, gada lielāko daļu dzīvoja šķirti. Ja Uns piederētu pie viņu cilts, sievietes parastajos apstākļos padzītu viņu vai arī uzliktu viņam grūtus pārbaudījumus. Taču patlaban sievietes pārdzīvoja posta laiku: daļa cilts bija gājusi bojā plūdos, daļu iznīcinājuši uguns ļaudis, daudzi bērni nomiruši.

Piedevām visām nelaimēm viņas bija pazaudējušas uguni un tagad klaiņoja nožēlojamas un bezpalīdzīgas, smagi pārdzīvojot savu nevarību un nīstot ienaidniekus.

Tāpēc viņas tik labprāt noslēdza savienību ar slaido, plecīgo svešzemnieku, kas bija tik varens un spēka pilns kā gajals. Sadrūzmējušās apkārt ulamram, sievietes pūlējās saprast viņa žestus un vārdus, kā arī iemācīt svešiniekam savu valodu. Galu galā viņas noskārta, ka Uns meklē biedru, ko sagūstījuši uguns ļaudis, un priecājās, uzzinājušas, ka ulamra ienaidnieki ir tās pašas cilts locekļi, kurus viņas visas nāvīgi ienīda.

Nopratis, ka sievietes pazaudējušas uguni, Uns saplūca sausu zāli un salasīja žagarus. Pēc tam viņš ar saviem krama gabaliem uzšķīla uguni. Vārga liesmu mēlīte ieplaiksnījās sausa zariņa galā. Sajūsmā kliegdamas, pašas jaunākās sievietes sāka lēkāt ap uguni, un viņu kliedzienus uztvēra visas pārējās, atkārtojot tos korī lēcienu taktī. Kad ugunskurs iedegās, izstarojot dzīvības pilnu siltumu, sieviešu gaviles un lēkāšana kļuva pavisam neprātīga . ..

Tikai meitene ar maigo seju vienīgā nekliedza un nelēkāja līdz ar pārējām. Sēdēdama pie ugunskura, viņa mēmā sajūsmā vērās gan ugunī, gan slaidajā svešiniekā. Dažreiz viņa kaut ko klusītiņām runāja dobjā krūšu balsī un bikls prieks staroja viņas lielajās, tumšajās acīs.

2. nodaļa EZERA KRASTA

2. nodaļa EZERA KRASTA

Katru rītu Uns devās meklēt pazaudētās pēdas. Sievietes, nemaz nevilcinādamās, sekoja viņam. Vērša dēls pamazītiņām iemanījās saprast savu jauno sabiedroto valodu un žestus. Sievietes sevi sauca par Vilku mātēm. Viņas brīnījās par ulamra spēku un izveicību, jūsmoja par jaunekļa ieročiem, sevišķi par šķēpiem un iesmiem, ar kuriem varēja nogalināt ienaidniekus iztālēm.

Neveiksmju un nelaimju nomocītās sievietes pazemīgi drūzmējās apkārt spēcīgajam svešiniekam un labprāt paklausīja viņam. Uns saprata, ka tādus palīgus nedrīkst noniecināt. Četras sievietes bija spēcīgākas, izveicīgākas un žiglākām kājām nekā Zurs. Visas viņas bija nenogurdināmas un izturīgas. Savus mazos bērnus viņas viegli nesa uz muguras augām dienām.

Ja Uns nebūtu pazaudējis draugu, viņš varētu justies pavisam laimīgs, sevišķi vakaros pie ugunskura. Katru reizi, kad viņš ar saviem akmeņiem uzšķīla uguni, sievietes līksmoja tikpat nevaldāmi kā pirmajā vakarā. Sī neviltotā sajūsma sagādāja Vērša dēlam lielu prieku. Sevišķi viņam patika raudzīties, kā ugunskura liesmas atspoguļojas lielajās, tumšajās Džeijas acīs, kā uguns apgaismo viņas biezos, mirdzošos matus. Viņš sapņoja, ka atgriezīsies savas cilts nometnē kopā ar Džeiju, un jaunekļa sirds sāka pukstēt straujāk . . .

Nedēļas beigās mazā ļaužu pulciņa ceļā mežs gandrīz pilnīgi beidzās. Līdz pašam apvārsnim aizstiepās plaša stepe. Tikai šur tur varēja saskatīt krūmu pudurus, nelielas birzītes vai vientuļus kokus. Uns un viņa pavadones soļoja ātri cerībā atrast kādu augstieni, no kurienes varētu pārredzēt plašu apkārtni. Dienas vidū viena no sievietēm, pagājusies tālāk uz austrumiem, pēkšņi iekliedzās un sāka aicināt pie sevis pārējās. Nevajadzēja nekādu paskaidrojumu: uz zemes bija skaidri saskatāmas ugunskura pēdas.

— Uguns ļaudis! — sacīja Uns.

Sievietes likās stipri satrauktas. Vecākā no viņām — to sauca par Ušru, — nikni žestikulēdama, pagriezās pret ulamru. Viņš saprata, ka uguns ļaudis ir viņu kopējie ienaidnieki. Cilvēkēdāji bija iznīcinājuši ne vien sievietes, viņi, bez šaubām, bija apkāvuši visus cilts vīriešus, jo sievietes kopš pagājušā rudens nekur vairs nebija sastapušas savas cilts locekļus.

Acīm redzot, uguns ļaudis šeit bija apmetušies atpūsties pirms dažām dienām — pelni sen atdzisuši un visas smakas izgaisušas. Pagāja labs laiks, iekāms izdevās noskaidrot ienaidnieku skaitu. Uguns ļaužu nebija daudz, un nekas neliecināja par to, vai Zurs vēl ir pie viņiem.

Uns kopā ar sievietēm sāka dzīties pakaļ cilvēkus ēdājiem. Pēdas pamazām kļuva skaidrāk saskatāmas. Tās nebija grūti atrodamas, jo ienaidnieki visu laiku virzījās uz ziemeļiem, nemetot nekādus līkumus. Divas reizes atrastie ugunskuru pelni liecināja, ka viņi šeit atpūtušies pavisam nesen.

Trešās dienas rītā kāda no jaunajām sievietēm, kas soļoja pa priekšu, skaļi iekliegdamās, pagriezās pret pārējiem. Pieskrējis pie viņas, Uns irdenajā zemē ieraudzīja vairāku kāju pēdu nospiedumus un, priekā drebēdams, atklāja starp tiem arī Zura pēdas. Pēdu dzīšana kļuva aizvien vieglāka: zeme jau saglabāja ienaidnieku smaku — vēl viens pierādījums, ka Uns un viņa pavadones jau tikuši cilvēkēdājiem daudz tuvāk.

Jau sen bija satumsis vakars, bet mēness vēl nebija uzlēcis. Tomēr mazais ļaužu pulciņš joprojām soļoja pa ienaidnieku pēdām, jo divas sievietes spēja redzēt tumsā, kaut arī sliktāk nekā meža ļaudis.

Drīz vajātājiem ceļu aizšķērsoja nolaidenu pauguru virkne. Pakāpies pa nogāzi augstākajā pakalnā, Uns sakūra nelielā ieplakā pusceļā līdz virsotnei mazu ugunskuru, lai to nevarētu saskatīt iztālēm. Ienaidnieks bija tuvu — vajadzēja būt sevišķi piesardzīgiem.

Dienu Uns bija nomedījis lielu briedi, un sievietes sāka cept uz uguns brieža gaļu. Tā bija viena no tām retajām mierīgajām stundām, kad pirmatnējie cilvēki uz laiku aizmirsa savu skarbo, briesmu pilno dzīvi. Arī Uns droši vien justos laimīgs, ja pie ugunskura atrastos Zurs. Džeija ar tumšajām acīm sēdēja pie ugunskura līdzās ulamram, un Vērša dēls saviļņots domāja par to, ka Ušra, sieviešu vadone, varbūt atļaus viņam ņemt Džeiju par sievu. Jaunā ulamra skarbajā dvēselē slēpās dziļš maigums. Līdzās meitenei viņš izjuta neparastu biklumu un viņa sirds pukstēja straujāk… Viņš nekad nedarītu meitenei pāri un sargātu viņu tāpat kā Nao Gamlu.

Pēc vakariņām, kad bērni un vairums sieviešu bija iemigušas, Uns piecēlās un sāka kāpt pa nogāzi uz augšu. Ušra kopā ar Džeiju un trim citām Vilku mātēm sekoja viņam. Nogāze bija lēzena, un viņi drīz uzkāpa paugura virsotnē, bet, lai sasniegtu tā pretējo nogāzi, vajadzēja izspraukties cauri bieziem krūmiem.

Pašķīruši zarus, viņi bālajā zvaigžņu gaismā ieraudzīja tieši savā priekšā līdz apvārsnim aizstiepjamies plašu līdzenumu. Apakšā, paugura pakājē, blāvi mirdzēja neliels ezers. Tā ziemeļu krastā uz zemas, smilšainas zemes mēles mirgoja ugunskurs. Uguns spīguļoja kādu četru vai piecu tūkstošu soļu attālumā no paugura virsotnes, bet, lai nokļūtu līdz ugunskuram, vajadzēja iet ar līkumu apkārt ezeram un varbūt pārvarēt arī vēl kādus citus neparedzētus šķēršļus.

Vējš pūta no ziemeļiem tā, ka varēja slepus pielavīties pie pašas ienaidnieku nometnes. Bet to vajadzēja izdarīt pirms mēness lēkta, izmantojot tumsu. Tikai žiglajam ulamram bija pa spēkam šāds uzdevums.

Uns uzmanīgi vēroja ienaidnieku ugunskuru un cilvēkus, kas rosījās pie uguns. Liesmu atblāzmā viņu stāvi šķita gan melni, gan asinssarkani. Cilvēku bija pieci. Vērša dēls skaidri saskatīja arī Zuru, kas sēdēja patālāk no ugunskura, tuvāk ezera krastam, un septīto cilvēku, kas gulēja turpat netālu.

Ulamrs uzrunāja Ušru:

—    Uns dosies pie uguns ļaudīm un prasīs, lai viņi atbrīvo Zuru!

Ušra saprata viņa vārdus un pakratīja galvu:

—    Viņi neparko neatlaidīs gūstekni!

—   Uguns ļaudis sagrābuši viņu kā ķīlnieku, tāpēc ka baidās no Vērša dēla.

—   Viņi baidīsies vēl stiprāk, ja viņiem vairs nebūs ķīlnieka!

Kādu brīdi ulamrs vilcinājās, nevarēdams izšķirties. Tomēr viņš nevarēja iedomāties, kā citādi varētu atbrīvot Zuru. Vai nu viņš uzsāks miermīlīgas sarunas, vai rīkosies ar viltu vai spēku — tik un tā.vajadzēs tuvoties ienaidnieku ugunskuram.

—   Uns atbrīvos savu draugu! — ulamrs teica drūmā apņēmībā.

Ušra nezināja, ko atbildēt.

—   Unam jāiet uz ienaidnieku ugunskuru! — Vērša dēls teica stingrā balsī.

—    Ušra un Vilku mātes sekos viņam!

Vēlreiz paraudzījies uz līdzenumu, ulamrs piekrita:

—         Vērša dēls gaidīs atnākam sievietes ezera otrā

krastā. Viņš viens pats ies pie ienaidnieku ugunskura. Uguns ļaudis nevarēs padarīt viņam nekā ļauna, tāpēc ka viņš skrien ātrāk par viņiem un turklāt var cīnīties no attāluma!

Ušra pavēlēja pašai jaunākajai no sievietēm doties lejā pēc palīgspēkiem. Uns pa to laiku jau kāpa lejup pa nolaideno, ar biezu zāli apaugušo nogāzi.

Nokļuvis paugura pakājē, Uns apmierināts ievēroja, ka vējš joprojām pūš pretim, aiznesot projām visas smakas. Mēness vēl nebija uzlēcis, un Vērša dēls drīz vien nokļuva tai ezera krastā, kur atradās uguns ļaužu nometne. No ienaidnieku ugunskura viņu šķīra mazāk nekā tūkstoš soļu.

Nelielas koku skupsnas, gara zāle un vairāki paugu- riņi un paaugstinājumi palīdzēja ulamram pavirzīties vēl četrsimt soļu uz priekšu. Tālāk pletās pilnīgi līdzens klajums bez kokiem, krūmiem un zāles, kur nekas nevarēja paslēpt Unu no ienaidnieku modrajām acīm. Stipri nobažījies ne tik daudz par sevi, kā par Zuru, ulamrs paslēpās krūmu biezoknī. Vai ienaidnieki tūliņ nenogalinās Zuru, ja pēkšņi ieraudzīs ulamru? Vai varbūt gluži otrādi — centīsies saglabāt cilvēkam bez pleciem dzīvību, lai paši izbēgtu bojā ejai? Ja viņš piedāvās uguns ļaudīm mieru, vai viņi nesāks smieties par Vērša dēlu?

Uns gaidīja ilgi. Biezā dūmakā tīts sarkans mēness jau cēlās pāri apvārsnim kaut kur tālu tālu bezgalīgajā savannā. Pieci ienaidnieka karavīri bija nolikušies gulēt, bet sestais, sēdēdams pie ugunskura, apsargāja nometni. Reizēm viņš piecēlās kājās un, sasprindzinājis redzi un dzirdi, plati iepletis nāsis, lūkojās tumsā. Arī Zurs negulēja. Taču sargs nepievērsa gūsteknim gandrīz nekādu uzmanību, nospriedis, ka viņš ir pārāk vārgs un izmocīts, lai domātu par bēgšanu.

Pakāpeniski Una galvā nobrieda plāns. Viņš zināja, ka Zurs gan skrien lēni, bet, kā jau visi vahu cilts locekļi, ir veikls peldētājs. Viņš peldēja ātrāk par visžiglākajiem un spēcīgākajiem ulamriem, nira tikpat veikli kā krokodils un varēja ilgi palikt zem ūdens. Ja Zurs mestos ezerā, viņš peldus ātri sasniegtu pretējo krastu … Uns uzsāktu kauju ar uguns ļaudīm un tā piesaistītu viņu uzmanību. Tomēr vispirms vajadzēja kaut kā brīdināt Zuru par savu klātbūtni, dot viņam kādu zīmi. Ja ienaidniekam rastos kaut mazākās aizdomas, viss būtu pagalam!

Par nelaimi, vējš joprojām pūta dienvidu virzienā, un sarga uzmanību saistīja tieši tā krasta josla, kur slēpās Uns. Ik pa brītiņam cilvēkēdāja platā seja pagriezās pret krūmiem, aiz kuriem slapstījās Uns. Mēness, kāpdams aizvien augstāk, pamazām kļuva mazāks un iemirdzējās aizvien spožāk. Una dvēselē iegailējās nikna nepacietība. Viņš jau zaudēja cerību, ka nodomātais pasākums izdosies, kad pēkšņi ziemeļos atskanēja dobja rūkšana un kāda paugura virsotnē iezīmējās liels lauvas siluets. Uztraukumā iekliedzies, sargs pietrūkās kājās. Ap ugunskuru guļošie karavīri arī piecēlās un raudzījās uz plēsoņa pusi.

Zurs palika nekustīgs, tikai viņa seja manāmi atdzīvojās. Acīm redzot, cerība uz glābiņu viņa sirdī vēl joprojām nebija izdzisusi.

Pēkšņi no krūmiem iznira Uns, pastiepis roku ezera virzienā. Mirklis bija labvēlīgs: Zuru no tuvākā cilvēkēdāja šķīra vairāk nekā trīsdesmit soļu liels attālums. Uguns ļaudis gūstekni nemaz neuzmanīja, visu viņu vērību saistīja briesmīgais plēsonis.

Ezers bija tikai kādu divdesmit soļu attālumā no Zura. Ja viņš paspētu aizskriet līdz ūdens malai, ienaidnieki viņu vairs nevarētu notvert.

Zurs ieraudzīja Unu. Satriekts un apmulsis cilvēks bez pleciem piecēlās un gluži kā miegā paspēra dažus soļus uz krūmu pusi. Taču Uns no jauna parādīja ar roku uz ezera pusi. Zurs saprata. Viņš pagriezās un nevērīgā gaitā devās uz ezeru. Nogājis kādus desmit soļus, viņš negaidot lieliem lēcieniem iemetās ūdenī. Šai mirklī viens no uguns ļaudīm atskatījās . . .

Vairāk izbrīnījies nekā uztraukts, viņš pavēstīja saviem ciltsbrāļiem par gūstekņa bēgšanu tikai tad, kad ieraudzīja bēgli jau peldam projām no krasta. Divi karavīri, nošķīrušies no pārējiem, metas ūdenī; viens no viņiem mēģināja panākt Zuru peldus. Nesasniedzis bēgli, viņš atgriezās atpakaļ krastā un sāka apmētāt

Zuru ar akmeņiem. Zurs ienira un labu brīdi slepas zem ūdens.

Lauvas tuvums paralizēja uguns ļaudis. Zura gūstīšanai tika nosūtīts tikai viens pats ienaidnieka karavīrs. Skrienot pa ezera krastu, viņš katrā ziņā noķertu bēgli tai brīdī, kad viņš iznāktu no ūdens.

Ieraudzījis ienaidnieka karavīru dzenoties pakaļ Zūrām, Uns klusītiņām iesmējās un sāka uzmanīgi kāpties atpakaļ. Kādu brīdi viņu neviens nepamanīja, bet, iznācis klajā laukā, Uns neviļus atklāja sevi. Tad, augstu pacēlis šķēpu, ulamrs sāka gaidīt. . .

Ienaidnieka karavīrs bija viens no tiem, kas jau bija cīnījies ar Unu tajā negaisa naktī. Pazinis savā pretiniekā milzīgo ulamru, kas bija izdzēsis cilvēkēdāju barveža dzīvību, uguns cilvēks metās bēgt, aiz bailēm skaļi vaimanādams.

Noraizējies par Zura likteni, Uns nevajāja ienaidnieku. Viņš aizskrēja līdz ezeram un apmeta līkumu gar krastu. Zurs vēl nebija izpeldējis malā; varēja redzēt, ka viņš ātri slīd pāri ūdeņiem, locīdamies kā zalktis. Kad cilvēks bez pleciem beidzot izkāpa krastā, Vērša dēls apskāva draugu un vaidam līdzīgs prieka sauciens izlauzās no ulamra krūtīm. Abi jaunekļi sastinga, vērdamies viens otram acīs …

Pagriezies pret ienaidnieku nometni, ulamrs iesaucās uzvaras prieka pilnā balsī:

—    Uns un Zurs smejas par uguns ļaudīm!

Lauva pa to laiku bija pazudis. Kādu brīdi ienaidnieki ioprojām vēroja paugura virsotni, bet tad pēc vecākā karavīra zīmes metās pakaļ pūsteknim.

—    Viņi skrien ātrāk par Zuru! — Zemes dēls skumji sacīja. — Viņu barvedis ir spēcīgs kā leopards!

—    Uns nebaidās neviena! Un mums ir sabiedrotie!

Ulamrs rāva Zuru sev līdzi uz paugura pakāji. Kad

vajātāji, apskrējuši apkārt ezeram, parādījās krasta līkumā, no paugura virsotnes atskanēja kaujas saucieni. Ušra un septiņas Vilku mātes, vicinādamas šķēpus, izskrēja uz paugura kores. Drosmi zaudējušie uguns ļaudis meta vajāšanai mieru.

Sievietes ātri noskrēja lejup pa nogāzi, un Ušra teica Unam:

— Ja mēs tagad neapkausim šos dhoļu cilvēkus, viņi aizmuks un atgriezīsies kopā ar visiem savas cilts karavīriem!

Viņai vajadzēja atkārtot savus vārdus divreiz, tikai tad ulamrs saprata to jēgu.

—    Vai viņi runāja kaut ko par savas cilts ļaudīm? — Uns apvaicājās Zuram.

—    Līdz viņu nometnei ir divu garu dienu gājums. — Uzmanīgi palūkojies uz sievietēm, cilvēks bez pleciem piebilda: — Ja mēs tagad uzbruksim uguns ļaudīm, viņi nogalinās vairākas sievietes un droši vien kādam no karavīriem izdosies aizmukt bēgot.

Asinis mutuļoja ulamra dzīsjās, bet bailes no jauna zaudēt draugu pārmāca viņa kaujas garu. Bez tam Vērša dēls dvēseles dziļumos izjuta kaut ko līdzīgu pateicībai par to, ka ienaidnieki nebija nogalinājuši savu gūstekni.

3. nodaļa BĒGŠANA NO UGUNS ĻAUDĪM

3. nodaļa BĒGŠANA NO UGUNS ĻAUDĪM

Uns, Zurs un Vilku mātes meklēja glābiņu bēgot. Bēgļus jau septiņas dienas vajāja liels uguns ļaužu pulks. Viena no sievietēm atklāja ienaidniekus; no augsta klinšu masīva Uns saskaitīja kādus trīsdesmit karavīrus. Bēgļi virzījās uz priekšu lēnām, jo Zurs vēl joprojām bija visai vārgs, taču Ušra zināja slepenas takas biezajos brikšņos un staignajos purvos, bet Zemes dēls izdomāja visvisādas viltības, lai apmulsinātu ienaidniekus un sajauktu pēdas.

Katru reizi, kad bēgļiem ceļā gadījās kāds seklāks strauts vai upīte, viņi iebrida ūdenī un gāja pa strauta gultni vai nu uz augšu, vai uz leju pa straumi. Vairākas reizes Ušra un Uns aizdedzināja sauso zāli, pa kuru viņi tikko bija gājuši. Uguns ļaudis bieži pazaudēja bēgļu pēdas. Tomēr viņi, būdami lielā skaitā, pēc. neatlaidīgām pūlēm katru reizi tās atkal atrada.

Pienāca jauna mēness grieži. Uguns ļaudis nerādījās. Bēgļi apmetās kādā klajumiņā meža biezoknī. Pa ceļam

viņi bija mazliet novirzījušies uz līdzenuma pusi un tagad tuvojās Lielajai upei.

Milzīgi bambusi auga visapkārt klajumam. Vēl bija gaišs. Vīrieši un sievietes gatavojās pārnakšņošanai: cirta zarus un vāca žagarus vakara ugunskuram, kā arī cēla patvērumu no dzelkšņainiem zariem un lokanām liānām.

Dziestošās dienas dzintardzelteno gaismu nomainīja sarkanīga krēsla. Šķita, ka vieglais vējiņš dzenas pakaļ rožainajiem mākonīšiem, kas peldēja augstu pie debesīm. Snaudošajā mežā dobji, vienmulīgi šalca koki.

Una sirdī iekvēlojās maigums pret tumšacaino Džeiju Viņš izjuta dīvainu biklumu, raugoties uz viņas smagajiem, biezajiem matiem, lūkojoties brīnišķīgi mirdzošajās, domīgajās acīs.

Dažreiz, atceroties, ka vajadzēs lūgt Ušru, lai tā atļauj Džeijai doties līdzi ulamram, viņa skarbo, dedzīgo dvēseli pārņēma dziļš satraukums; iedomājoties par iespējamo atraidījumu, viņš zaudēja pašsavaldīšanos . . . Tomēr Vērša dēls labi saprata, ka jācienī svešas cilts paražas, it sevišķi tad, ja kopā ar šās cilts ļaudīm jāpārlaiž visas klejotāju dzīves likstas.

Kad starp bambusu zariem iespulgojās pirmās zvaigznes, Uns piegāja pie Ušras, kas tikko bija beigusi vakariņot, un teica:

—    Ušra, atdod man Džeiju par sievu!

Sieviete, sapratusi viņa vārdus, kādu brīdi klusēia, nezinādama, ko atbildēt. Viņas cilts likumi bija seni. Tie pastāvēja tik ilgi, ka bija ieguvuši Vilku māšu priekšstatos nesatricināmu spēku. Cilts sievietes nedrīkstēja ņemt vīrus ne no uguns ļaužu, ne meža ļaužu cilts. Tomēr nelaimes, kas pēdējā laikā bija uzbrukušas Vilku māšu ciltij, lika Ušrai neziņā vilcināties. Viņa nezināja, vai kaut viens vīrietis no viņu cilts vēl ir dzīvs. Turklāt ulamrs bija spēcīgs sabiedrotais un uzticams draugs.

Brīdi klusējusi, Ušra sacīja:

—   Vispirms vajag paglābties no ienaidniekiem. Kad mēs to izdarīsim, Ušra iesitīs Džeijai pa krūtīm un meitene kļūs Una sieva.

Vērša dēls saprata tikai pusi atbildes, un viņu sagraba nevaldāms prieks. Bet Ušra izbrīnījusies raudzījās uz Unu: viņa nekādi nespēja saprast, kāpēc Vērša dēls izraudzījies par sievu slaido, lokano Džeiju, nevis cilts vadoni ar muskuļainajām rokām un masīvajiem žokļiem . . .

Nākamajās divās dienās bēgšana turpinājās. Tagad Lielā upe jau bija pavisam tuvu. Uguns ļaudis nekur nemanīja. Pat Ušra jau nodomāja, ka ienaidnieki beidzot atsacījušies no vajāšanas. Vēlēdamās par to galīgi pārliecināties, cilts vadone kopā ar Unu un Zuru uzrāpās augstā klintī. Sasnieguši virsotni, viņi tālumā ieraudzīja Lielo upi, kas meta milzīgus līkumus nepārredzamajā līdzenumā, bet vēl tālāk — meža malā ņirbam mazus, žiglus cilvēku stāvus.

—    Uguns ļaudis! — Ušra skumji ierunājās.

Uns pārliecinājās, ka ienaidnieku skaits nav samazinājies, un, ieskatījies vērīgāk vinu kustībās, piezīmēja:

—    Cilvēkēdāji neskrien pa mūsu pēdām!

—    Viņi tās atradīs! — Ušra apgalvoja.

Zurs domīgi ierunājās:

—    Mums vajadzētu pārcelties pāri Lielajai upei!

Pat vislabākie peldētāji nespētu pārpeldēt pāri milzīgajai straumei, turklāt upē mudžēt mudžēja krokodili. Tomēr vahu cilts ļaudis prata pārcelties pāri plašiem ūdeņiem ar plostiem, sasaistot ar liānām un lokanām klūgām resnus zarus un koku stumbrus.

Zurs aizveda bēgļus Lielās upes krastā, kur auga ļoti daudz melno apšu. Divi nelielā līcī iegāzušies stumbri deva iespēju ātri pabeigt darbu. Jau ilgi pirms pusdienas plosts bija gatavs. Tomēr arī ienaidnieki tuvojās. Bēgļi jau varēja saskatīt uguns ļaužu izlūkus aiz upes līkuma trīs vai četru tūkstošu soļu attālumā.

Kad plosts atīrās no krasta, uguns ļaudis niknumā skaļi iebrēcās. Uns atbildēja viņiem ar savu kaujas saucienu, bet sievietes kliedza un gaudoja tā, it kā viņas patiešām būtu vilcenes . . .

Plosts, stiprās straumes nests, lēnām slīdēja pa upi lejup. Pamazām tas tuvojās uguns ļaudīm upes krastā, un abi cilvēku pulciņi beigu beigās satikās vaigu vaiga. Viņus šķīra ne vairāk kā divsimt soļu liels_ attalums. Uguns ļaudis drūzmējās uz šauras zemes mēles. Viņu bija divdesmit deviņi, visi drukni, īsām kajam, muskuļainam rokām un spēcīgiem žokļiem kā dhoļiem. Negants niknums zvēroja viņu apaļajās acīs dziļi zem lielajiem uzacu lokiem. Daži karavīri grasījās mesties ūdenī un peldus sasniegt plostu, bet, pamanījuši piekrastes lotosu saaudzēs snaužam milzīgu žņaudzējčūsku un divus krokodilus, atsacījās no sava nodoma.

Pa to laiku Uns, Zurs un sievietes, irdamies ar kārtīm, centās aizvirzīt plostu uz upes vidu. Plosts izslīdēja pa divu saliņu starpu, vairākas reizes sāka riņķot straumes virpuļos, no jauna tuvojās krastam, kur drūzmējās uguns ļaudis, un pēc tam aizvirzījās uz dienvidaustrumiem. Pēc kāda laika bēgļi laimīgi sasniedza pretējo krastu, un sievietes, tikušas uz cietas zemes, apbēra uguns ļaudis ar zobgalībām.

Mazais ļaužu pulciņš steigšus devās dziļāk mežā. Bēgļi soļoja tikām, kamēr viņiem ceļu aizšķērsoja viena no Lielās upes pietekām. Tā bija sekla, un tai varēja viegli pārbrist pāri. Pie brasla Zurs sagrieza gabalos brieža ādu un lika, lai visi, izkāpjot no ūdens otrā krastā, aptin kājas ar šiem ādas gabaliem. Drīz vien bēgļi iznāca klinšainā krastā, gāja pa to, aptinuši kājas ar briežādu, un aplēja ar ūdeni vietu, kur bija apstājušies atvilkt elpu.

— Zurs ir pats viltīgākais no visas cilvēku cilts! — ulamrs sajūsmā iesaucās. — Cilvēkēdāji nodomās, ka šeit pāri upei bridis briežu bars!

Tomēr ienaidnieki tik daudz reižu jau bija atraduši pazaudētās pēdas, ka bēgļi nolēma nekur neapstāties un līdz vēlai naktij bez mitas steidzās uz ziemeļiem.

Piektā daļa

1. nodaļa AIZA

Piektā daļa

1. nodaļa AIZA

Apvidus kļuva aizvien purvaināks. Vajadzēja vai nu brist pa staignajiem dumbrājiem, vai uzmanīgi laipot apkārt līganajām slīkšņām. Bēgļi virzījās uz priekšu lē- nītiņām — bruņurupuča gaitā. Bet tad Lielās upes straumi no abām pusēm iežņaudza stāvi, klinšaini krasti un ceļu mazajam ļaužu pulciņam aizsprostoja milzīga, ap trīstūkstoš soļu gara akmens siena. Tās rietumu galu apskaloja straujie Lielās upes ūdeņi, bet austrumu galu ietvēra plašs, nepārejams purvs.

Pēc ilgām pūlēm bēgļi beidzot atrada vienīgo ceļa pāri kalnu grēdai — šauru, dziļu aizu, kas lielā augstumā šķērsoja klinšu masīvu.

Ceļš uz aizu veda pa stāvu, milzīgiem slānekļa bluķiem nosētu nogāzi. Uns, iedams nopakaļ, nonāca pie ieejas aizā pēdējais un apstājās, lai pārlūkotu apkārtni no augšas. Ušra pa to laiku soļoja tālāk. Drīz vien viņa atgriezās un pavēstīja:

—    Purvs turpinās arī otrā pusē klinšu grēdai.

—    Vajadzēs vēlreiz celties pāri Lielajai upei, — teica Zurs, kas bija pavadījis sieviešu vadoni. — Aiz klintīm aug koki. Mēs varam sasiet plostu.

Piepeši Uns, satraukti iekliedzies, norādīja ar roku uz dienvidiem. Tur starp diviem purviem cits pēc cita

parādījās septiņi cilvēku stāvi. To ārējais izskats bija pietiekami raksturīgs, lai nerastos nekādas šaubas.

—    Dhoļu ļaudis! — Ušra šausmās iesaucās.

Ienaidnieku skaits nemitīgi auga. Ievilcis dziļi krūtīs

neveselīgos purva ūdeņu izgarojumus, Uns ar skatienu nomēroja attālumu, kas šķīra uguns ļaudis no aizas, un drūmi noteica:

—   Dhoļu ļaudis būs klāt daudz ātrāk, nekā mēs paspēsim sasiet plostu!

Visapkārt rēgojās milzīgi akmeņi. Uns sāka tos velt tuvāk šaurajam aizas galam. Ušra, Zurs un pārējās sievietes palīdzēja viņam. Varēja redzēt, kā uguns ļaudis lēnām taustās uz priekšu starp slīkšņām. Kopā ar šiem draudīgajiem stāviem bēgļiem tuvojās nāve.

Uns žigli kaut ko apdomāja.

—    Vērša dēls kopā ar trim pašām spēcīgākajām sievietēm paliks šeit un aizstāvēs ieeju aizā, — viņš norīkoja. — Zurs un visi citi pa to laiku sies plostu.

Zemes dēls vilcinājās. Viņa nemiera pilnais skatiens sastapās ar drauga acīm. Ulamrs saprata Zura uztraukumu.

—    Te ir četri sviežamie iesmi un divi šķēpi, — viņš teica, mierinādams draugu. — Man vēl ir runga, sievietēm — šķēpi. Ja mums pietrūks spēka, mēs sauksim pec palīga. Ej! Tikai plosts var izglābt mūsu dzīvību!

Zurs paklausīja. Aizas aizstāvēšanai Uns paturēja pie sevis Ušru un vēl vienu sievieti ar platiem pleciem un muskuļainām rokām. Pagriezies atpakaļ, lai izraudzītos trešo, viņš ieraudzīja Džeiju. Sapurinājusi savus krāšņos matus, viņa drosmīgi panācās uz priekšu. Uns gribēja sūtīt viņu projām pie plosta siešanas, bet meitene vērās ulamrā ar tādu drudžainu, trauksmainu maigumu, ka jaunekļa sirds nodrebēja un viņš uz mirkli aizmirsa briesmas un nāvi.. . No visiem ulamru cilts ļaudīm tikai Nao vienīgais bija kādreiz tikpat dedzīgi ilgojies pēc Gamlas . ..

Uguns ļaudis tuvojās. Tikuši pāri staignajam purvam, viņi izklīda klinšainajā krastā. Viens no viņiem, acīm redzot, barvedis, viss apaudzis biezu spalvu kā lacis, bez kādas piepūles turēja varenajās rokās milzīgu šķēpu, smagāku nekā Una runga.

Pienākuši pie klinšu grēdas, uguns ļaudis izklīda tās pakājē, meklēdami ceļu pāri kalnam. Klinšu masīvā bija vairākas aizas, bet tās visas nobeidzās ar stāvu sienu. Cauri klintīm veda tikai tā aiza, ko aizsargāja Uns ar savām biedrenēm.

Uns, Ušra, Džeija un trešā sieviete lielā steigā beidza aizas aizsprostošanu un nesa klāt akmeņus, lai būtu ko gāzt virsū uzbrucējiem. Ieeju aizā varēja sasniegt tikai divējādi: vai nu tieši uz augšu pa sauso, akmeņaino, pavasara un rudens lietus izskaloto gultni, vai arī ar līkumu, cauri klinšu bluķu labirintam. Pirmajā gadījumā ienaidnieki varēja nākt uzbrukumā trīs vai pat četrās rindās, otrajā — uzbrucēji bija spiesti lavīties uz aizu pa vienam, toties varēja uzbrukt ielenktajiem no augšas …

Simt soļu attālumā no klinšu masīva uguns ļaudis apstājās. Ļaunā priekā smīnēdami, viņi vēroja Una un sieviešu rosīšanos. Starp cilvēkēdāju biezajām, zilganajām lūpām spīdēja asi, balti zobi. Piepeši viņi sāka mežonīgi gaudot un kaukt gluži kā vilki vai dhoļi. Uns pakratīja pret viņiem savu šķēpu un rungu.

—    Ulamri sagrābs uguns ļaužu medību apgabalus! — viņš kliedza.

Ulamra skaļajam kaujas saucienam pievienojās Uš- ras aizsmakusi balss:

—    Dhoļu ļaudis ir nokāvuši manas māsas un brāļus! Mūsu draugi iznīcinās dhoļu ļaudis!

Pēc tam iestājās_ klusums. No purvu puses pūta valgs, karsts vējš. Ērgļi un vanagi meta lokus augstu gaisā pāri smailajām virsotnēm. Stingajā klusumā bija dzirdama tikai Lielās upes nerimstošā šņākšana.

Uguns ļaudis sadalījās divās grupās. Spalvām apaugušais barvedis aizveda pirmo grupu apkārt ar līkumu starp klinšu bluķiem, pārējie lūkoja pielavīties aizai pa sauso gultni, slēpdamies klinšu plaisās aiz lielajiem akmeņiem.

Uns vēlreiz pārskaitīja ienaidniekus. Viņš turēja gatavībā ieroču metēju ar iesmu. Ušrai un pārējām sievietēm pēc Una pirmā signāla vajadzēja apbērt uzbrucējus ar akmeņu krusu. Tomēr aiz akmens bluķiem paslēpušies ienaidnieki palika neredzami un tikai uz mirkli paradījas šaurajas, līkumainajās ejās starp klinšu bluķiem, ta ka viņiem grūti bija trāpīt. Bet tad viens no uzbrucējiem kļuva redzams. Gaisā nosvilpa iesms un ieurbās viņam krūtīs. Gārdzoši iebrēcies, ievainotais pakrita. Uns, sasprindzinājis uzmanību, turēja gatavībā otru iesmu …

Uzbrukums atsākās no jauna. Cilvēkēdāji virzījās uz priekšu sevišķi strauji pa aplinkus ceļu, kur daži ienaidnieka karavīri jau bija sasnieguši klinšu kori virs aizas, paši joprojām paliekot neredzami. Lai sāktu uzbrukumu, viņiem vajadzēja uzkāpt vēl augstāk un nokļūt uz šauras dzegas, no kurienes viņi pa vienam varēja nolēkt lejā aizā.

Pa to laiku tiešo ceļu uz aizu arī bija sagrābuši ienaidnieki. Starp klintīm atskanēja drausmīga rēkšana, un piecpadsmit karotāji nevaldāmā niknumā metās uzbrukumā. Gaisā nosvilpa iesms. Sāka birt akmeņu krusa. Nikni brēcieni un žēlabaini vaidi dobji atbalsojās klinšu sienās. Trīs cilvēkēdāji bez dzīvības novēlās lejā pa krauju, divi tika ievainoti. Tomēr uguns ļaužu uzbrukums neapsīka. Kaut arī uz viņiem bez mitas gāzās akmeņi un ulamrs veiksmīgi laida darbā savu šķēpu, ienaidnieki jau bija astoņu soļu attālumā no aizas ieejas. Uns tieši apakšā zem sevis ieraudzīja ļaunas sejas ar naidā zvērojošām acīm, izdzirda ienaidnieku niknumā sēcošo elpu .. . Tad, sasprindzinājis visus spēkus, viņš nogrūda lejā virsū uzbrucēju galvām milzīgu klints bluķi, bet pa to laiku sievietes joprojām svieda lejā akmeņus. Atskanēja šausmu pilns brēciens, un uzbrucēji nekārtībā vēlās atpakaļ. Uns jau grasījās uzgāzt cilvēkēdājiem otru bluķi, bet šajā mirklī no augšas sviests akmens trāpīja viņam plecā.

Pacēlis acis, Vērša dēls ieraudzīja aiz klints pazibam milzīgu, rūsganu galvu. Četri cilvēki cits pēc cita nolēca lejā. Uns pakāpās atpakaļ un abām rokām satvēra rungu. Ušra un Džeija pacēla šķēpus. Šaurajā ejā no vienas un otras puses varēja nostāties blakām ne vairāk par trim karavīriem.

Uz mirkli kauja pierima. Bailes no milzīgā ulamra stindzināja uguns ļaudis. Uns bažīgi apsvēra, vai nebūtu laiks saukt pēc palīgiem. Tieši viņa priekšā rēgojās ienaidnieku barveža masīvais stāvs. Šķēps, ko viņš turēja roka, bija daudz garāks par citu uguns ļaužu šķēpiem, un viņa sejā varēja jaust spēku un pārliecību par uzvaru.

Barvedis pirmais metās uzbrukumā, un viņa asā šķēpa smaile pāršķēla Ušrai labās kājas gurnu. Ar spēcīgu sitienu Uns atsvieda šķēpu sānis; runga slaidā vēzienā sadragāja plecu ienaidnieka karavīram, kas bija meties virsū ulamram cieši aiz barveža . . . Ievainotais pakrita, bet viņa vietā tūliņ stājās otrs. Aiz pirmajiem uzbrucējiem parādījās jauni. Ušra skaļi iekliedzās, saukdama pēc palīdzības. Džeija un trešā sieviete piebalsoja viņai. Uguns ļaudis, rūkdami kā vilki, bruka virsū aplenktajiem. Ar trim rungas zvēlieniem Vērša dēls atsvieda trīs šķēpus, diviem notriekdams asās smailes. Ušra ievainoja vienu no dhoļu ļaudīm krūtīs, bet trešā sieviete, ienaidnieka šķēpa caururbta, pakrita pie zemes bez dzīvības . ..

Ulamra briesmīgā runga piespieda uguns ļaudis atkāpties. Viņi sadrūzmējās pie ieejas aizā. Sarkanmatainais barvedis, augstu pacēlis šķēpu, nostājās savu vīru priekšā. Tie, kuru šķēpi vairs nebija lietojami, atdeva savu vietu citiem karotājiem.

Niknumā griezdams zobus, ienaidnieku barvedis pacēla šķēpu un gāzās virsū Unam. Viņa modrās acis uzmanīja ikvienu ulamra kustību. Uns atsprāga sānis, bet barveža šķēpa smaile pāršķēla viņa gurnu. Ulamrs sagrīļojās . . . Barvedis triumfējoši iekliedzās, līksmodams par tuvo užvaru . .. Tad Vērša dēls, sasprindzinājis visus spēkus, augstu pacēla rungu un trieca to pret plato, rūsganajām spalvām apaugušo galvaskausu. Nobrīkšķēja kauli, un sarkanmatainais milzis, gārdzoši ievaidējies, nogāzās augšpēdu pie savu karavīru kājām.

Kādu brīdi uguns ļaudis palika uz vietas, neuzdrošinādamies pāriet uzbrukumā. Tomēr viņu skaits aizvien palielinājās, un drīz ienaidnieki uzsāka jaunu uzbrukumu. Una milzīgā runga atkal sāka cilāties, lauza šķēpu

smailes, skaldīja galvaskausus un dragāja kaulus. Arī Ušra un Džeija deva triecienu pēc trieciena. Un tomēr, pārspēka mākti, aplenktie pamazām atkāpās un aizvien vairāk tuvojās tai vietai, kur aiza kļuva platāka un kur ienaidnieku uzbrukums būtu iznīcinošs.

Neticamā piepūlē atsizdams no visām pusēm izslietos šķēpus, Vērša dēls uz īsu laiku spēja apturēt ienaidnieku virzīšanos uz priekšu. Bet tad aiz muguras atskanēja kaujas saucieni un aizā parādījās pārējās sievietes Zura vadībā. Divi iesmi viens pēc otra nosvilpa gaisā un iecirtās ienaidnieku karavīru miesās, un ulamra runga dragāja viņus pa labi un pa kreisi. . .

Panika sagrāba uguns ļaudis. Viņi nekārtībā metās atpakaļ, nesdami sev līdzi ievainotos un mirušos. Bēgošie dhoļu ļaudis izkustināja akmens bluķus un kopā ar tiem vēlās lejā pa krauju, pūlēdamies patverties plaisās un bedrēs. Kaujas laukā palika tikai divi nogalinātie.

Sievietes nosvieda līķus lejā.

Vēl īsti neaptvēruši notikušo, Uns un viņa cīņu biedri, smagi elsdami, stāvēja pie ieejas aizā. Uguns ļaudis vairs nebija redzami; tikai nogalinātie gulēja klinšu šķembām nosētajā stāvajā nogāzē.

Beidzot sapratušas, ka gūta uzvara, sievietes ļāvās nevaldāmam niknumam. Pārliekušās pāri pie ieejas sakrautajam akmens bluķu aizsprostojumam, viņas uzvaras priekā brēca mežonīgās, aizsmakušās balsīs. Arī Uns, par spīti sāpošajām brūcēm, izjuta lepnu līksmi. Viņš" taču bija atsitis visus ienaidnieka uzbrukumus, notriecis pie zemes viņu barvedi un licis dhoļu ļaudīm panikā bēgt. Viņš taču bija izglābis dzīvību Džeijai, atvairīdams ienaidnieka šķēpu, kas būtu ieurbies tieši viņas sirdī! Ulamra spulgojošās acis sastapās ar sajūsmas pilno un pateicīgo meitenes skatienu. Un no jauna Una sirds nodrebēja līdz šim nepazītā satraukumā, raugoties brīnišķīgajās, tumšajās acīs un jūsmojot par kuplajiem, spožajiem matiem, kas klājās pāri Džeijas pleciem un bija mīkstāki par pašiem maigākajiem savannas un džungļu augiem …

Zemes dēls sacīja:

—   Zurs un sievietes ir atraduši daudz stumbru un zaru … Plosts jau gandrīz sasiets!

—    Tas ir labi. Uns kopā ar sešām Vilku mātēm paliks un apsargās aizu. Zurs un pārējās sievietes pabeigs plostu…

Klusas, žēlabainas skaņas lika draugiem pagriezties. Noliekušās pār nogalināto sievieti, viņas draudzenes dziedošās balsīs skumji atkārtoja kaut kādus sērīgus un svinīgus vārdus, kas atgādināja gan vaimanas, gan dziesmu…

Paiet kāds laiks. Varētu domāt, ka uguns ļaudis pazuduši. Tomēr Uns dzird, kā viņi grabinās un skrāpējas kaut kur pa kreisi no viņa, un zina, ka ienaidnieki pūlas tikt pāri klinšu masīva korei. Viņi grib ielauzties aizā no ziemeļu puses un atgriezt Unu un viņa cīņu biedrenes no pārējiem. Ja ienaidniekiem izdosies sasniegt iecerēto, viņu uzvara ir droša. Uguns ļaudis gan cietuši smagus zaudējumus, tomēr vēl joprojām saglabā skaitlisko pārsvaru. Tikai ulamrs ir spēcīgāks par viņiem, tikai Ušra var stāties pretim jebkuram viņu karotājam. Bet Ušra un Uns ir ievainoti un zaudējuši spēkus. Tāpēc ulamrs, izjuzdams augošu nemieru, ieklausās ienaidnieku kņadā.

Vairāki ienaidnieka karavīri parādās pa kreisi no Una. Rāpdamies uz biedru pleciem un izcirzdami pakāpienus mīkstajā slāneklī, viņi tikuši augšā pa stāvo nogāzi un tagad atrodas piecu soļu attālumā no šauras akmens dzegas, kas ved uz virsotni. Lai uzrāptos uz šīs dzegas, pietiek izcirst piecus vai sešus pakāpienus gludajā, mazliet ieslīpajā klintī.

Uguns ļaudis sākuši cirst pirmos divus pakāpienus.

Vēlēdamies viņus aizkavēt, Uns sviež savu pēdējo šķēpu. Tomēr tas, nesasniedzis mērķi, atsitas pret klints izcilni. Tad Vērša dēls sāk sviest dhoļu ļaudīm ar akmeņiem, tomēr attālums ir pārāk liels.

Tiešs ienaidnieka uzbrukums šķiet neiespējams. Cīņa tagad risinās starp tiem, kas sien plostu, un tiem, kuri cērt pakāpienus mīkstajā iezī. Tā kā nekādas briesmas no aizas puses nedraud, Uns aizsūta divas sievietes pie Zura, lai darbs veiktos žiglāk.

Jau gatavs trešais pakāpiens, pēc tam — ceturtais … Vēl jāizcērt tikai viens pakāpiens — un uguns ļaudis sasniegs akmens dzegu, kas izvedīs viņus līdz virsotnei. Nezin kāpēc viņi ļoti ilgi kavējas uzsākt šā pakāpiena ciršanu. Beidzot viens no ienaidnieka karavīriem, pakāpies uz otra pleciem, sāk cirst.

Tad Uns saka sievietēm:

—    Skrieniet palīgā Zuram! Vajag ātrāk pabeigt plostu! Uns viens pats apsargās aizu.

Ušra, vērīgi aplūkojusi klintis, sauc pārējās sievietes. Džeija raugās Unā lūdzošām acīm un nelabprāt aiziet kopā ar savām biedrenēm. Pārliecies pāri klinšu bluķiem, ulamrs no jauna apmētā pretinieku ar akmeņiem, tomēr nespēj aizturēt uguns ļaudis. Pēdējais pakāpiens izcirsts. Viens no karavīriem uzrāpjas uz dzegas, pēc viņa otrs … Ienaidnieku barvedis, ko Una runga pirmīt bija tikai apdullinājusi, rāpjas pakaļ savas cilts ļaudīm.

Uns izskrien no aizas un joņo pa stāvo nogāzi lejup uz Lielās upes krastu. Pirmie uguns ļaudis jau parādījušies uz klinšu masīva kores.

—    Plosts vēl nav gatavs, — Zurs saka. — Bet mēs varēsim kaut kā tikt pāri uz viņu krastu.

Pēc Una mājiena sievietes satver no zariem un stumbriem sasieto smago plostu un iegrūž to ūdenī. Aiz muguras skan aizsmakuši kliedzieni. Uguns ļaudis tuvojas. Piespiedušas pie krūtīm bērnus, sievietes cita citai garām lec uz plosta. Uns un Zurs atstāj krastu pēdējie, kad viņus no uguns ļaudīm vairs šķir tikai piecdesmit soļi.

-— Pēc astoņām dienām mēs iznīcināsim visus dhoļu ļaudis! — ulamrs kliedz, bet tikām straume ātri aizrauj plostu projām no krasta.

2. nodaļa ATGRIEŠANĀS ALĀ

2. nodaļa ATGRIEŠANĀS ALĀ

Plosts, nevaldāmās straumes rauts, peldēja pa Lielo upi, griezdamies ūdens vērpatās. Vairākas reizes sevišķi bīstamās vietās sievietes lēca ūdenī, lai padarītu vieglāku nepabeigto plostu, kas tik tikko turējās kopā. Bet

drīz vien viņām vajadzēja atsacīties no tādas rīcības, jo visapkārt plostam no ūdens iznira krokodili.

Plosts ar bēgļiem pamazām tuvojās upes labajam krastam. Talu aiz muguras upes pretējā krastā vīdēja uguns ļaužu sīciņie stāvi. Lai atsāktu vajāšanu, ienaidniekiem vajadzētu pārcelties pāri Lielajai upei, un viņi to nevarēja izdarīt citādā ceļā kā bēgļi.

Izkāpis krastā, Uns sacīja Zuram:

—    Vajadzēs iet līdz pašam vakaram. Tad mēs pēc četrām dienām būsim pie bazalta grēdas.

Viņi paskatījās viens otram acīs. Viena un tā pati doma ieplaiksnījās viņu smadzenēs.

—    Uns un Ušra ir ievainoti, — skumjā balsī ieminējās Zemes dēls.

—    Mums jāaizsteidzas priekšā uguns ļaudīm, lai tas maksā ko maksādams. Citādi viņi mūs iznīcinās.

Ušra nevērīgi paraustīja plecus: viņas brūce nebija dziļa. Viņa noplūca dažas lapas un pielika tās pie gurna. Zurs pārsēja ulamra ievainojumus. Pēc tam mazais ļaužu pulciņš devās ceļā.

Viņi gāja pa purvainiem, grūti pārejamiem apvidiem. Tomēr jau pret vakaru apkārtne Unam un Zuram kļuva pazīstama.

Nākamās divas dienas pagāja mierīgi. Līdz bazalta grēdai palika vēl divu dienu gājums. Zurs izdomāja visvisādas viltības, lai vajātāji nevarētu atrast bēgļu pēdas.

Piektajā rītā tālumā parādījās bazalta grēdas pazīstamās kontūras. No paugura kādā Lielās upes līkumā skaidri varēja saskatīt grēdas garo kori ar asajām smailēm. Uns, drebēdams drudzī, ko bija radījis asiņu zudums, mirdzošām acīm lūkojās uz tumšo bazalta masīvu.

Satvēris Zuru aiz rokas. Vērša dēls nomurmināja:

—    Mēs no jauna ieraudzīsim savu sabiedroto!

Līksms smaids pārslīdēja pāri viņa izmocītajai sejai.

Patvērums, kur viņi ar Zuru bija pavadījuši tik daudz mierīgu, bezrūpīgu dienu, varenais zvērs, kuru ar viņiem saistīja noslēpumainas draudzības saites, skaidrās rītausmas un rāmās vakara stundas, sprēgājošais ugunskurs uz augstā laukumiņa pie ieejas alā atausa viņa iztēlē kā neskaidras, laimes pilnas vīzijas… Pagriezis

pret Džeiju drudzī un nespēkā novājējušo seju, ulamrs sacīja:

— Alā mēs varēsim aizstāvēties pret veselu simtu dhoļu ļaužu!

Trauksmaini iekliegdamās, Ušra pārtrauca Unu. Ar roku viņa rādīja uz dienvidiem, uz Lielās upes krastiem. Pagriezušies visi skaidri saskatīja uguns ļaudis, kas sekoja pa bēgļu pēdām septiņu vai astoņu tūkstošu soļu attālumā.

Bēgļi steigšus nokāpa lejā no paugura un turpināja ceļu tik ātri, cik vien to ļāva Una un Ušras brūces. Par katru cenu vajadzēja nokļūt līdz bazalta grēdai, iekāms

ienaidnieki viņus panāk. Bēgļiem bija jānoiet apmēram divdesmittūkstoš soļu liels attālums.

Ap pusdienu puse ceļa bija noieta, bet uguns ļaudis šajā laikā bija pienākuši par kādiem četrtūkstoš soļiem tuvāk. Varēja redzēt, ka viņi skrien pa pēdām kā šakāļu bars. To, kuru dhoļu ļaudis bijās vairāk nekā visus citus kopā, brūces bija padarījušas pavisam vārgu. Ienaidnieki redzēja, kā viņš klibodams velkas nopakaļ mazajam pulciņam, un priekā gaudoja, līksmodami par gaidāmo vieglo uzvaru.

Uz brīdi bēgļi apstājās. Drudžainā ugunī degošām acīm Uns raudzījās Zemes dēlā, trauksmaina nemiera mocīts. Ulamrs satvēra Zuru aiz pleca, it kā cenzdamies viņu aizturēt no kļūmīga soļa, iekāms nav par vēlu. Bet aiz muguras no jauna atskanēja ienaidnieku kliedzieni. Uns palūkojās uz viņu pusi, pārlaida skatienu savam pietūkušajam, asiņojošajam gurnam, no jauna pavērās ienaidniekos, novērtēdams attālumu, kas bēgļus šķīra no uguns ļaudīm, — un, smagi nopūzdamies, atlaida drauga plecu.

Zurs metās skriešus apkārt bazalta grēdai uz alu lauvas midzeni, bet Uns pa to laiku veda sievietes un bērnus uz alu.

3. nodaļa MILZU LAUVA

3. nodaļa MILZU LAUVA

Kad Uns un viņa ceļa biedrenes beidzot bija nokļuvušas pie alas ieejas, bēgļus no vajātājiem šķīra ne vairāk kā divtūkstoš soļi.

Uns kopā ar Ušru pirmie uzrāpās augšā uz laukumiņa.

Viņiem sekoja pārējie. Vispirms augšā uzcēla bērnus, un tad viņiem pakaļ uzkāpa arī mātes. Pēdējās divas sievietes vēl bija pusceļā, kad piesteigušies uguns ļaudis sāka sviest viņām ar asām akmens šķembām. Tomēr iztālēm mestie akmeņi atlēca no klints, nenodarot sievietēm nekā ļauna. Uns savukārt svieda ienaidniekiem savu pēdējo iesmu. Ušra un pārējās sievietes nobēra pār uzbrucēju galvām akmeņu krusu. Uguns ļaudis, vēl

nebūdami pietiekami lielā skaitā, lai sāktu uzbrukumu, atkāpās. Kad piesteidzās viss ienaidnieku pulks, bija jau par vēlu: sievietes laimīgi bija uzkāpušas līdz augšējam laukumiņam.

' Ala bija pilnīgi nepieejama. Tikai viens vienīgs cilvēks — vīrietis vai sieviete — varēja uzrāpties uz šaurā klints izciļņa un pēc tam, nostājies uz biedra pleciem, uzvilkties ar rokām līdz laukumiņam alas priekšā. Pietika ar vienu šķēpa triecienu, lai atvairītu tādu mēģinājumu un nogrūstu uzbrucēju lejā.

Uguns ļaudis to saprata uzreiz. Viņi klaiņoja gar bazalta grēdu cerībā atrast citu ceļu uz alu. Tomēr visapkārt slējās tikai gludas, pilnīgi stāvas klintis.

Starp citu, dhoļu ļaudis par to daudz nebēdāja. Viņi zināja, ka jāpagaida tikai dažas dienas un bads un vēl jo vairāk slāpes izdzīs aplenktos no alas. Tur, aizā, bēgļiem izdevās aizlavīties no vajātājiem un pārcelties pāri upei. Turpretim šeit tā diena, kad viņi mēģinās atstāt savu patvērumu, būs viņiem pēdējā. Ko gan var padarīt vienpadsmit sievietes un divi vīrieši divdesmit spēka pilniem karavīriem?

* * *

Kad sievietes un bērni jau atradās drošībā, Uns atstāja uz laukumiņa divus sargus, aizdedza sveķainu lāpu un, aizliedzis visiem pārējiem nākt līdzi, sāka kāpt lejā pa šauro eju uz apakšējo alu. Viņa sirds sažņaudzās bažās par draugu.

Ja nu alu lauva vairs nepazīst Zuru?

Nenogājis ne pusi ceļa, ulamrs izdzirda dobju rūkšanu, kas lika viņam soļot ātrāk. Sprauga, pa kuru viņi ar Zuru tik daudz reižu bija lūkojušies uz karalisko zvēru, atradās turpat vecajā vietā. Pēkšņi dziļa atvieglojuma nopūta izlauzās no ulamra krūtīm. Viņš ieraudzīja Zuru blakām plēsonim, izdzirda milzīgā zvēra straujās, satrauktās elsas.

— Alu lauva joprojām ir Zemes dēla un Vērša dēla sabiedrotais, — Zurs sacīja.

Līksms satraukums pārņēma Unu.

—    Vai dhoļu ļaudis nav sekojuši pa Zura pēdām? — viņš vaicāja.

—    Viņi nemaz nemanīja, ka Zemes dēls nošķiras no pārējiem. Zurs slēpās aiz akmeņiem.

. . . Milzīgais zvērs ilgi apošņāja Unu, pēc tam nomierinājies apgūlās un sāka snaust. Ulamrs no jauna ierunājās:

—    Zurs izies no midzeņa tikai pa naktīm kopā ar alu lauvu .. . Viņš nekā neuzsāks pret uguns ļaudīm, kamēr Uns no jauna atgūs spēkus.

—    Dienā Zurs ies tikai uz purvu. Purvs ir tepat līdzās … Unam un sievietēm vajag ūdeni dzeršanai. . .

Ulamrs smagi nopūtās. Viņš domāja par purviem un avotiem, par strautiem un upītēm. Viņu mocīja slāpes, ko vēl pastiprināja brūču radītais drudzis. Nenocieties Uns nomurmināja:

—    Slāpes dedzina Unu . . . Bet viņš pacietīs līdz vakaram .. .

—    Purvs ir tepat līdzās! — cilvēks bez pleciem atkārtoja. — Unam jāpadzeras, lai viņš drīzāk atlabtu un no jauna kļūtu spēcīgs. Es aiziešu līdz purvam.

Viņš devās uz alas izeju. Plēsonis pavēra acis, bet tūliņ atkal pievēra plakstus, nejuzdams nekā aizdomīga. Zurs ātri aizsteidzās līdz purvam. Viņš vispirms padzērās pats un pēc tam iesmēla ūdeni vienkāršā, ar ērkšķiem saspraustā briežādas maisā. Tanī ietilpa pietiekami daudz ūdens, lai varētu remdēt slāpes vairāki cilvēki. Zurs piepildīja maisu un atgriezās alā.

Uns lieliem malkiem dzēra svaigo, vēso ūdeni, un viņam šķita, ka spēki no jauna atgriežas.

—    Ušra arī ir ievainota! — viņš sacīja. — Pārējie padzersies vakarā.

Vērša dēls aiznesa maisu uz augšējo alu. Kad Ušra bija padzērusies, viņš iedeva dažus malkus ūdens arī Džeijai.

Uns nogulēja ciešā miegā līdz pašam vakaram. Atmodies viņš sajuta, ka drudzis mitējies un brūces pārstājušas asiņot. Kad pār zemi nolaidās krēsla, Vērša dēls piecēlās un, izgājis uz laukumiņa, sāka vērot uguns ļaudis. Viņi iepretim alai bija sakūruši lielu ugunskuru un sēdēja tam apkārt, laiku pa laikam pagriezdami galvas uz bazalta grēdas pusi. Platās, trulās sejas pauda ietiepīgu apņēmību.

Ilgās vajāšanas nogurdinātās sievietes, tāpat kā Uns, gulēja līdz vēlam vakaram. Viņas uzmodināja ne tik daudz izsalkums, kā slāpes. Sievietes raudzījās uz ulamru skumju un baiļu pilnām acīm un domāja par ūdeni, ko viņš bija atnesis no alas dziļumiem. Tikai Ušra un Džeija bija remdējušas slāpes… Uzticību, ko šīs vārgās būtnes izjuta pret milzīgo ulamru, viņu sirdīs nomainīja nemiers un nedrošība.

—    Uz kurieni aizgāja Zurs? — Ušra vaicāja.

—    Zurs atnesīs mums gaļu un ūdeni vēl pirms rītausmas, — Vērša dēls atbildēja.

—    Kāpēc viņš nav kopā ar mums?

—    Ušra to uzzinās vēlāk.

Un, redzēdams, ka sieviešu vadone raugās tumsā, ulamrs piebilda:

—    Uns viens pats nokāps alas dziļumā. Citādi mūs visus gaida nāve!

Skarbā, briesmu pilnā dzīve bija pieradinājusi sievietes bez kurnēšanas paciest badu un slāpes. Visi, pat paši mazākie bērni, spēja ilgi iztikt bez barības un ūdens un prata pacietīgi gaidīt.

Nakts spīdekļi gausi tecēja pa saviem mūžīgajiem ceļiem. Uguns ļaudis gulēja. Arī nemiera mocītās sievietes beidzot aizmiga. Uns snauda, piespiedies pie klints.

Ap pusnakti no tumšajām alas dzīlēm atskanēja tāls sauciens. Vērša dēls pietrūkās kājās, aizdedza lāpu un pa eju nokāpa lejā. Alu lauva un Zurs tikko bija beiguši kopējās medības: midzenī gulēja liels briedis. Cilvēks bez pleciem nocirta briedim pakaļkāju un pa spraugu pasniedza ulamram, bet pēc tam, paņēmis briežādas maisu, devās uz purvu.

Kad Uns atgriezās augšējā alā ar ūdeni un gaļu, sievietes sastinga izbrīnā, kas mijās ar māņticīgu sajūsmu. Alā bija saglabājies nedaudz žagaru, ko agrāk bija sanesuši Uns un Zurs. Vēlreiz nogājis lejā pēc ūdens, Uns uzkūra uguni un sāka cept brieža gaļu. Tas bija reizē izaicinājums un nepiesardzīgs solis. Ienaidnieku sargi tūliņ ieraudzīja alā gaismu un uzmodināja savu barvedi. Pielēcis kājās, viņš pārsteigts blenza uz uguni.

Mazliet padomājis, barvedis nosprieda, ka alā bijis agrāk savākts kurināmā krājums, bet par gaļu, ko ielenktie cepa uz uguns, nodomāja, ka bēgļi vajāšanas laikā droši vien nogalinājuši kādu dzīvnieku. Un tomēr viņš drošības labad aizsūtīja dažus karavīrus izpētīt bazalta grēdas pretējo pusi.

Apgājuši apkārt klinšu masīva dienvidu galam, ienaidnieka karotāji mēness gaismā lūkoja izpētīt daudzās plaisas un spraugas, kas melnēja bazalta grēdas nogāzēs. Tomēr viņiem izdevās atklāt tikai šauras spraugas, nelielus iedobumus un dažus padziļinājumus zem nokarenām klintīm. Akmens gaitenis, pa kuru Zurs kādreiz bēga no melnā lauvas, uz kādu laiku saistīja viņu uzmanību. Izgājuši tam cauri, uguns ļaudis nonāca pie plašas, tumšas alas . . . Nāsīs iecirtās plēsīga zvēra spēcīgā smaka.

Karavīri saprata, ka tuvumā atrodas kāds liels plēso- nis, un apstājās.

Tikām viņu pašu smaka iekļuva alā. Milzīgs lauvas siluets parādījās pie alas ieejas, pērkona grāvieniem līdzīgi rēcieni satricināja gaisu, un šausmu sagrābtie uguns ļaudis bēga projām neatskatīdamies, pazinuši alas saimniekā pašu briesmīgāko no tā laika plēsoņiem.

Pēc šā atgadījuma ienaidnieku barvedis galīgi pārliecinājās, ka alai, kur slēpās bēgļi, nav citas izejas kā vien tā, ko uzmanīja viņa karavīri. Ja barvedim vēl bija palikušas kādas šaubas par to, tad nākamajās dienās tās izgaisa pavisam. Uns un sievietes visu laiku bija redzami uz laukumiņa pie ieejas alā. Bēgšana no alas nebija iespējama. Uguns ļaudīm vajadzēja tikai apbruņoties ar pacietību, modri uzraudzīt bēgļus un gaidīt.

Uns ātri atveseļojās. Drudzis mitējās, un brūces pamazām aizdzija. Zurs joprojām apgādāja ielenktos ar ūdeni un gaļu. Viņš pieradināja alu lauvu sekot cilvēkam, un varenais zvērs ar katru dienu kļuva paklausīgāks. Zurs prata uzminēt visus plēsoņa nodomus un, raugoties pec apstakļiem, paredzēt viņa rīcību. Jauneklis tik pareizi ievēroja zvēra garastāvokļa maiņu un tik veikli to izmantoja, ka lauva galu galā iedraudzējās ar cilvēku bez pleciem vēl ciešāk nekā ar kādu no savas sugas zvēriem.

Astotajā dienā Uns, nokāpis lejā, lai paņemtu Zura atnesto ūdeni un barību, sacīja viņam:

—    Brūce ir aizdzijusi. Tagad Vērša dēls no jauna var doties kaujā. Nākamajā naktī Zurs aizvedīs alu lauvu otrpus klinšu grēdas . . .

Mazliet padomājis, cilvēks bez pleciem atbildēja:

-— Šorīt Zurs ievēroja, ka viens akmens spraugas sienā ir vaļīgs. Ja mēs varētu to izlauzt, eja kļūtu pietiekami plata, lai pa to varētu izspraukties cilvēks, bet pārāk šaura alu lauvam.

Viņš uzlika roku uz paša apakšējā bazalta izciļņa un lēnītiņām sāka to kustināt. Uns pūlējās viņam palīdzēt. Vērša dēla muskuļotās rokas drīz vien izļodzīja akmeni. Tad ulamrs ar visu spēku vilka akmeni uz savu pusi un Zurs grūda to abām rokām. Beidzot atlūza gabals bazalta, pēc tam vēl divi. Ulamrs aizsvieda tos sānis un, nogūlies uz zemes, pa izveidojušos caurumu ielīda lauvas midzenī.

Visas šīs rosīšanās satrauktais zvērs pameta laupījumu un draudošā izskatā pielēca kājās. Tomēr Zura rokas glāsts tūliņ nomierināja lauvu, un viņš sāka draudzīgi apošņāt ulamru.

—    Mēs varam pēkšņi pārsteigt uguns ļaudis! — Uns līksmi iesaucas.

Zurs aizveda draugu pie alas ieejas, parādīja viņam desmit iesmus, ko bija noslīpējis ilgajās vientulības stundās, un sacīja:

—    Mēs cīnīsimies no attāluma.

Nākamajā dienā Uns un Zurs izgatavoja vēl dažus iesmus, un tagad to skaits pieauga līdz četrpadsmit. Kad satumsa vakars, ulamrs brīdināja Ušru un viņas draudzenes:

—           Šonakt Uns un Zurs kausies ar uguns ļaudīm. Lai sievietes ir gatavībā . ..

Ušra klausījās izbrīnījusies:

—    Kā tad Uns un Zurs sastapsies?

Ulamrs iesmējās:

—           Mēs pataisījām platāku eju starp abām alām… Uns un Zurs izies ārā otrā pusē klintīm un uzbruks dhoļu ļaudīm kopā ar savu sabiedroto.

—           Vai tad Vērša dēlam un Zemes dēlam ir sabiedrotais?

—    Uns un Zurs ir noslēguši savienību ar alu lauvu.

Ušra klausījās dziļā izbrīnā. Tomēr viņa savā prātā

bija vientiesīga un nesāka lauzīt galvu ar ilgām pārdomām. Uzticēšanās, kādu viņa izjuta pret spēcīgo ulamru, pārspēja pat ziņkārību.

Uns turpināja:

—           Sievietes nedrīkst nākt lejā līdzenumā tikām, kamēr Uns nebūs devis signālu! Citādi alu lauva viņas saplosīs!

Džeija, sajūsmināta vairāk nekā citas sievietes, nenovērsa no ulamra apbrīnā un ziņkārībā spulgojošās acis.

—           Bet vai lauva nevar atnākt no apakšējās alas uz augšējo? — viņa vaicāja.

—    Nē, eja ir pārāk šaura!

Rietumos nodzisa pēdējās vakarblāzmas ugunis. Debesu augstumos iedegās gaiša zvaigzne. Uns nokāpa apakšējā alā.

Dhoļu ļaužu ugunskurs meta tikai vāju atspulgu. Trīs karavīri uzriļanīja nometni. Pārējie jau bija nolikušies gulēt akmeņu iežogojumā, kas viņus aizsargāja no pēkšņa uzbrukuma. Divi sargi snauda, trešais, paklausīdams barveža pavēlei, staigāja apkārt ugunskuram, laiku pa laikam lūkodamies uz alas pusi.

Uzsviedis dziestošajam ugunskuram dažus zarus, sargs izslējās un, pavēries augšup, pamanīja uz laukumiņa alas priekšā cilvēka stāvu. Tā bija sieviete. Pārliekusies pāri laukumiņa malai, viņa uzmanīgi raudzījās uz leju. Sargs pastiepa uz viņas pusi šķēpu un klusēdams pasmīnēja. Tomēr izsmiekls viņa sejā tūliņ izgaisa. Lejā, bazalta grēdas pakājē, parādījās otrs cilvēka stāvs — milzīga auguma, platiem pleciem. Viņu nevarēja nepazīt. Dažus mirkļus sargs apmulsis vēroja neparasto parādību, prātodams, kā gan Vērša dēls varējis viens pats nokāpt lejā līdzenumā un kā uzdrošinājies to darīt. Pēc

tam viņš uzmodināja pārējos sargus un visi trīs, vicinādami šķēpus, deva trauksmes signālu.

Uns iznāca no klinšu ēnas un drosmīgi devās pie ienaidnieka ugunskura. Pienācis tuvāk, viņš svieda sargiem ar asu akmeni. Akmens trāpīja pa galvu vienam no dhoju ļaudīm, bet tikai viegli ieskrambāja ādu. Otrs akmens ķēra plecā citu sargu. No visām pusēm atskanēja nikni kliedzieni, un uguns ļaudis izskrēja no sava patvēruma. Tad, izslējies visā augumā, Vērša dēls izkliedza kaujas saucienu.

īsu brīdi uguns ļaudis vēroja gan ulamru, gan apkārtni. Augšā, pie ieejas alā, divas sievietes pievienojās pirmajai. Taču līdzenumā neredzēja nevienu citu kā tikai Unu, kas bija apbruņots vienīgi ar rungu un dažiem asiem akmeņiem. Izbrīnījies un apmulsis dhoļu ļaužu barvedis veltīgi pūlējās izprast, ko tas nozīmē. Kādu brīdi viņš stāvēja apjucis, neskaidri nojauzdams kaut kādus slazdus, tomēr kareivīgais instinkts drīz vien ņēma virsroku pār piesardzību. Aizsmakušā balsī viņš deva uzbrukuma signālu, un uguns ļaudis traucās uz priekšu. Divdesmit plecīgi stāvi metās virsū Vērša dēlam.

Uns izsvieda savu pēdējo akmeni un laidās bēgt. Tomēr šķita, ka viņš vairs nespēj skriet tik žigli kā senāk; paši ātrākie dhoļu ļaudis šoreiz bija pārāki un ātri tuvojās. Pārējie, nevarīgā upura vajāšanas satraukti, sekoja pirmajiem pa gabalu. Dažreiz ulamrs paklupa, dažreiz, it kā milzīgā piepūlē sasprindzinājis spēkus, no jauna sāka skriet ātrāk un attālinājās no vajātājiem, bet pēc tam attālums, kas ulamru šķīra no ienaidniekiem, atkal samazinājās. Dhoļu ļaužu barvedis jau bija tikai kādus trīsdesmit soļus no bēgļa, kad viņi sasniedza bazalta grēdas dienvidu galu. Uguns ļaudis skaļi klaigāja, līksmodami par tuvo uzvaru . . .

2ēli iekliedzies, Uns pasitās sānis un pazuda starp klintīm, kas šeit izveidoja vairākus šaurus akmens gaiteņus. Tie dienvidos beidzās ar platāku eju.

Barvedis apstājās, žigli uzmeta skatienu apvidum un pavēlēja dažiem karavīriem aizsprostot izeju no labirinta, bet pārējiem — turpināt vajāšanu.

— Nāvi dhoļiem! — priekšā atskanēja nikna balss,

tai atbildēja pērkona grāvieniem līdzīgs rēciens, un milzīgs, tumšs ķermenis, apmetis gaisā gigantisku loku, nolēca uz zemes starp klintīm.

Nākamajā mirklī alu lauva kā lavīna gāzās virsū uguns ļaudīm. Trīs karavīri palika guļam ar saplosītām krūtīm; ceturtais pakrita pie zemes bez dzīvības, varenās ķetnas notriekts . . .

Uz augstas, līdzenas klints parādījās Uns un Zurs. Iesmi cits pēc cita šķēla gaisu un ieurbās gan kaklā, gan gurnā, gan krūtīs ienaidnieku karavīriem, bet milzīgais plēsonis, pēkšņi parādīdamies starp klintīm, notrieca pie zemes un saplosīja bēgošos cilvēkus . . .

Uguns ļaudis panikā bēga projām no šis briesmīgās vietas. Šausmas, ko izraisīja zvēra pārdabiskā parādīšanās, viņu tumšajā apziņā sajaucās ar tuvās nāves šausmām. Barvedis bēga tāpat kā visi citi. Vērša dēls pēkšņi likās atguvis visu savu ātrumu un spēku. Slai-

diem lēcieniem kā leopards viņš pavisam viegli panāca bēgošos, un milzīgā runga reizi pēc reizes nolaidās uz ienaidnieku galvām …

Kad dhoļu ļaudis beidzot nokļuva līdz savam patvērumam starp akmeņiem, viņiem bija palikuši tikai septiņi karotāji. Pārējie gulēja zālē nogalināti vai smagi ievainoti.

—    Lai Zurs apstādina alu lauvu! — Uns uzsauca.

Aiz akmens krāvuma paslēpušies ienaidnieki no jauna

kļuva bīstami. Izmisums vairoja viņu drosmi. Uguns ļaužu asie šķēpi pa spraugām starp akmeņiem varēja nāvīgi ievainot alu lauvu.

Milzīgais zvērs nepretodamies ļāva, lai Zurs aizved viņu projām. Visur gulēja nogalinātie. Lauva sagrāba laupījumu uh nesa to uz savu midzeni.

Kādu brīdi Vērša dēls vilcinājās, kaut ko pārdomādams. Tad viņš sacīja draugam:

—    Lai Zurs dodas līdzi alu lauvam uz viņa midzeni! Zurs uzkāps augšējā alā un pateiks sievietēm, lai tās sagatavojas uzbrukumam.

Zemes dēls ar milzīgo zvēru pazuda klintīs. Uns salasīja iesmus, izvilkdams tos no ienaidnieku līķiem, un pēc tam lēniem soļiem atgriezās pie uguns ļaužu paslēptuves. Viņš redzēja ienaidniekus slēpjamies starp akmens bluķiem un viegli varēja nogalināt vēl kādu no viņiem. Tomēr viņam bija Nao sirds — augstsirdīga pret uzvarētiem.

—    Kāpēc uguns ļaudis uzbruka meža ļaudīm? Kāpēc viņi grib nokaut Unu un Vilku mātes?

Ulamra skanīgajā balsī varēja saklausīt skumjas. Uguns ļaudis klusēdami klausījās viņa vārdos. Ienaidnieku barvedis uz mirkli parādījās starp akmens bluķiem un grasījās dot uzbrukuma signālu, bet Uns biedēdams savicināja ieroču metēju un turpināja:

—    Vērša dēls ir stiprāks par dhoļu vadoni! Viņš skrien ātrāk un var nokaut ienaidnieku no attāluma!

Augšā, pie ieejas alā, atskanēja sieviešu līksmās gaviles. Viņas no laukumiņa bija vērojušas kaujas gaitu, redzējušas parādāmies vareno plēsoni, un viņu vientiesīgās sirdis kvēloja māņticīgā sajūsmā.

Džeija nokāpa lejā pirmā, tai sekoja Ušra un visas pārējās sievietes, atskaitot vienu, kam vajadzēja apsargāt alu un pieskatīt bērnus.

Sievietes sadrūzmējās apkārt spēcīgajam ulamram un drūmā naidā raudzījās uz akmens bluķu krāvumu. Viņas atcerējās pārciesto postu, savas cilts locekļu bojā eju un lādēja ienaidniekus. Dhoļu ļaudis klusēja, izmisuma pilnā apņēmībā satvēruši savus smagos šķēpus. Viņu patvērums bija nepieejams, un, ja nebūtu Una, ienaidnieki arī vēl tagad būtu pārsvarā. Neviena no sievietēm, atskaitot Ušru, nevarēja stāties pretim pat visvājākajam ienaidnieku karotājam. Vilku mātes to labi saprata un, apspiezdamas neganto niknumu, netuvojās viņu slēptuvei.

Sapulcējušās ap dhoļu ļaužu dziestošo ugunskuru, sievietes sāka piemest ugunij sausus zarus. Uguns iedegās ar jaunu spēku, apgaismodama savannu tālu visapkārt. Dažas sievietes kliedza:

—   Dhoļu ļaudis neiedrošināsies uzsākt kauju! Viņi nomirs aiz bada un slāpēm!

Ritēja laiks. Nakts zvaigznāji pacēlās no austrumiem līdz zenītam vai arī slīdēja uz leju rietumu pusē. Nemiers un nepacietība pamazām pārņēma sievietes. Aplenktie cilvēkēdāji viņām no jauna šķita bīstami. Viņas baidījās, kaut tikai uguns ļaudis nesagādā kādu pārsteigumu. Neviena sieviete neuzdrošinājās aizmigt. Pat Uns un Zurs sprieda, ka jāuzsāk kauja. Zemes dēls atkārtoja:

—    Dhoļu ļaudis jāizdzen no viņu paslēptuves!

Zurs atkārtoja šos vārdus tikmēr, ķamēr beidzot viņam iešāvās prātā kāda doma:

—   Dhoļu ļaudis nevarēs stāties pretim ugunij! Uns, Zurs un sievietes apmētās viņus ar degošiem zariem!

Ulamrs sajūsmā skaļi iekliedzās, un abi draugi ņēmās salauzt zarus, ko aizdedzināt. Pēc tam viņi pasauca sievietes un Zurs izskaidroja viņām, kas darāms. Visi satvēra degošos zarus un metās virsū ienaidnieku paslēptuvei.

Pār cilvēkēdājiem nolija uguns lietus. Slāpdami kodīgajos dūmos, sāpīgi apdedzinājušies, viņi mēģināja patverties turpat starp akmeņiem, tomēr bailes un niknums bija stiprāki par piesardzību.

Barveža plecīgais stāvs parādījās uz kāda akmens bluķa. Aizsmakušā balsī kliegdams, viņš metās uz priekšu un viņam pakaļ — seši dzīvi palikušie karotāji.

Pēc Una pavēles sievietes atkāpās. Divi iesmi nosvilpa gaisā, un divi ienaidnieka karavīri pakrita pie zemes miruši. No pieciem atlikušajiem četri skrēja pie sievietēm un Zura, bet piektais drāzās virsū Unam, kas turējās sānis. Vērša dēls svieda vēl vienu iesmu, bet tas tikai ieskrambāja ienaidnieka plecu. Pēc tam ulamrs izslējās visā augumā un sāka gaidīt. Viņš viegli varētu aizsteigties ienaidniekam tālu priekšā, tomēr uzskatīja par labāku uzsākt kauju. Viņam tuvojās dhoļu ļaužu barvedis — drukns vīrs platiem pleciem un milzīgu galvu. Barvedis devās virsū ulamram, pastiepis uz priekšu smago šķēpu. Sastapies ar rungu, šķēps pasitās sānis un no jauna zibens ātrumā triecās uz priekšu. Asinis sārtoja Una krūtis, bet viņa runga savukārt lika nobrīkšķēt ienaidnieka masīvajam galvaskausam. Izlaidis no rokām šķēpu, barvedis nokrita uz ceļiem pieveikta plēsoņa padevīgā pozā. Uns no jauna pacēla rungu . . . un tomēr to nenolaida. Viņu pēkšņi pārņēma dīvains, nepārvarams riebums pret slepkavību, augstsirdība, kas bija raksturīga tikai viņam un Nao . . .

Pa labi no viņa zemē notriektas gulēja divas sievietes. Tomēr Zura iesmi un Vilku māšu šķēpi darīja savu: trīs no dhoļu ļaudīm jau vārtījās zālē, un saniknotās sievietes viņus nobeidza. Ceturtais — pats jaunākais, šausmās apstulbis, skrēja tieši virsū Unam. Ieraudzījis milzīgo rungu, jauneklis sagrīļojās un, rokas izpletis, nokrita pie ulamra kājām. Pieskrēja sievietes, lai nogalinātu pakritušo, bet Vērša dēls, pastiepis roku uz priekšu, valdonīgi uzsauca:

— Viņa dzīvība pieder Unam!

Sievietes apstājās naidā saviebtām sejām. Izdzirdušas vaidam pirmajā kaujā ievainotos, sievietes aizsteidzās, lai viņus nogalinātu. Uns drūmi klausījās niknajos kliedzienos un žēlajos vaidos, nopriecādamies, ka Džeija nav sekojusi savām draudzenēm.

4. nodaļa

ATPAKAĻ PIE SAVAS CILTS

4. nodaļa

ATPAKAĻ PIE SAVAS CILTS

Uns, Zurs un sievietes veselu mēnesi nodzīvoja ba- za-lta alā. Tikai viena sieviete nomira no ievainojumiem, pārējās četras pamazām izveseļojās. Una brūce nebija bīstama. Atbrīvojušies no uguns ļaudīm, viņi kļuva pilnīgi savannas, džungļu un Lielās upes saimnieki. Alu lauvas klātbūtne piespieda visus citus plēsoņus turēties krietnā attālumā no bazalta grēdas.

Pēc tik daudziem smagiem pārbaudījumiem un briesmām Uns un Zurs tagad baudīja mieru. Zuram jo sevišķi patika rāmās, bezrūpīgās dienas, kad atmiņā bezgalīgā virknē iznirst tēli un notikumi.

Sievietes jutās pavisam laimīgas. Pēc visām pārciestajām nelaimēm viņas nemaz nevēlējās dzīvot citādi un, uzticējušas savu likteni spēcīgajam ulam'ram, vairs nedomāja par neatkarīgu, brīvu dzīvi. Viņas nepretojās pat tad, kad Uns nolēma atlaist brīvībā abus gūstekņus. Vērša dēls pats pavadīja dhoļu ļaudis līdz Lielās upes pietekai.

Džeijas skaistums jo dienas jo spēcīgāk valdzināja jauno ulamru. Daudz reižu Vērša dēls jau grasījās lūgt Ušru, lai tā izpilda doto solījumu, tomēr viņu kavēja nesaprotama kautrība.

Līdz lietavām bija palikušas ne vairāk kā piecas nedēļas. Uns aizvien biežāk atcerējās savas cilts nometni, spēcīgo Nao — kzammu, rūsgano punduru un spalvainā Ago uzvarētāju, vakara ugunskuru, ap kuru pulcējās visa ulamru cilts, savus skarbos ciltsbrāļus, ko jauneklis tomēr ne visai ieredzēja viņu nežēlības dēļ.

Kādu rītu Uns teica Ušrai:

— Uns un Zurs atgriezīsies pie ulamriem. Sievietes lai seko viņiem un apmetas alā netālu no kalniem. Kad paies aukstais laiks, ulamri atnāks uz šiem apgabaliem. Viņi būs Vilku māšu sabiedrotie.

Ušra ūn viņas draudzenes nojauta, ka viņām no jauna uzmācas visas dzīves likstas. Saruna notika līdzenumā netālu no Lielās upes krastiem. Sievietes sadrūzmējās apkārt ulamram, pašas jaunākās sāka raudāt. Džeija pietrūkās kājās. Meitene smagi elpoja, un viņas lielās acis pieriesās asarām. Uns, dziļi saviļņots, kādu brīdi klusēdams raudzījās viņā, tad, strauji pagriezies, uzrunāja sieviešu vadoni:

—    Ušra ir solījusi, ka Džeija būs Una sieva. Džeija ir ar mieru! — Un aiz satraukuma drebošā balsī piebilda: — Atdod man Džeiju par sievu!

Ušra klusēdama klausījās, pēc tam satvēra meiteni aiz matiem, nogāza pie zemes un ar asu krama gabalu ievilka viņas krūtīs no viena pleca līdz otram garu skrambu. Sāka plūst asinis, un Ušra, uztriepusi tās Una lūpām, izrunāja senču svētos vārdus, kas padarīja vīrieti un sievieti par vīru un sievu.

Nākamajā dienā mazais ļaužu pulciņš devās ceļā. Uns un Zurs ar skumjām sirdī šķīrās no sava sabiedrotā — alu lauvas. Zuram šī šķiršanās sagādāja daudz lielākas ciešanas nekā Unam. Viņš rūgti nožēloja, ka spiests atstāt ērto un drošo alu un vareno plēsoni, uzskatīdams savienību ar to par sava mūža lielo sapni. Cilvēku bez pleciem nekas nesaistīja pie ulamru cilts. Viņš starp ulamriem jutās kā svešinieks, un jaunie karavīri nicināja viņu tāpēc, ka viņš nebija tik spēcīgs kā citi.

Viņi pagāja garām vietai, kur dzelienie lauvas bailēs bija bēguši no ziloņiem, garām granīta pauguriem, pie kuriem mahairods saplosīja degunradzi un Uns nogalināja mahairodu, līdz beidzot nonāca pie augstas klinšu grēdas, kas atzarojās no kalnu virknes un tālu iesniedzās savannā.

Šeit, kalnu pakājē, sievietes uzmeklēja plašu un ērtu alu, kur varēja pārlaist lietus laiku. Pēc tam viņas palīdzēja Unam un Zuram atrast ceļu kalnos.

šķiršanās bija smaga. Bēdu nomāktās sievietes klusēja. Viņas domāja par to, ka blakām vairs nebūs šī varenā un labsirdīgā spēka, kurš paglāba un atbrīvoja viņas no dhoļu ļaudīm. Kopš šīs dienas viņas no jauna būs vienas pašas naidīgajā, likstu un briesmu pilnajā pasaulē.

Ceļinieki sāka kāpt kalnā. No Vilku māšu krūtīm izlauzās garš, raudām līdzīgs vaids. Uns, pagriezies atpakaļ, uzsauca viņām:

—       Mēs atgriezīsimies Lielās upes krastos!

Aizritēja daudzas dienas. Uns, Zurs un Džeija soļoja pa stāvām takām kalnu nogāzēs, kāpdami aizvien augstāk un augstāk. Uns steidzās: viņš ļoti ilgojās no jauna ieraudzīt savas cilts nometni! Ikviens solis, kas veda ceļiniekus tuvāk ulamriem, ielīksmoja viņa sirdi.

Un tad pienāca diena, kad viņi beidzot uzmeklēja šauro aizu ar stāvajām sienām, pa kuru kādreiz bija iznākuši no kalnu masīva. Cauri aizai viņi nonāca pie apakšzemes galerijas ar spraugu, kas bija izveidojusies pēc zemestrīces. Viņu prombūtnes laikā sprauga bija kļuvusi platāka, un visi trīs bez jebkādām grūtībām varēja izspraukties pa šo šauro eju. Tālāk aizstiepās apakšzemes gaiteņi, kuros dobji krāca straujie ūdeņi. Pārnakšņojuši apakšzemes upes krastā, ceļotāji pēc divām dienām sasniedza apvidu, kur Uns un Zurs pirms kāda gada bija atstājuši ulamrus.

Tuvojās vakars. Stāva paugura pakājē zem milzīgas porfīra klints ulamru sievietes krāva kaudzē sausus zarus un žagarus vakara ugunskuram, ko pēc tam Nao aizdegs.

Sargi deva trauksmes signālu, un Uns nostājās Leoparda dēla priekšā. Iestājās ilgs klusums. Sievietes šad tad naidīgiem mirkļiem apveltīja Džeiju.

Beidzot Nao ierunājās.

—    Drīz būs gads, kopš jūs esat atstājuši nometni, — viņš sacīja skarbi.

—   Mēs izgājām cauri kalniem un atklājām jaunus, bagātus medību apgabalus, — Uns atbildēja.

Nao sejā atmirdzēja līksms smaids. Vadonis atcerējās savu skarbo jaunību, kad viņš kopā ar Namu un Gavu tāpat bija devies tālā un bīstamā ceļā, lai atnestu ulamru ciltij uguni. No jauna viņa atmiņā atausa cīņa ar pelēko lāci un tīģerieni, bēgšana no cilvēkēdājiem kzammiem, draudzība ar mamutu bara vadoni, rūsgano punduru viltība un vahu cilts gudrība, mežs ar zilspalvainajiem cilvēkiem, alu lāča uzbrukums un baismīgā sastapšanās ar spalvaino Ago un viņa brāļiem . . .

—    Stāsti! — viņš sacīja, atmiņu saviļņots. — Nao uzklausīs Vērša dēlu.

Vadonis aizdedzināja ugunskuru un apsēdās pie tā, lai klausītos dēla stāstā. Nao dvēsele, kas aizvien alka jaunu piedzīvojumu, pamazām iekvēlojās. Viņš brīnījās, izdzirdis dēlu stāstām par sarkano zvēru, bet sašuta, kad Uns apgalvoja, ka ziloņi esot lielāki un spēcīgāki par mamutiem.

—    Nav dzīvnieku, kas lielumā un spēkā līdzinātos mamutiem, ar kuriem Nao noslēdza savienību kzammu zemē!

Viņš pēc stāstījuma pazina milzīgo plēsoni, kas mitinājās bazalta grēdas alā, un teica Namam:

—    Šis zvērs nogalina tīģeri tikpat viegli, kā lauva saplosa antilopi!

Stāsts par draudzību ar alu lauvu izraisīja Nao dedzīgu sajūsmu. Viņš labvēlīgi paraudzījās uz Zuru:

—    Vahu cilts ļaudis aizvien ir bijuši paši viltīgākie un gudrākie no cilvēkiem. Viņi taču atrada uguni akmeņos. Viņi cēlās pāri upēm un ezeriem ar plostiem, ko sasēja no zariem un koku stumbriem, un prata atrast apakšzemes strautus!

Stāsts par kaujām ar uguns ļaudīm saviļņoja Nao līdz sirds dziļumiem. Viņa krūtis strauji cilājās un acis mirdzēja. Uzlicis roku uz Una pleca, Nao iesaucās:

—    Vērša dēlam ir vadoņa sirds un spēks!

Sēdēdami apkārt ugunskuram, ulamri uzmanīgi klausījās Una stāstā, tomēr viņu sejās nevarēja saskatīt uzticību. Karavīri domāja par to, ka Nao savulaik bija atnesis ciltij uguni un izglābis ulamrus, kas nīka saltā, mitrā alā. Turpretim viņa dēls, atgriezies no tāliem klejojumiem, atvedis sev līdzi tikai šo svešzemnieci meiteni un savu vārgulīgo draugu, ko neviens ulamrs neieredzēja.

Kuams, Onagra dēls, iesaucās:

—    Uns stāsta, ka tās zemes esot daudz karstākas par mūsējo. Ulamri tur nevarēs dzīvot! Kad cilts klejoja Izdegušajā līdzenumā, vīri un sievietes mira gluži kā sienāži rudenī!

Dobja, piekrītoša rūkoņa aizvēlās pa ulamru rindām, un jauneklis saprata, ka viņu ieredz vēl mazāk nekā agrāk.

Un tomēr visas nākamās dienas Vērša dēls izjuta prieku, jau iedomājoties vien, ka beidzot atrodas pie saviem ciltsbrāļiem. Viņš devās medībās kopā ar visiem ulamriem vai arī pavadīja laiku pie Džeijas, ar kuru ulamru sievietes nerunāja.

Tomēr pamazām Unam uzmācās skumjas. Jaunais karavīrs apzinājās, ka viņu abu varoņdarbs ir tikpat dižens kā Nao varoņdarbs. Tiesa, viņš nav atnesis ulamriem uguni, toties atnesis vēsti, ka viņpus kalniem atrodas jaunas, plašas, bagātas zemes. Viņš jutās veselu galvas tiesu pārāks par citiem jaunekļiem un zināja, ka ir tikpat spēcīgs kā Nao. Tomēr ulamri nejūsmoja par viņa spēku. Viņi vērtēja augstāk Kuamu, kura runga un šķēps tomēr nevarēja sacensties ar Vērša dēla rungu un šķēpu. Kad nomirs Leoparda dēls, Kuams kļūs par cilts vadoni. Ja tas notiks, Unam aizvien vajadzēs paklausīt Kuamam. Jaunais vadonis iededzinās ulamros pret viņu, pret Džeiju un Zuru ienaidu, kas var uzliesmot jau tagad . ..

Arī agrāk, pirms ceļojuma, Unam pārmeta viņa draudzību ar cilvēku bez pleciem. Nu viņš turklāt apņēmis par sievu meiteni, kas dzimusi svešā zemē. Tātad arī viņš pats kļuvis ciltij svešs.

Unu sevišķi neieredzēja sievietes. Viņas lādēdamās uzgrieza Džeijai muguru, kad tā gāja garām, un, sapulcējušās barā, sagaidīja svešinieci ar niknu rūkoņu. Pat Una māsas, Gamlas meitas, vairījās no svešās meitenes.

Pēc dažām dienām Una lepnā sirds iedegās sašutumā. Viņš vairs netuvojās savas cilts locekļiem un stūrgalvīgi nošķīrās kopā ar Džeiju un Zuru. Arī medībās Uns turējās nostāk no citiem medniekiem, ja vien Nao pavēle nepiespieda viņu darboties kopā ar visiem citiem. Viņš no jauna augām dienām pazuda alās, klaiņoja apakšzemes upes krastos un bieži vien, paklausīdams kādai neapzinātai tieksmei, negaidot nonāca pie tās klinšu ejas, kura veda uz zemi, ko viņš bija tik dziļi iemīlējis.

Kādu rītu Uns sāka meklēt leoparda pēdas. Apkārtējos mežos mitinājās daudzi leopardi. Šie lielie, veiklie un drosmīgie zvēri uzbruka briežiem, onagriem un pat jaunajiem bizoņiem. Nao leopardus nemedīja, aiz māņticības uzskatīdams šos skaistos plēsoņus par saviem mistiskiem radiniekiem. Pārējie karavīri baidījās no šiem zvēriem, un tikai retais mednieks iedrošinājās viens pats stāties leopardam pretim.

Uns ilgi klejoja pa mežu, bet leoparda pēdas nekur neatrada. Beidzot pie maza strautiņa, kas jautri čaloja akmeņainajā gultnē, viņš uzdūrās svaigām pēdām.

Uns paslēpās biezās papardēs un sastinga. Strauta augštecē zem zaļajiem koku vainagiem rēgojās ne visai augsta klints, kuras pakājē vērīgā mednieka acs bija pamanījusi nelielu, alai līdzīgu iedobumu. Kāds liels zvērs, uzlicis galvu uz izstieptajām ' ķetnām, mierīgi snauda pie ieejas alā. Par spīti lielajam attālumam un mijkrēslim, kas valdīja zem kokiem, Uns tūliņ pazina leopardu. Mednieku no izvēra šķīra vairāk nekā tūkstoš soļu liels attālums.ft Viņam izdevās pavirzīties uz priekšu veselus sešsimt soļus, iekāms leopards pamodās. Tikai tad, kad Uns iegāja dziļāk augstajā, garajā zālē, plēsoņa apaļā galva lēnām paslējās uz augšu un midzeņa mijkrēslī ieplaiksnījās divas dzeltenīgi zaļas uguntiņas.

Uns pieplaka pie zemes. Leopards ilgi ošņāja gaisu, un viņa zvīļojošās acis uzmanīgi vēroja biezo zāli un krūmus. Pēc tam plēsoņa galva noslīga uz ķetnām un plankumainais ķermenis no jauna sastinga.

Vieglās vēja pūsmas aiznesa sānis mednieka smaku. Uns steigšus aizlīda pa zāli uz priekšu vēl kādus simt piecdesmit soļus un paslēpās aiz koka. Leopards no jauna pacēla galvu un sāka ausīties. Pēc tam zvērs piecēlās un iznāca no midzeņa, lai labāk izpētītu, no kurienes nāk aizdomīgā smaka.

Pēkšņi meža biezoknī iebrēcās dambriedis. Staltais dzīvnieks aizjoņoja zem sikomoru kokiem. Leopards metās tam pakaļ. Dambriedis tuvojās kokam, aiz kura slēpās Uns. Mednieks izlēca no paslēptuves un svieda plēsonim ar iesmu. Nosvilpis gaisā, iesms iecirtās zvēram pakausī. Leopards aiz niknuma ieņaudējās, tomēr uzbrukt cilvēkam neuzdrošinājās. Plēsonis ieslīdēja paparžu biezoknī un pazuda skatienam.

Lai izvairītos no pēkšņa uzbrukuma, Uns izgāja klajā vietā, turēdams vienā rokā rungu, otrā — ieroču metēju.

Leopards netaisijas uzbrukt medniekam pirmais. Viņa niknums pamazām pierima, brūce gandrīz nemaz nesāpēja. Plēsonis gāja apkārt Unam ar lielu līkumu, lai lūkotu uzklupt viņam no muguras.

Pa to laiku mežā parādījās citi ļaudis. Izkliedzis aicinājuma signālu, Uns metās vajāt leopardu. Starp kokiem pazibēja ulamru stāvi, un pakaļ zvēram sāka lidot iesmi, tomēr neviens no tiem nesasniedza mērķi. Pēkšņi no meža izskrēja muskuļainais Kuams. Atvēzējis šķēpu, viņš ar spēku svieda to leopardam. Šķēps ieurbās zvēram labajos sānos. Plēsonis augstu palēcās un pagriezās atpakaļ, gatavs uzsākt cīņu par savu dzīvību. Tomēr Kuams un arī pārējie mednieki paslēpās. Klajumā bija palicis tikai Uns.

Leopards vairs nevilcinājās. Ar trim lēcieniem zvērs metās Vērša dēlam virsū. Milzīgās rungas sitiens notrieca plēsoni pie zemes. Nākamais sitiens trāpīja pa masīvo galvaskausu, un leopards saļima bez dzīvības.

Tai brīdī no biezokņa iznāca Kuams un tam pakaļ — pārējie mednieki. Atspiedies uz rungas, Uns raudzījās uz nācējiem. Vērša dēls bija pārliecināts, ka mednieki priecāsies par viņa spēku, un sirsnīgas radniecības jūtas uzviļņoja viņa sirdī. Tomēr ulamru sejas pauda vienīgi atsvešināšanos. Kāds no medniekiem, kas allaž visur sekoja Kuamam tāpat kā Zurs Unam, lišķīgi iesaucās:

—    Kuams pieveica leopardu!

Viņu atbalstīja piekrītoši saucieni. Kuams stāvēja pie nogalinātā leoparda un norādīja uz šķēpu, kas bija ieurbies zvēram sānos. Uns sašutis iebilda:

—    Tas nebija Kuams, kurš pieveica leopardu! . . .

Ulamri ļaunā priekā sāka smieties, rādīdami uz šķēpu.

Mednieks, kurš bija ierunājies pirmais, turpinaja:

—    Tas bija Kuamsl Uns tikai nobeidza ievainoto zvēru!

Vērša dēls pacēla rungu. Viņa krūtīs uzmutuļoja dusmu vilnis. Viņš nicinoši kliedza:

—    Kas gan ir tāds leopards? Uns pieveica sarkano zvēru, tīģeri un dhoļu ļaudis! Vienīgi Nao ir tikpat spēcīgs kā Uns!

Kuams neatkāpās. Viņš zināja, ka visi mednieki ir viņa pusē.

—    Kuams nebaidās ne lauvas, ne tīģera!

Unu pārņēma rūgtums un skumjas. Viņš jutās gluži svešs starp savas cilts ļaudīm. Sagrābis nogalināto leopardu, Uns nosvieda to zemē pie mednieku kājām:

—   Ņemiet! Vērša dēls nepacels savu roku pret ulam- riem! Viņš uzdāvina tiem leopardu!

Mednieki vairs nesmējās. Viņi izbijušies raudzījās uz Vērša dēla vareno stāvu un milzīgo rungu. Viņi atzina jaunekļa spēku, kas bija līdzīgs lielo plēsoņu spēkam. Bet viņi neieredzēja Unu šā spēka dēļ un atraidīja viņa augstsirdību . ..

Uns atgriezās nometnē ar riebumu un sarūgtinājumu sirdī. Pie porfīra klints viņš ieraudzīja Džeiju. Meitene, savilkusies čokurā, sēdēja pie liela akmens. Ieraugot Unu, Džeija žēli iesaucās un pietrūkās kājās; pār viņas vaigu ritēja asins strūkliņa.

—           Džeija ievainojusi sev seju? — Vērša dēls vaicāja, uzlicis roku uz draudzenes pleca.

—           Sievietes svieda ar akmeņiem, — viņa atbildēja klusā balsī.

—    Vai viņas svieda ar akmeņiem Džeijai?

Jaunā sieviete pamāja ar galvu. Unam pār miesu pārskrēja drebuļi. Ieraudzījis, ka nometnē neviena nav, viņš jautāja:

—    Kur viņas ir?

—    Es nezinu.

Uns drūms un nomākts nodūra galvu. Rūgtums, kas pildīja viņa sirdi, kļuva neciešams. Jauneklis saprata, ka vairs nevēlas dzīvot kopā ar ulamriem.

—           Vai Džeija gribētu atgriezties pie Vilku mātēm kopā ar Unu un Zuru? — viņš klusu vaicāja.

Meitene pacēla lielās acis, kurās cauri asarām iemirdzējās prieks. Biklajai, lēnīgajai Džeijai klājās grūti svešajos ļaudīs. Viņa klusēdama panesa sieviešu naidu un nicināšanu, jo tikai mazliet prata ulamru valodu. Džeija neuzdrošinājās žēloties vīram un droši vien arī šoreiz neteiktu ne vārda, ja Uns nebūtu pavaicājis. Vēl neticēdama savai laimei, meitene iesaucās:

— Džeija ies turp, uz kurieni dosies Uns!

—   Bet vai viņa vēlētos dzīvot kopā ar savu cilti?

—    Jā, — viņa nočukstēja.

—    Tad mēs atgriezīsimies Lielās upes krastos!

No Džeijas krūtīm izlauzās atvieglojuma nopūta; viņa klusītiņām pieglauda galvu pie Una pleca…

Kad Zurs vakarā atgriezās no apakšzemes alām, Vērša dēls paaicināja viņu projām no apmetnes, kur jau bija sapulcējušies karavīri un sievietes.

—           Tā! — viņš teica skarbā balsī. — Uns grib no jauna redzēt Vilku mātes, alu lauvu un bazalta klinšu grēdu!

Zurs uzmeta draugam savu miglaino skatienu, un viņa sejā sāka starot smaids. Viņš zināja, kādas ciešanas Unam sagādā dzīve pie ulamriem, un arī pašam Zuram bija smagi ap sirdi.

—    Zurs būs laimīgs, ja atgriezīsies bazalta alā!

Drauga vārdi izkliedēja pēdējās Una šaubas. Viņš devās pie Nao, kas atpūtās mazliet tālāk — porfīra klints aizvējā, un teica:

— Ulamri nemīl Vērša dēlu. Viņš no jauna grib doties pāri kalniem. Viņš dzīvos kopā ar Vilku māšu cilti un būs ulamru sabiedrotais.

Nao klusēdams klausījās Unā. Vadonis mīlēja dēlu, taču zināja, ka ulamri nīst Unu, un paredzēja nākotnē nemitīgas ķildas un sadursmes.

— Cilts ir neapmierināta ar to, ka Uns svešu zemju ļaudis uzskata par labākiem, — viņš beidzot teica. — Cilts viņam to nepiedos, ja Uns dzīvos kopā ar ulam-riem. Bet ulamri ciena sabiedrotos. Viņi cīnījās kopā ar cilvēkiem bez pleciem. Viņi vairs nenīdīs Unu, tikko viņš atstās cilti. Nākamajā pavasarī Nao vedīs ulamrus pāri kalniem. Viņi apmetīsies uz dzīvi plakankalnē, bet Vilku mātes lai paliek līdzenumā. Ja aukstajā laikā ulamri nokāps lejā no augstienēm, viņi nemedīs Una zemēs. Tad mūsu savienība būs stipra un nesatricināma!

Vadonis uzlika roku uz jaunekļa pleca un piebilda:

— Vērša dēls kļūtu lielais ulamru vadonis, ja par savu draugu nebūtu izraudzījis cilvēku bez pleciem un par sievu — svešas cilts meiteni.

Uns atzina šo gudro vārdu spēku. Tomēr viņš nekā nenožēloja. Zurs un Džeija bija viņam mīļāki un tuvāki par cietsirdīgajiem un naidīgi noskaņotajiem ulamru cilts locekļiem. Viņu sarūgtināja vienīgi šķiršanās no Nao.

— Uns dāvinās Leoparda dēlam zvēru zobus un mirdzošus akmeņus, — viņš teica aiz satraukuma drebošā balsī.

Pār zemi nolaidās krēsla. Abu vīru sirdis pildīja klusas skumjas. Viņu dvēseles bija tik līdzīgas, bet cik dažādi veidojās viņu likteņi! Viņi abi bija aizvadījuši jaunību tālos klejojumos pa svešām zemēm. Viņi abi bija veikuši diženus varoņdarbus un uzvarējuši spēcīgus ienaidniekus. Cildinot šos varoņdarbus, ulamru cilts izraudzījās Nao par savu vadoni, turpretim viņa dēlu tā izraidīja svešumā.

Epilogs

Epilogs

Pirms divām dienām mahairodu pāris bija apmeties klintīs apmēram trīssimt soļu attālumā no alas, kur mitinājās sievietes no Vilku māšu cilts. Viņas labi zināja, cik spēcīgi, viltīgi un nekaunīgi ir šie niknie plēsoņi. Neviena vairs neuzdrošinājās iziet laukā no alas.

Iepriekšējā naktī mahairodi ilgi ložņāja apkārt alai. Dažreiz zvēri pienāca tik tuvu, ka varēja sadzirdēt viņu aizsmakušo, saraustīto elsošanu. Tad sievietes ņēmās kliegt un apmētāja plēsoņus ar asiem akmeņiem. Tomēr klinšu bluķi, kas aizsprostoja ieeju alā, neļāva trāpīt zvēriem. Beigu beigās plēsoņus aizvilināja cits — vieglāk iegūstams laupījums. Taču nākamajā dienā gan tēviņš, gan mātīte reižu reizēm atgriezās pie alas un uzglūnēja cilvēkiem.

Tuvojās lietavas.

Cieši piespiedušās cita citai aiz akmeņu un dzelkšņainu zaru krāvuma, skumju māktās sievietes atcerējās spēcīgo ulamru.

Vērša dēls ar savu milzīgo rungu un asajiem iesmiem, protams, varētu aiztrenkt briesmīgos plēsoņus.

Iepriekšējā naktī nomedītais laupījums, acīm redzot, nebija spējis apmierināt rijīgo plēsoņu izsalkumu, un viņi sāka ložņāt ap alu jau ilgi pirms krēslas. Diena bija apmākusies, un pelēki mākoņi klāja debesis. No līdzenuma pūta ass vējš, draudīgi gaudodams klintīs. Bērni raudāja aiz bailēm. Sievietes, sadrūzmējušas pie alas ieejas, drūmi vēroja apkārtni. Ušra ar bažām nodomāja, ka mahairodi droši vien mitināsies alas tuvumā visu laiku, kamēr līs lietavas.

Vējš pieņēmās spēkā un it kā saniknojies uzbruka kalniem. Abi mahairodi parādījās pie sieviešu paslēptuves vienā laikā. Zvēru draudīgie rūcieni dobji atbalsojās alas akmens velvēs. Bažu māktā Ušra pagājās uz priekšu, lai atvairītu uzbrukumu . . .

Piepeši garš šķēps nosvilpa gaisā un ieurbās pakausī vienam no plēsoņiem — tēviņam. Aiz sāpēm ierēcies, zvērs metās uz priekšu, lūkodams izlauzties cauri sakrautajiem akmeņiem, bet otrs ar milzīgu spēku sviests šķēps pienagloja mahairodu pie zemes. Skanīga balss pārmāca vētras aurus, un milzīgs stāvs ar augstu paceltu rungu iznāca alas priekšā.

Sievietes cita caur citu metās pie alas ieejas, veldamas nost smagos akmens bluķus, kas sargāja viņas no zvēru uzbrukuma. Mahairods gulēja bez dzīvības. Mātīte, viņa pirmsnāves brēciena un jaunu divkājainu ra- rījumu ierašanās izbiedēta, aizbēga uz upes pusi.

Aiz prieka kliegdamas, Vilku mātes drūzmējās apkārt savam glābējam. Viņu skarbās sejas staroja laimē un plati ieplestās acis raudzījās ulamrā ar bezgalīgu dievināšanu. No jauna viņu sirdīs atgriezās brīnišķīgā drošības sajūta, pārliecība, ka pār trakojošiem dabas spēkiem, dzīvniekiem un cilvēkiem tiks gūta uzvara.

Sastapšanās saviļņots, Vērša dēls iesaucās:

—   Tā! Uns un Zurs ir atgriezušies pie Vilku mātēm un vairs nepametīs viņas! Viņi dzīvos kopā lielajā alā, pie kuras tika uzvarēti uguns ļaudis.

Sieviešu priekam nebija gala. Viņas noliecās Una priekšā, apliecinādamas savu mīlestību un uzticību. Arī ulamrs, aizkustināts līdz sirds dziļumiem, aizmirsa sarūgtinājumu, ko viņam bija atnesusi atgriešanās pie savas cilts. Tagad jaunais karavīrs domāja tikai par to, ka viņa aizsardzībā izaugs un pieņemsies spēkā jauna cilts . . .

—    Ušra un Vilku mātes būs tavi karavīri! — sieviešu vadone sacīja. -=- Viņas dzīvos turpat, kur dzīvosi tu, izpildīs tavu gribu un ievēros tavas paražas.

—    Viņas kļūs spēcīgas un bezbailīgas, — Uns atbildēja. — Viņas izgatavos šķēpus un iesmus, cirvjus un ieroču metējus un iemācīsies ar tiem rīkoties. Tad viņas vairs nebaidīsies no uguns ļaudīm un sarkanajiem plē- soņiem!

Sievietes steidzās salasīt žagarus, un drīz vien tumsā liesmoja brīnišķīgs ugunskurs. Nakts vairs neslēpa nezināmas briesmas un pārsteigumus. Laime, kas pildīja Vilku māšu sirdis, bija tikpat milzīga kā Lielā upe . ..

Tikai Zurs viens pats bija domās nogrimis. Jauneklis zināja, ka viņa sirds tikai tad būs mierīga, kad viņš no jauna ieraudzīs bazalta alu un savu vareno draugu.

Pēc divpadsmit dienu ilga ceļa, spītējot salta vēja brāzmām, mazais ļaužu pulciņš sasniedza bazalta alu. Sikspārņi, cilvēkiem parādoties, atstāja alu, kur bija iemitinājušies. Vanags, griezīgi iebrēkdamies, pacēlās spārnos.

Izslējies visā augumā uz laukumiņa pie ieejas alā, Uns noraudzījās uz mežiem un līdzenumiem, kas pletās tālu visapkārt. Visur manīja dzīvību. Lielās upes ūdeņi deva patvērumu un barību neskaitāmiem bruņurupučiem un krokodiliem, zivīm un abiniekiem, hipopotamiem un žņaudzējčūskām, purpura gārņiem un dzērvēm, melna - jiem stārķiem, ibisiem un jūras kraukļiem. Mežos un savannās klaiņoja briežu, antilopu, mežēzeļu, meža zirgu, onagru, gauru un bifeļu bari. Baloži, fazāni, papagaiļi un citi meža putni ligzdoja koku zaros. Neskaitāmi augi solīja cilvēkiem savus augļus.

Uns jutās spēcīgāks par visniknākajiem plēsoņiem. Viņš bija atnācis, lai iekarotu un pakļautu sev mežonīgo, neskarto dabu šajā brīnišķīgajā un bagātajā zemē. Zurs, Džeija, Ušra un visas pārējās sievietes bija it kā viņa būtnes daļiņa, viņa dzīvības un varoņdarbu turpinājums . . .

* . * *

Zurs lēnām nokāpa apakšējā alā. Viņš piegāja pie spraugas klints sienā un ielūkojās alā: midzenis bija tukšs . . . Viņa sirds sažņaudzās nelaimes nojausmā. Zemes dēls pa spraugu ielīda alā un palūkojās visapkārt. Nesen apgrauzti kauli mētājās uz akmens klona līdzās sausajiem, un plēsoņa stiprā smaka bija labi saožama.

Zurs iznāca no midzeņa un ilgi klaiņoja apkārt mokpilnā satraukumā, nedomādams par plēsīgajiem zvēriem, kas varēja slēpties biezajos krūmos. Bet, tikko jauneklis nonāca koku paēnā, viņa sejā iemirdzējās laimīgs smaids:

— Alu lauva!

Tur, bambusu biezoknī, pāri tikko nogalinātam briedim bija noliecies milzīgais, tumšais plēsoņa siluets. Iz- dzirdis Zura balsi, lauva pacēla karalisko galvu un, priecīgi rūkdams, steidzās pretim cilvēkam . . .

Kad varenais zvērs bija pieskrējis klāt, Zurs ar abām rokām satvēra viņa biezās krēpes un lepnums, līdzīgs Una lepnumam, iedegās jaunekļa sirdī.

1 Onagrs — mežēzelis, radniecīgs kulānam. Mūsu dienās sastopams Irānā, Mezopotāmijā, Sīrijā un Arābijas ziemeļos.

3 Driopiteki — izmiruši cilvēkveidīgie pērtiķi, kas mituši Eiropā, Dienvidāzijā un Ziemeļāfrikā.

2 — 1264 . 17

[1] mahairods jeb zobenzobu tīģeris — liels kaķu dzimtas zvērs, bīstams plēsonis ar vareniem žokļiem un milzīgiem ilkņiem, mitis uz Zemes kvartāra perioda sākumā.

[2] g a u r s -— ļoti spēcīgs meža vērsis. Mūsu dienās sastopams Indijas kalnos, Birmā un Malakā.

[3] saiga jeb sajgaka — stepju antilope, plaši izplatīta ledus laikmetā Eiropas un Āzijas stepēs. Mūsu dienās sastopama stepēs ap Kaspijas jūru, kā arī Kazahijas, Mongolijas un Džungārijas stepēs un pustuksnešos.

[4] a k s i s s — skaists briedis ar baltiem plankumiem un gariem trijžuburu ragiem. So briežu bari mīt Indijas un Indoķīnas mežos ūdens baseinu tuvumā.

[5] g a v i a 1 s — krokodils ar tievu, Joti garu purnu. Purna galā ir paresninājums. Mūsu dienās Indijā lielajās upēs sastopams sešus metrus garais Gangas gavials. Bez tam Indijā mīt ari īstie krokodili.

[7] g a j a 1 s — spēcīgs meža vērsis ar masīviem ragiem. Mūsu dienās mīt Indijas kalnainajos apgabalos.

[8] nilgau -— viena no antilopu sugām. dzīvo nelielos baros ne visai biezos mežos un džungļos Indijā.

Content

Ronī(vecākais) Žans Alu Lauva

Alu lauva  Ž .Ronī vecākais

Pirmā daļa 1. nodaļa UNS UN ZURS

2.nodaļa Mahairods

3. nodaļa UGUNS NAKTI

4. nodaļa CILVĒKI UN SARKANAIS ZVĒRS

5. nodaļa MILZU ŽŅAUDZĒJČŪSKA

Otra daļa 1. nodaļa ALU LAUVA

2. nodaļa tīģeris un liesma

Treša daļa 1. nodaļa tīģera uzbrukums

2. nodaļa MEŽA ĻAUDIS

3. nodaļa uguns ļaudis

4. nodala neredzamais ienaidnieks

Ceturta daļa 1. nodaļa vajāšana

2. nodaļa EZERA KRASTA

3. nodaļa BĒGŠANA NO UGUNS ĻAUDĪM

Piektā daļa 1. nodaļa AIZA

2. nodaļa ATGRIEŠANĀS ALĀ

3. nodaļa MILZU LAUVA

4. nodaļa ATPAKAĻ PIE SAVAS CILTS

Epilogs